Document ID: 32004D0254

Απόφαση της Επιτροπής
της 24ης Ιανουαρίου 2001
με την οποία μια συγκέντρωση κηρύσσεται συμβιβάσιμη με την κοινή αγορά και τη συμφωνία για τον ΕΟΧ
(Υπόθεση COMP/M.2033 - Metso/Svedala)
[κοινοποιηθείσα υπό τον αριθμό Ε(2001) 157]
(Το κείμενο στην αγγλική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2004/254/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συμφωνία για τον Ευρωπαϊκό Οικονομικό Χώρο, και ιδίως το άρθρο 57,
τον κανονισμό (ΕΟΚ) αριθ. 4064/89 του Συμβουλίου, της 21ης Δεκεμβρίου 1989, σχετικά με τον έλεγχο των συγκεντρώσεων μεταξύ επιχειρήσεων(1), όπως τροποποιήθηκε τελευταία από τον κανονισμό (ΕΚ) αριθ. 1310/97(2), και ιδίως το άρθρο 8 παράγραφος 2,
την απόφαση της Επιτροπής της 20ής Σεπτεμβρίου 2000 για κίνηση της διαδικασίας στην παρούσα υπόθεση,
Αφού έδωσε την ευκαιρία στις μετέχουσες επιχειρήσεις να απαντήσουν στις αιτιάσεις της Επιτροπής,
Αφού έλαβε υπόψη της τη γνώμη της συμβουλευτικής επιτροπής για τον έλεγχο των συγκεντρώσεων μεταξύ επιχειρήσεων(3),
Εκτιμώντας τα ακόλουθα:
(1) Στις 7 Αυγούστου 2000, η Επιτροπή έλαβε κοινοποίηση για σχεδιαζόμενη συγκέντρωση, σύμφωνα με το άρθρο 4 του κανονισμού (ΕΟΚ) αριθ. 4064/89 (εφεξής "κανονισμός περί συγκεντρώσεων"), με την οποία η επιχείρηση Metso Corporation (εφεξής "Metso") αποκτά τον έλεγχο του συνόλου της επιχείρησης Svedala Industri AB (εφεξής "Svedala"), υπό την έννοια του άρθρου 3 παράγραφος 1 στοιχείο β) του κανονισμού περί συγκεντρώσεων.
(2) Η Επιτροπή, αφού εξέτασε την κοινοποίηση, έκρινε ότι η κοινοποιηθείσα πράξη εμπίπτει στο πεδίο εφαρμογής του κανονισμού περί συγκεντρώσεων και ότι εγείρονται σοβαρές αμφιβολίες ως προς το συμβιβάσιμό της με την κοινή αγορά, καθώς θα μπορούσε να δημιουργήσει ή να ενισχύσει δεσπόζουσα θέση, η οποία θα παρεμπόδιζε σημαντικά τον πραγματικό ανταγωνισμό στην κοινή αγορά ή σε σημαντικό μέρος της και στην επικράτεια που καλύπτει η συμφωνία για τον ΕΟΧ. Κατά συνέπεια, στις 20 Σεπτεμβρίου 2000, η Επιτροπή αποφάσισε να κινήσει τη διαδικασία δυνάμει του άρθρου 6 παράγραφος 1 στοιχείο γ) του κανονισμού περί συγκεντρώσεων και του άρθρου 57 της συμφωνίας για τον ΕΟΧ.
(3) Στις 22 Νοεμβρίου 2000, η Επιτροπή κοινοποίησε τις αιτιάσεις της στη Metso, με δήλωση αιτιάσεων, σύμφωνα με το άρθρο 18 του κανονισμού περί συγκεντρώσεων και σύμφωνα με το πρωτόκολλο 21 της συμφωνίας για τον ΕΟΧ (εφεξής "η δήλωση αιτιάσεων"). Η Επιτροπή έλαβε τις παρατηρήσεις της Metso επί της εν λόγω δήλωσης στις 11 Δεκεμβρίου 2000.
I. ΤΑ ΜΕΡΗ ΚΑΙ Η ΠΡΑΞΗ
(4) Η Metso είναι φινλανδική επιχείρηση, η οποία ιδρύθηκε το 1999 με τη συγκέντρωση(4) των επιχειρήσεων Valmet Corporation και Rauma Corporation. Δραστηριοποιείται κυρίως στους ακόλουθους τρεις επιχειρηματικούς τομείς: i) μηχανήματα (επεξεργασία πετρωμάτων και ορυκτών, οδοντωτοί τροχοί και εξαρτήματα, και κατασκευή οχημάτων), ii) τεχνολογία αυτοματισμού και ελέγχου, και iii) τεχνολογία ινών και χάρτου (διεργασίες της βιομηχανίας χαρτοπολτού και χάρτου, μηχανήματα και εξοπλισμός). Το 1999 ο κύκλος εργασιών της Metso ανερχόταν σε 3387 εκατομμύρια ευρώ. Οι δραστηριότητες της Metso που αφορούν τον εξοπλισμό θραύσης και επεξεργασίας πετρωμάτων εκτελούνται μέσω της θυγατρικής της Nordberg και αντιπροσωπεύουν περίπου 15 % του κύκλου εργασιών της Metso.
(5) Η Svedala είναι οικοδομική επιχείρηση και επιχείρηση κατασκευής εξοπλισμού επεξεργασίας ορυκτών, εισηγμένη στο χρηματιστήριο της Στοκχόλμης, και δραστηριοποιείται στην κατασκευή εξοπλισμού για την εξόρυξη, την επεξεργασία και το χειρισμό ορυκτών (παραδείγματος χάρη, εξοπλισμός διάτρησης, εξοπλισμός θραύσης πετρωμάτων, συστήματα μεταφοράς, εξοπλισμός ασφαλτόστρωσης και συμπίεσης). Το 1999 ο κύκλος εργασιών της Svedala ανερχόταν σε περίπου 1600 εκατομμύρια ευρώ. 38 % του κύκλου εργασιών αντιστοιχούσε στις πωλήσεις του τμήματος χειρισμού πετρωμάτων (εξοπλισμός θραύσης και κοσκινίσματος).
(6) Η σχεδιαζόμενη συγκέντρωση συνίσταται στην απόκτηση από τη Metso του αποκλειστικού ελέγχου της Svedala, μέσω δημόσιας πρόσκλησης υποβολής προσφορών που προκηρύχθηκε στις 21 Ιουνίου 2000.
II. Η ΣΥΓΚΕΝΤΡΩΣΗ
(7) Η Metso προσφέρεται να αγοράσει όλες τις μετοχές της Svedala, η δε υλοποίηση της προσφοράς της Metso τελεί υπό την αίρεση ότι η Metso θα αποκτήσει άνω του 90 % του μετοχικού κεφαλαίου της Svedala. Συνάγεται, επομένως, ότι στόχος της πράξης είναι η απόκτηση από τη Metso του αποκλειστικού ελέγχου της Svedala, και ότι η σχεδιαζόμενη πράξη συνιστά συγκέντρωση, υπό την έννοια του άρθρου 3 παράγραφος 1 στοιχείο β) του κανονισμού περί συγκεντρώσεων.
III. ΚΟΙΝΟΤΙΚΗ ΔΙΑΣΤΑΣΗ
(8) Ο συνολικός παγκόσμιος κύκλος εργασιών της Metso για το οικονομικό έτος 1999 ανερχόταν σε περίπου 3387 εκατομμύρια ευρώ. Ο συνολικός παγκόσμιος κύκλος εργασιών της Svedala για το οικονομικό έτος 1999 ανερχόταν σε περίπου 1588 εκατομμύρια ευρώ. Επομένως, ο συνδυασμένος συνολικός παγκόσμιος κύκλος εργασιών των δύο μετεχουσών επιχειρήσεων υπερβαίνει τα 2500 εκατομμύρια ευρώ.
(9) Το 1999, ο συνδυασμένος συνολικός κύκλος εργασιών της Metso και της Svedala υπερέβαινε τα 100 εκατομμύρια ευρώ σε καθένα από τα ακόλουθα κράτη μέλη [...](5). Ο επιμέρους συνολικός κύκλος εργασιών κάθε μέρους υπερβαίνει επίσης τα 25 εκατομμύρια ευρώ σε καθένα από τα προαναφερθέντα κράτη μέλη.
(10) Τέλος, ο συνολικός κύκλος εργασιών κάθε μέρους στην Κοινότητα υπερβαίνει τα 100 εκατομμύρια ευρώ, και καμία από τις μετέχουσες επιχειρήσεις δεν πραγματοποιεί άνω των δύο τρίτων του συνολικού κοινοτικού κύκλου εργασιών της στο ίδιο κράτος μέλος. Κατά συνέπεια, η κοινοποιηθείσα πράξη έχει κοινοτική διάσταση κατά την έννοια του άρθρου 1 παράγραφος 3 του κανονισμού περί συγκεντρώσεων. Συνιστά επίσης περίπτωση συνεργασίας βάσει της συμφωνίας για τον ΕΟΧ.
IV. ΕΙΣΑΓΩΓΗ ΣΤΟΝ ΤΟΜΕΑ ΤΗΣ ΘΡΑΥΣΗΣ ΠΕΤΡΩΜΑΤΩΝ
(11) Ο αντίκτυπος της πράξης στον ανταγωνισμό θα αφορά τον τομέα του εξοπλισμού θραύσης πετρωμάτων που πωλείται τόσο από τη Svedala όσο και από τη Metso (υπό την εμπορική ονομασία Nordberg). Με την πράξη αυτή, η συγχωνευθείσα εταιρεία θα καταστεί παγκόσμιος ηγέτης στον τομέα των μηχανημάτων επεξεργασίας πετρωμάτων και ορυκτών.
Α. Εφαρμογές και τεχνολογίες
(12) Ο εξοπλισμός θραύσης πετρωμάτων χρησιμοποιείται κυρίως για τη μείωση του μεγέθους των πετρωμάτων, ώστε να καθίστανται κατάλληλα για τη σκοπούμενη εφαρμογή. Επομένως, χρησιμοποιείται κυρίως για την παραγωγή αδρανών υλικών (θραυστοί λίθοι, χαλίκια και άμμος) και τσιμέντου, καθώς και στην εξορυκτική βιομηχανία (καθώς τα παραγόμενα μέταλλα ή στοιχεία πρέπει να εξαχθούν από λεπτά αλεσμένα πετρώματα). Τα αδρανή υλικά παράγονται συνήθως από λατομεία ή οικοδομικές εταιρείες που παράγουν τα δικά τους αδρανή υλικά με τη θραύση πετρωμάτων ή υλικών κατεδαφίσεων.
(13) Η τυπική μονάδα θραύσης πετρωμάτων περιλαμβάνει συνήθως διάφορα διαδοχικά στάδια, σε καθένα από τα οποία επιτυγχάνεται μεγαλύτερος βαθμός λεπτότητας του πετρώματος και εφαρμόζονται διάφορες πιθανές τεχνολογίες: το πρώτο στάδιο θραύσης, κατά το οποίο οι μεγάλοι λίθοι που προέρχονται από εξόρυξη με εκρηκτικές ύλες ή άλλα μέσα θραύονται, ονομάζεται "πρωτογενής θραύση". Οι λίθοι που προκύπτουν από την πρωτογενή θραύση διέρχονται συνήθως από το στάδιο της δευτερογενούς θραύσης και από τα επόμενα στάδια θραύσης. Όταν ο λίθος έχει θραυσθεί σε αρκετά μικρό μέγεθος, είναι δυνατό να παραχθούν μέσω λείανσης λεπτά σωματίδια.
(14) Ουσιαστικά υπάρχουν τέσσερις τύποι εξοπλισμού θραύσης: θραυστήρες με σιαγόνες (ο λίθος θραύεται μεταξύ δύο μηχανικών σιαγόνων), κρούστες (ο λίθος θραύεται με κρούση επί του ιδίου ή/και επί σκληρών επιφανειών της διάταξης), θραυστήρες διά κώνου (ο λίθος θραύεται μεταξύ ενός κινητού και ενός σταθερού κώνου, όπου ο κινητός κώνος περιστρέφεται έκκεντρα εντός του σταθερού) και πρωτογενείς περιστροφικοί θραυστήρες (βασίζονται σε τεχνολογία παρόμοια με εκείνη των θραυστήρων διά κώνου, αλλά έχουν διαφορετική γεωμετρία). Μεταξύ των κρουστών γίνεται συνήθως περαιτέρω διάκριση μεταξύ κρουστών οριζόντιου άξονα και κρουστών κάθετου άξονα. Κάθε τύπος εξοπλισμού θραύσης αντιστοιχεί σε συγκεκριμένη τεχνολογία.
(15) Σε ορισμένες περιπτώσεις, ιδίως στον εξορυκτικό τομέα όπου πρέπει να παραχθούν μεταλλεύματα με τη μορφή λεπτόκοκκου υλικού, είναι δυνατό να απαιτείται περαιτέρω μείωση του μεγέθους. Αυτό επιτυγχάνεται συνήθως μέσω του τελευταίου σταδίου λείανσης. Ο εξοπλισμός λείανσης συνίσταται κυρίως σε μύλους λείανσης και μηχανήματα συμπίεσης. Τα μέρη δραστηριοποιούνται μόνον στον τομέα των μύλων λείανσης. Υπάρχει μεγάλη ποικιλία τεχνολογιών μύλων λείανσης. Ειδικότερα γίνεται διάκριση μεταξύ οριζόντιων μύλων με περιστρεφόμενο τύμπανο, οι οποίοι υποδιαιρούνται περαιτέρω σε αυτογενείς μύλους, ημιαυτογενείς μύλους, μύλους με ράβδους και μύλους με σφαίρες, άλλους οριζόντιους μύλους και κάθετους μύλους.
(16) Εκτός από τον εξοπλισμό θραύσης και λείανσης, η μονάδας θραύσης περιλαμβάνει επίσης εξοπλισμό μικρότερων διαστάσεων για τη μεταφορά των πετρωμάτων κατά τα διάφορα στάδια της θραύσης: πρόκειται κυρίως για κόσκινα, τα οποία χρησιμοποιούνται για τον έλεγχο του μεγέθους των λίθων που υποβάλλονται σε επεξεργασία στους διάφορους θραυστήρες, μεταφορείς και αγωγούς τροφοδοσίας, που χρησιμοποιούνται για τη μεταφορά των λίθων από τους σωρούς στους μεταφορείς ή από τους μεταφορείς στους θραυστήρες.
(17) Ο εξοπλισμός θραύσης, συμπεριλαμβανομένων κοσκίνων, αγωγών τροφοδοσίας και μεταφορέων, είναι δυνατόν να είναι σταθερός ή κινητός. Ο κινητός εξοπλισμός θραύσης χρησιμοποιείται συνήθως μόνον στην παραγωγή αδρανών υλικών και στην οικοδομική βιομηχανία. Οι κινητοί θραυστήρες είναι από τεχνική άποψη παρόμοιοι με τους σταθερούς θραυστήρες, αλλά είναι προσαρμοσμένοι σε πλαίσιο με τροχούς ή ερπύστριες.
Β. Αντοχή προϊόντος, αποστροφή του κινδύνου και εξυπηρέτηση
(18) Ο εξοπλισμός θραύσης πετρωμάτων έχει συχνά μακρά ωφέλιμη διάρκεια ζωής, η οποία ανέρχεται συνήθως στα 25 έτη περίπου. Μολονότι οι σκληρές συνθήκες της χρήσης τους συνεπάγονται συχνά υψηλό βαθμό φθοράς και απαιτούν συχνή αντικατάσταση των φθαρμένων μερών (και ορισμένων ανταλλακτικών), οι θραυστήρες πετρωμάτων είναι συνήθως επαρκώς ανθεκτικοί ώστε να συνεχίζουν να λειτουργούν για πολύ μεγάλα χρονικά διαστήματα.
(19) Αυτό σημαίνει ότι συχνά η τιμή δεν αποτελεί καθοριστικό παράγοντα κατά την αγορά ενός νέου προϊόντος: λόγω της αντοχής του προϊόντος, οι λειτουργικές δαπάνες κατέχουν συνήθως σημαντικότερη θέση από την απόσβεση της αρχικής τιμής στη γενική οικονομική λογική της απόφασης αγοράς, και οι πελάτες αποδίδουν συχνά μεγάλη σημασία στις επιδόσεις ή σε λειτουργικούς παράγοντες, όπως η αξιοπιστία, το κόστος συντήρησης, η ασφάλεια εφοδιασμού σε ανταλλακτικά κ.λπ. Αυτό επιβεβαιώνεται από το γεγονός ότι η μεγάλη πλειονότητα των πελατών που απάντησαν στην έρευνα της Επιτροπής ανέφεραν ότι θεωρούν τους λειτουργικούς παράγοντες, και ιδίως τις λειτουργικές δαπάνες, την ποιότητα, την αξιοπιστία ή τη δυναμικότητα, σημαντικότερους από την τιμή κατά την αγορά ενός θραυστήρα πετρωμάτων.
(20) Επιπλέον, οι μηχανές θραύσης πετρωμάτων θεωρούνται συχνά βασικός εξοπλισμός για τους πελάτες που δραστηριοποιούνται στην παραγωγή αδρανών υλικών και στην οικοδόμηση καθώς και στην εξορυκτική βιομηχανία. Ειδικότερα, από την έρευνα της Επιτροπής προκύπτει ότι η αστοχία του εξοπλισμού θραύσης είναι δυνατό να προκαλέσει τη διακοπή της λειτουργίας ολόκληρης της μονάδας (ακόμη και για διάστημα αρκετών εβδομάδων), και επομένως επηρεάζει σε καθοριστικό βαθμό την αποτελεσματικότητα και την ανταγωνιστικότητα του παραγωγού αδρανών υλικών ή του πελάτη της εξορυκτικής επιχείρησης. Αυτό συμβαίνει επειδή, σε πολλές περιπτώσεις, οι πελάτες διαθέτουν έναν μόνον θραυστήρα για κάθε στάδιο της διεργασίας, για παράδειγμα για την πρωτογενή θραύση, τη δευτερογενή θραύση κ.λπ.
(21) Ο συνδυασμός της μακρόχρονης αντοχής, της καθοριστικής σημασίας των μηχανών θραύσης πετρωμάτων καθώς και της σχετικά χαμηλής τιμής αγοράς θραυστήρων πετρωμάτων, σε σύγκριση με τα συνολικά έξοδα και έσοδα ενός λατομείου ή μιας μονάδας παραγωγής αδρανών υλικών, φαίνεται ότι οδηγούν τους πελάτες σε ιδιαίτερα συντηρητικές και μη ριψοκίνδυνες αποφάσεις κατά την επιλογή τους. Συχνά προτιμούν τις ασφαλείς και αποδεδειγμένου κύρους λύσεις αντί να στρέφονται σε λιγότερο φημισμένους προμηθευτές που δεν είναι σε θέση να εγγυηθούν με αποτελεσματικό τρόπο την αξιοπιστία και την ασφάλεια της μεταγοραστικής εξυπηρέτησης και του εφοδιασμού σε ανταλλακτικά, ακόμη και αν αυτό συνεπάγεται την αποδοχή υψηλότερων τιμών. Είναι προφανές ότι αυτή η αποστροφή του κινδύνου μπορεί να αυξηθεί λόγω της απώλειας εσόδων εξαιτίας αστοχίας των μηχανών θραύσης πετρωμάτων ή λόγω της πιθανότητας μιας τέτοιας αστοχίας. Επομένως, είναι συνήθως υψηλότερη για τους πελάτες εκείνους που παράγουν πολύτιμα προϊόντα, όπως τα μεταλλωρυχεία, ή που εργάζονται σε δύσκολες συνθήκες, όπως σκληρά και λειαντικά πετρώματα. Ωστόσο, η συχνότατη υψηλή αποστροφή του κινδύνου εκ μέρους των πελατών θραυστήρων πετρωμάτων φαίνεται να αποτελεί γενικό χαρακτηριστικό του τομέα.
(22) Σύμφωνα με τα συμπεράσματα της έρευνας της Επιτροπής, η αποστροφή του κινδύνου εκδηλώνεται με διάφορους τρόπους. Για παράδειγμα, οι πελάτες αποδίδουν μεγάλη σημασία στην αξιοπιστία και στην ποιότητα του προϊόντος καθώς και στην καλή φήμη του προμηθευτή. Ειδικότερα, αναφέρεται ότι οι πελάτες ζητούν συχνά από τους προμηθευτές τους να τους παράσχουν κατάλογο συστάσεων, ο οποίος πρέπει να περιλαμβάνει πελάτες που επεξεργάζονται ίδιο είδος πετρωμάτων.
(23) Για τους ίδιους λόγους, τα αποτελέσματα της έρευνας της Επιτροπής δείχνουν ότι οι συμβάσεις προμηθειών για ετοιμοπαράδοτες μονάδες, κυρίως για τη δημιουργία νέων τοποθεσιών θραύσης ή για σημαντικές επεκτάσεις της δυναμικότητάς τους, ανατίθενται συχνά σε προμηθευτές εξοπλισμού που διαθέτουν ευρύ φάσμα προϊόντων. Μολονότι θεωρητικά οι πελάτες είναι δυνατό να προσφύγουν σε μία ανεξάρτητη εταιρεία μηχανικών για το συνολικό σχεδιασμό της μονάδας τους και στη συνέχεια να κατανείμουν την προμήθεια του εξοπλισμού μεταξύ διαφόρων προμηθευτών, συνήθως προτιμούν να αποκτήσουν όλα τα προϊόντα και τις υπηρεσίες από την ίδια εταιρεία, καθώς με τον τρόπο αυτό η συνολική ευθύνη για την ετοιμοπαράδοτη μονάδα θα ανήκει σε μία μόνον εταιρεία αντί να κατανέμεται μεταξύ των συμβούλων μηχανικών και διαφόρων προμηθευτών εξοπλισμού. Ένας πελάτης δήλωσε: "Όσο μεγαλύτερο είναι το φάσμα του εξοπλισμού που προσφέρει ο κατασκευαστής αρχικού εξοπλισμού (ΚΑΕ), τόσο μεγαλύτερες είναι οι πιθανότητες να αναλάβει την προμήθεια της ετοιμοπαράδοτης μονάδας. Οι επιδόσεις και η εγγύηση των επιδόσεων των θραυστήρων και των κοσκίνων είναι καθοριστικής σημασίας για την πλήρη ικανοποίηση των κριτηρίων όσον αφορά το σχεδιασμό της μονάδας. Η αγορά εξοπλισμού από διαφορετικούς προμηθευτές δεν είναι ασυνήθιστο φαινόμενο, αλλά προτιμάται η αγορά από έναν προμηθευτή, εφόσον οι επιδόσεις του ανταποκρίνονται στις απαιτήσεις".
(24) Στην απάντησή της στη δήλωση αιτιάσεων, η Metso θεωρεί ότι η αποστροφή του κινδύνου από τους πελάτες, όπως περιγράφεται από την Επιτροπή, δεν επιβεβαιώνεται από το σημαντικό αριθμό των νεοεισερχόμενων επιχειρήσεων/την επέκταση που παρατηρείται στις αγορές των θραυστήρων πετρωμάτων στον ΕΟΧ. Η Metso προσκομίζει σχετικά σημαντικό κατάλογο νεοεισερχόμενων επιχειρήσεων.
(25) Το επιχείρημα του σημαντικού αριθμού νεοεισερχόμενων επιχειρήσεων στις αγορές των θραυστήρων πετρωμάτων δεν επαληθεύεται από την έρευνα της Επιτροπής. Πολλοί από τους ανταγωνιστές που αναφέρονται στον κατάλογο των νεοεισερχόμενων επιχειρήσεων που προσκόμισε η Metso, είναι στην πραγματικότητα κατασκευαστές εξοπλισμού θραύσης εγκατεστημένοι στην αγορά εδώ και καιρό ή εταιρίες που εισήλθαν σε νέες αγορές μέσω εξαγορών. Επιπλέον, όπως αναφέρεται στις αιτιολογικές σκέψεις 156 έως 162 κατωτέρω, από τα αποτελέσματα της έρευνας της Επιτροπής προκύπτει με σαφήνεια ότι τα εμπόδια στην είσοδο στην αγορά της θραύσης πετρωμάτων είναι μεγάλα.
(26) Επιπλέον, η μακρόχρονη αντοχή των προϊόντων και η αναγκαιότητα περιοδικής συντήρησης και αλλαγής εξαρτημάτων σημαίνουν επίσης ότι οι πελάτες αποδίδουν συχνά μεγάλη προσοχή στην παροχή επικουρικών υπηρεσιών, όπως η προμήθεια ανταλλακτικών και η αντικατάσταση φθαρμένων μερών, η παροχή έγκαιρων και ουσιαστικών υπηρεσιών συντήρησης, η παροχή συμβουλών για τη βελτίωση των διεργασιών ή για την ενσωμάτωση νέου εξοπλισμού στη μονάδα θραύσης κ.λπ. Ειδικότερα, από την έρευνα της Επιτροπής προκύπτει ότι οι πελάτες αποδίδουν συνήθως μεγάλη σημασία στο γεγονός ότι ο προμηθευτής του εξοπλισμού έχει εθνική ή τοπική παρουσία κοντά στην τοποθεσία τους, κάτι το οποίο πολύ συχνά απαιτούν από τον προμηθευτή.
(27) Οι πελάτες δηλώνουν επίσης ότι αποδίδουν μεγάλη σημασία στην οικονομική ασφάλεια και δέσμευση των προμηθευτών του εξοπλισμού τους, καθώς επιθυμούν οπωσδήποτε να έχουν στη διάθεσή τους κατάλληλα ανταλλακτικά και υπηρεσίες καθ' όλη τη διάρκεια ζωής του εξοπλισμού θραύσης πετρωμάτων.
(28) Τέλος, η αποστροφή του κινδύνου από τους πελάτες σημαίνει ότι συχνά επιθυμούν να αναπτύσσουν μακρόχρονες σχέσεις με τους προμηθευτές εξοπλισμού θραύσης πετρωμάτων, και ειδικότερα ότι ο προμηθευτής του αρχικού εξοπλισμού της νέας ετοιμοπαράδοτης μονάδας θα βρίσκεται συχνά σε πλεονεκτική θέση σε σχέση με τους ανταγωνιστές του όσον αφορά την αντικατάσταση παλαιών μηχανημάτων. Για παράδειγμα, από τα στοιχεία που προσκόμισαν τα μέρη προκύπτει ότι το ποσοστό επιτυχίας των μερών είναι συνήθως σημαντικά υψηλότερο για τους πελάτες στους οποίους προμήθευσαν τον εξοπλισμό της αρχικής ετοιμοπαράδοτης μονάδας παρά για τις άλλες κατηγορίες πελατών.
(29) Όσον αφορά τις ετοιμοπαράδοτες μονάδες και τις μακρόχρονες σχέσεις με τους προμηθευτές, στην απάντησή της στη δήλωση αιτιάσεων, η Metso θεωρεί ότι στην αγορά των ετοιμοπαράδοτων μονάδων κυριαρχούν στην πραγματικότητα οι εταιρείες ολοκληρωμένων συστημάτων, και ότι η Metso και η Svedala δεν είναι προμηθευτές πλήρους φάσματος προϊόντων και δεν είναι σε θέση να προμηθεύσουν όλον τον εξοπλισμό μίας ετοιμοπαράδοτης μονάδας. Η Metso ισχυρίζεται επίσης ότι οι προμηθευτές ετοιμοπαράδοτων μονάδων έχουν μικρό μόνον πλεονέκτημα έναντι των ανταγωνιστών τους.
(30) Η έρευνα της Επιτροπής δεν επιβεβαιώνει τα επιχειρήματα αυτά. Κατ' αρχάς, δεν αποδεικνύεται ότι οι μηχανικοί συστημάτων κυριαρχούν στην αγορά. Στην πραγματικότητα, αρκετές εταιρείες μηχανικών, τις οποίες συμβουλεύθηκε η Επιτροπή, δήλωσαν ότι η συμμετοχή τους πραγματοποιείται συνήθως μέσω των αρχικών προμηθευτών του εξοπλισμού. Δεύτερον, όπως αναφέρεται στην αιτιολογική σκέψη 28 ανωτέρω, από τα αποτελέσματα της έρευνας της Επιτροπής προκύπτει με σαφήνεια ότι οι προμηθευτές που παρέχουν ευρύ φάσμα εξοπλισμού είναι σε καλύτερη θέση από τους υπόλοιπους όσον αφορά την ανάληψη της προμήθειας μιας ετοιμοπαράδοτης μονάδας, και ότι η Nordberg και η Svedala θεωρούνται οι προμηθευτές με το ευρύτερο φάσμα προϊόντων.
Γ. Οι πελάτες των θραυστήρων πετρωμάτων
(31) Η ζήτηση εξοπλισμού θραύσης πετρωμάτων προέρχεται κυρίως από πέντε κατηγορίες πελατών: i) εταιρείες τσιμέντου, που χρησιμοποιούν θραυστήρες για την παραγωγή τσιμέντου καθώς και για την παραγωγή αδρανών υλικών που προορίζονται για πώληση σε τρίτους, ii) οικοδομικές εταιρείες και εταιρείες πολιτικών μηχανικών καθώς και ανάδοχοι ειδικοί σε έργα κατεδάφισης, που χρησιμοποιούν θραυστήρες για την παραγωγή αδρανών υλικών από κατεδαφισμένα κτίρια και από πετρώματα, iii) ανεξάρτητοι παραγωγοί αδρανών υλικών που παράγουν αδρανή υλικά από λατομεία για πώληση σε εταιρείες κατασκευής οδικών και σιδηροδρομικών έργων καθώς και για σκοπούς οικοδόμησης και αρχιτεκτονικής τοπίου, iv) ανάδοχοι, στους οποίους ανατίθεται συμβατικά η θραύση πετρωμάτων, και v) εξορυκτικές εταιρείες, οι οποίες θραύουν το εξορυγμένο μείγμα πετρώματος και ορυκτού σε λεπτά αλεσμένα σωματίδια που υποβάλλονται σε επεξεργασία για το διαχωρισμό του μετάλλου ή του ορυκτού από το πέτρωμα.
(32) Γενικά, από την έρευνα της Επιτροπής και από τα στοιχεία που προσκόμισαν τα μέρη προκύπτει ότι οι πελάτες των θραυστήρων πετρωμάτων είναι δυνατό να υπαχθούν σε δύο κατηγορίες, ανάλογα με το είδος εξοπλισμού που αγοράζουν και με το μοντέλο προμήθειας που ακολουθούν: αφενός μικροί πελάτες που δραστηριοποιούνται στην παραγωγή αδρανών υλικών και στην οικοδόμηση, και αφετέρου μεγαλύτερες εξορυκτικές εταιρείες ή παραγωγοί αδρανών υλικών και τσιμέντου (εφεξής "πελάτες της εξορυκτικής βιομηχανίας"). Στους πελάτες που δραστηριοποιούνται στην παραγωγή αδρανών υλικών και στην οικοδόμηση περιλαμβάνονται ανεξάρτητοι παραγωγοί αδρανών υλικών και ανάδοχοι, οικοδομικές εταιρείες και εταιρείες πολιτικών μηχανικών, ανάδοχοι ειδικοί σε έργα κατεδάφισης, και εταιρείες τσιμέντου, όταν αγοράζουν μικρότερους θραυστήρες για την παραγωγή αδρανών υλικών που πωλούνται σε τρίτους. Αντίθετα, στους πελάτες της εξορυκτικής βιομηχανίας περιλαμβάνονται εξορυκτικές εταιρείες, πολύ μεγάλα λατομεία και παραγωγοί τσιμέντου, που αγοράζουν μεγαλύτερο εξοπλισμό για την παραγωγή τσιμέντου.
(33) Οι πελάτες που δραστηριοποιούνται στην παραγωγή αδρανών υλικών και στην οικοδόμηση είναι συνήθως εταιρείες μικρού μεγέθους που λειτουργούν σε τοπική ή εθνική βάση και αγοράζουν περιορισμένο αριθμό και φάσμα προϊόντων θραύσης. Οι πελάτες αυτοί προμηθεύονται συνήθως μόνον τους μικρότερους θραυστήρες, και λόγω της ανάγκης πρόσθετων υπηρεσιών που αναφέρεται στην αιτιολογική σκέψη 26 ανωτέρω, όπως παροχή ανταλλακτικών, τεχνικής υποστήριξης, συμβουλών για τη βελτίωση των διεργασιών ή την πραγματοποίηση νέων αγορών, αγοράζουν σχεδόν αποκλειστικά τον εξοπλισμό τους από τον εθνικό αντιπρόσωπο ή διανομέα, με τον οποίο διατηρούν πολύ συχνά στενή και διαρκή σχέση.
(34) Αντίθετα, οι πελάτες της εξορυκτικής βιομηχανίας είναι συνήθως εταιρείες μεγάλου μεγέθους, οι οποίες ενίοτε έχουν παρουσία σε αρκετές χώρες, ακόμη και ηπείρους, και αγοράζουν συνήθως εξοπλισμό μεγαλύτερου μεγέθους και δυναμικότητας, αλλά σε πολύ μικρότερες ποσότητες σε σχέση με τους πελάτες που δραστηριοποιούνται στην παραγωγή αδρανών υλικών και στην οικοδόμηση. Το μέγεθός τους και το γεγονός ότι ενδέχεται να λειτουργούν σε απομακρυσμένες περιοχές είναι πιθανό να τις καθιστά λιγότερο εξαρτημένες από την εθνική υποστήριξη σε σχέση με τους πελάτες που δραστηριοποιούνται στην παραγωγή αδρανών υλικών και στην οικοδόμηση. Συχνά προμηθεύονται τον εξοπλισμό τους μέσω διεθνών και, στον ΕΟΧ, μέσω περιφερειακών προσκλήσεων υποβολής προσφορών. Ωστόσο, από την έρευνα της Επιτροπής προκύπτει ότι, τουλάχιστον στον ΕΟΧ, η εγγύτητα εξακολουθεί να διαδραματίζει καθοριστικό ρόλο στην επιλογή του προμηθευτή εξοπλισμού θραύσης πετρωμάτων. Πράγματι, αρκετοί πελάτες της εξορυκτικής βιομηχανίας ανέφεραν ότι θεωρούν ζωτικής σημασίας την παρουσία του προμηθευτή τους στην περιφέρεια, για παράδειγμα στον ΕΟΧ, της τοποθεσίας τους. Όλοι σχεδόν οι πελάτες της εξορυκτικής βιομηχανίας θεωρούν τουλάχιστον ότι η περιφερειακή παρουσία συνιστά σημαντικό ανταγωνιστικό πλεονέκτημα για τους προμηθευτές εξοπλισμού. Αυτό φαίνεται να οφείλεται σε διάφορους λόγους, και ειδικότερα στο σχετικά μικρό μέγεθος των πελατών της εξορυκτικής βιομηχανίας στον ΕΟΧ σε σύγκριση με τον παγκόσμιο μέσο όρο, στο υψηλό ποσοστό εταιρειών που δραστηριοποιούνται μόνον στον ΕΟΧ και στο σχετικά μεγάλο ποσοστό εταιρειών τσιμέντου και πολύ μεγάλων λατομείων, που είναι μάλλον σπάνιο να λειτουργούν σε απομακρυσμένες και δύσβατες περιοχές.
(35) Τέλος, πρέπει να σημειωθεί ότι η ζήτηση των πελατών που δραστηριοποιούνται στην παραγωγή αδρανών υλικών και στην οικοδόμηση είναι συχνά κατακερματισμένη, αλλά αφορά σχετικά μεγάλες ποσότητες θραυστήρων, συνήθως αρκετές εκατοντάδες μονάδες ετησίως στον ΕΟΧ, ενώ η ζήτηση των πελατών της εξορυκτικής βιομηχανίας αφορά πολύ περιορισμένο αριθμό προϊόντων. Για παράδειγμα, από το 1990 ο μέσος όρος αγοράς περιστροφικών θραυστήρων στον ΕΟΧ είναι μόνον δύο μονάδες ετησίως.
Δ. Οι προμηθευτές των θραυστήρων πετρωμάτων
(36) Γενικά οι θραυστήρες πετρωμάτων κατασκευάζονται σε πολύ περιορισμένο αριθμό μονάδων σε όλο τον κόσμο: για παράδειγμα, η Svedala κατασκευάζει όλη τη σειρά Jawmaster των θραυστήρων με σιαγόνες στη Βραζιλία, ενώ η Nordberg κατασκευάζει όλη τη σειρά G των θραυστήρων διά κώνου στη Φινλανδία. Στη συνέχεια τα προϊόντα πωλούνται είτε άμεσα από τα κεντρικά γραφεία πωλήσεων του κατασκευαστή του εξοπλισμού είτε, στην περίπτωση προϊόντων για πελάτες που δραστηριοποιούνται στην παραγωγή αδρανών υλικών και στην οικοδόμηση, μέσω ενός δικτύου αντιπροσώπων, διανομέων ή θυγατρικών εταιρειών, καθένας από τους οποίους δραστηριοποιείται σε ορισμένη, και συχνά αποκλειστική, περιοχή.
(37) Η βιομηχανία εξοπλισμού θραύσης πετρωμάτων χαρακτηρίζεται από μια πληθώρα εταιρειών, από τις μεγάλες διεθνείς επιχειρήσεις με ευρύ φάσμα προϊόντων, όπως οι Svedala, Nordberg, Terex και Krupp, έως τις μικρότερες εταιρείες που παρέχουν περιορισμένο αριθμό προϊόντων σε μικρή γεωγραφική έκταση, όπως η Haahjem Base, που πωλεί θραυστήρες με σιαγόνες στις βόρειες χώρες, και η Rodrigo Matias Magalhães, που δραστηριοποιείται μόνον στην Πορτογαλία. Μεταξύ των δύο άκρων, βρίσκονται εταιρείες που δραστηριοποιούνται σε περιφερειακό επίπεδο και πωλούν προϊόντα σε ένα μόνον από τα τμήματα των αγορών αδρανών υλικών και οικοδόμησης και εξόρυξης, όπως οι BHS, MEM και Bräuer Aufbereitungsmaschinen, ή σε ένα μόνο στάδιο της διεργασίας ή σε μία τεχνολογία, όπως οι Kleemann & Reiner, Extec και Magotteaux. Υπάρχουν επίσης εταιρείες που δραστηριοποιούνται σε παγκόσμιο επίπεδο, αλλά πωλούν περιορισμένο αριθμό προϊόντων, όπως η FL Smidth-Fuller, η οποία προμηθεύει κυρίως περιστροφικούς θραυστήρες και μηχανήματα λείανσης σε πελάτες της εξορυκτικής βιομηχανίας.
Ε. Προμήθεια
(38) Η προμήθεια του εξοπλισμού θραύσης πετρωμάτων γίνεται συνήθως μέσω ανταγωνιστικών προσκλήσεων υποβολής προσφορών, οι οποίες προκηρύσσονται είτε από τους εθνικούς διανομείς, στην περίπτωση προϊόντων για πελάτες που δραστηριοποιούνται στην παραγωγή αδρανών υλικών και στην οικοδόμηση, είτε για παράδειγμα από το κεντρικό περιφερειακό τμήμα πωλήσεων του προμηθευτή εξοπλισμού, στην περίπτωση προϊόντων για πελάτες της εξορυκτικής βιομηχανίας. Οι πελάτες είναι δυνατό να αγοράζουν είτε περιορισμένο αριθμό προϊόντων είτε μία ολόκληρη εγκατάσταση θραύσης πετρωμάτων. Στη δεύτερη περίπτωση, η προμήθεια γίνεται συχνά μέσω σύμβασης παράδοσης ολοκληρωμένου έργου.
(39) Στην πράξη, οι συμβάσεις παράδοσης ολοκληρωμένου έργου είναι σχετικά σπάνιες στον ΕΟΧ. Για παράδειγμα, αντιπροσωπεύουν λιγότερο από 11 % των πωλήσεων θραυστήρων σε πελάτες που δραστηριοποιούνται στην παραγωγή αδρανών υλικών και στην οικοδόμηση στην περιοχή αυτή και ακόμα μικρότερο ποσοστό των πωλήσεων θραυστήρων σε πελάτες της εξορυκτικής βιομηχανίας. Οι περισσότερες πωλήσεις πραγματοποιούνται στο πλαίσιο της αντικατάστασης υπάρχοντος εξοπλισμού ή της επέκτασης υφιστάμενων τοποθεσιών. Ωστόσο, πρέπει να σημειωθεί ότι η πραγματική σημασία των συμβάσεων παράδοσης ολοκληρωμένων έργων είναι δυνατό να υπερβαίνει σημαντικά το μερίδιό τους στον όγκο πωλήσεων. Ειδικότερα, το γεγονός ότι τα αντίστοιχα ποσοστά επιτυχίας της Nordberg και της Svedala είναι συνήθως υψηλότερα στις περιπτώσεις εκείνες όπου προμήθευσαν τον εξοπλισμό της αρχικής μονάδας παρά σε άλλες περιπτώσεις υποδηλώνει ότι η ανάθεση μίας σύμβασης παράδοσης ολοκληρωμένου έργου ενδέχεται να παρέχει στον προμηθευτή σημαντικό πλεονέκτημα έναντι των ανταγωνιστών του όσον αφορά την αντικατάσταση ορισμένων από τους θραυστήρες, για παράδειγμα επειδή ο αρχικός προμηθευτής γνωρίζει τη μονάδα και τον πελάτη και επομένως μπορεί να προτείνει τη βέλτιστη λύση ή επειδή η ενσωμάτωση στην υπόλοιπη μονάδα θα είναι ευκολότερη. Στο πλαίσιο αυτό, οι συμβάσεις παράδοσης ολοκληρωμένου έργου είναι επίσης δυνατό να θεωρούνται ως μέσο για να αναπτύξουν οι προμηθευτές μακρόχρονες σχέσεις με τους πελάτες τους, ώστε να διευκολύνονται οι μελλοντικές πωλήσεις εξοπλισμού.
V. ΣΧΕΤΙΚΕΣ ΑΓΟΡΕΣ
Α. Σχετικές αγορές προϊόντων
(40) Τα μέρη ισχυρίζονται ότι ο εξοπλισμός θραύσης πετρωμάτων είναι δυνατό να κατηγοριοποιηθεί τόσο βάσει της τεχνολογίας, δηλαδή θραυστήρες με σιαγόνες, θραυστήρες διά κώνου κ.λπ., όσο και βάσει της εφαρμογής, δηλαδή αφενός παραγωγή τσιμέντου και εφαρμογές της εξορυκτικής βιομηχανίας και αφετέρου παραγωγή αδρανών υλικών και οικοδόμηση.
Τμηματοποίηση κατά τεχνολογία
(41) Τα μέρη ισχυρίζονται ότι, παρά τη σε κάποιο βαθμό δυνατότητα υποκατάστασης μεταξύ των διαφόρων τεχνολογιών όσον αφορά τη ζήτηση, κάθε τεχνολογία είναι δυνατό να υπαχθεί σε διαφορετική αγορά προϊόντων. Το γεγονός αυτό επιβεβαιώνουν τα αποτελέσματα της έρευνας της Επιτροπής, από τα οποία προκύπτει ότι κάθε τεχνολογία χρησιμοποιείται γενικά πρωτίστως σε συγκεκριμένο τομέα, στον οποίο άλλες τεχνολογίες δεν θα ήταν τεχνικά ή οικονομικά βιώσιμες.
(42) Κατ' αρχάς, όπως αναφέρεται στην αιτιολογική σκέψη 13, η διεργασία της θραύσης εκτελείται σχεδόν πάντα μέσω διαδοχικών σταδίων, σε καθένα από τα οποία γίνεται επεξεργασία του προϊόντος του προηγούμενου σταδίου, ώστε να επιτυγχάνεται περαιτέρω μείωση του μεγέθους. Για παράδειγμα, η παραγωγή αδρανών υλικών πραγματοποιείται συνήθως μέσω διεργασίας δύο σταδίων, η οποία περιλαμβάνει στο πρώτο στάδιο ένα θραυστήρα με σιαγόνες ή έναν κρούστη οριζόντιου άξονα, και στο δεύτερο στάδιο έναν άλλο θραυστήρα, για παράδειγμα ένα θραυστήρα διά κώνου, έναν κρούστη οριζόντιου άξονα ή έναν κρούστη κάθετου άξονα. Ομοίως, η επεξεργασία ορυκτών, η οποία απαιτεί μεγαλύτερη μείωση του μεγέθους από την παραγωγή αδρανών υλικών και αφορά μεγαλύτερες ποσότητες πετρωμάτων, διενεργείται συνήθως σε μονάδα τριών σταδίων, χρησιμοποιώντας ένα μεγάλο θραυστήρα με σιαγόνες ή έναν περιστροφικό θραυστήρα στο πρώτο στάδιο, ένα θραυστήρα διά κώνου στο δεύτερο στάδιο και ένα μύλο λείανσης ή ένα μηχάνημα συμπίεσης για την εργασία αποπεράτωσης.
(43) Στο πλαίσιο αυτό, φαίνεται ότι τα προϊόντα που χρησιμοποιούνται στα διάφορα στάδια της θραύσης (δηλαδή πρωτογενής επεξεργασία, δευτερογενής επεξεργασία και αποπεράτωση) δεν είναι δυνατό να υποκαταστήσουν το ένα το άλλο, επειδή συνήθως δεν μπορούν να επεξεργασθούν το ίδιο μέγεθος πετρωμάτων και να παράγουν το ίδιο αποτέλεσμα. Με εξαίρεση την τεχνολογία του κρούστη οριζόντιου άξονα, που μπορεί να χρησιμοποιηθεί τόσο στην πρωτογενή όσο και στη δευτερογενή θραύση, φαίνεται ότι κάθε τεχνολογία θραύσης χρησιμοποιείται συνήθως μόνον σε ένα στάδιο της διεργασίας (πρωτογενής θραύση, δευτερογενής θραύση ή λείανση). Επομένως, πρέπει να γίνεται διάκριση μεταξύ των τεχνολογιών που χρησιμοποιούνται κυρίως για την πρωτογενή επεξεργασία (όπως οι θραυστήρες με σιαγόνες και οι περιστροφικοί θραυστήρες), των τεχνολογιών που χρησιμοποιούνται κυρίως για τη δευτερογενή θραύση (όπως οι θραυστήρες διά κώνου και οι κρούστες κάθετου άξονα) και των τεχνολογιών που χρησιμοποιούνται για την τελική λείανση (όπως τα μηχανήματα συμπίεσης ή οι μύλοι λείανσης).
(44) Δεύτερον, φαίνεται ότι, ακόμη και στο ίδιο στάδιο της διεργασίας, οι διαφορετικές τεχνολογίες δεν χρησιμοποιούνται συνήθως για τους ίδιους σκοπούς. Για παράδειγμα, είναι δυνατό να χρησιμοποιούνται διαφορετικές τεχνολογίες για διαφορετικές ποιότητες πετρωμάτων, όπως προκύπτει από το γεγονός ότι οι κρούστες οριζόντιου άξονα χρησιμοποιούνται κυρίως σε εφαρμογές μαλακών πετρωμάτων, ενώ οι θραυστήρες διά κώνου χρησιμοποιούνται γενικά για τη θραύση σκληρών πετρωμάτων. Επίσης διαφορετικές τεχνολογίες είναι δυνατό να ανταποκρίνονται σε διαφορετικές απαιτήσεις δυναμικότητας, καθώς οι θραυστήρες με σιαγόνες ενδείκνυνται για εργασίες χαμηλής και μέσης δυναμικότητας, ενώ οι περιστροφικοί θραυστήρες ενδείκνυνται για θραύσεις υψηλής δυναμικότητας. Στο πλαίσιο αυτό, συνάγεται ότι κάθε τεχνολογία ανταποκρίνεται συνήθως σε συγκεκριμένο τομέα εφαρμογής, στον οποίο δεν ανταγωνίζεται άλλους θραυστήρες.
(45) Τέλος, όσον αφορά την προσφορά φαίνεται να υπάρχει περιορισμένη δυνατότητα υποκατάστασης των τεχνολογιών μεταξύ τους. Αυτό προκύπτει από τα αποτελέσματα της έρευνας της Επιτροπής, καθώς οι περισσότεροι ανταγωνιστές ανέφεραν ότι δεν θα μπορούσαν να αλλάξουν εύκολα την παραγωγή τους από τη μία τεχνολογία στην άλλη. Το γεγονός αυτό επιβεβαιώνεται επίσης από την παρουσία σημαντικών εμποδίων στην είσοδο στην αγορά: ειδικότερα, η μεγάλη πλειονότητα των ανταγωνιστών και των πελατών ανέφερε ότι απαιτούνται συνήθως αρκετά χρόνια για την ανάπτυξη και την εισαγωγή ενός νέου τύπου εξοπλισμού, και ότι πολύ συχνά οι πελάτες ζητούν από τους προμηθευτές νέου εξοπλισμού να προβούν σε πρακτική επίδειξη των προϊόντων τους, να τα δοκιμάσουν για μεγάλο χρονικό διάστημα υπό τις συνθήκες που θα τα χρησιμοποιήσει ο πελάτης, ακόμη και να παράσχουν ικανοποιητικό κατάλογο συστάσεων υφιστάμενων πελατών για το ίδιο προϊόν.
(46) Την περιορισμένη δυνατότητα υποκατάστασης όσον αφορά την προσφορά επιβεβαιώνει επίσης η παρουσία ειδικευμένων κατασκευαστών, όπως η Canica-Jacques και η Magotteaux (κρούστες κάθετου άξονα), καθώς και το γεγονός ότι γενικότερα οι περισσότεροι προμηθευτές εξοπλισμού δεν κατασκευάζουν όλο το φάσμα των εφαρμοστέων τεχνολογιών. Για παράδειγμα, φαίνεται ότι θραυστήρες διά κώνου κατασκευάζουν πολύ λίγοι προμηθευτές εξοπλισμού θραύσης πετρωμάτων στον ΕΟΧ και ότι οι περισσότεροι προμηθευτές επικεντρώνονται σε περιορισμένο φάσμα προϊόντων.
(47) Επομένως, τα αποτελέσματα της έρευνας της Επιτροπής υποδηλώνουν ότι υπάρχουν διαφορετικές αγορές προϊόντων για κάθε τεχνολογία. Ως εκ τούτου, οι θραυστήρες με σιαγόνες, οι περιστροφικοί θραυστήρες, οι θραυστήρες διά κώνου, οι κρούστες οριζόντιου άξονα, οι κρούστες κάθετου άξονα, οι μύλοι λείανσης και τα μηχανήματα συμπίεσης ανήκουν σε ειδικές αγορές προϊόντων. Τα κόσκινα, οι αγωγοί τροφοδοσίας και οι μεταφορείς φαίνεται επίσης να συνιστούν διαφορετικές αγορές προϊόντων.
Τμηματοποίηση κατά μέγεθος/εφαρμογή
Διαφορετικές αγορές για τους θραυστήρες που χρησιμοποιούνται στην παραγωγή αδρανών υλικών και στην οικοδόμηση και για τους θραυστήρες που χρησιμοποιούνται στην εξορυκτική βιομηχανία
(48) Σε κάθε τεχνολογία, τα προϊόντα είναι δυνατό να έχουν διαφορετικά μεγέθη και κυμαίνονται από τα πολύ μικρά έως τα πολύ μεγάλα προϊόντα. Τα μέρη ισχυρίζονται ότι, όσον αφορά τη ζήτηση, όλα τα προϊόντα συνδέονται μέσω της αλυσίδας υποκατάστασης, ώστε κάθε προϊόν ενός δεδομένου μεγέθους να μπορεί να ανταγωνίζεται τα αμέσως μεγαλύτερα ή μικρότερα προϊόντα· τα μέρη υποστηρίζουν επίσης ότι, όσον αφορά την προσφορά, είναι εύκολη η αλλαγή από το ένα μέγεθος στο άλλο, επειδή οι τεχνολογίες είναι μάλλον απλές, αλλά και επειδή, λόγω της σημαντικής ανάθεσης της κατασκευής εξαρτημάτων σε τρίτους, η κατασκευή μεγαλύτερων ή μικρότερων προϊόντων δεν συνεπάγεται σημαντικές επενδύσεις.
(49) Ωστόσο, τα μέρη υποστηρίζουν ότι πρέπει να γίνεται διάκριση μεταξύ αφενός των θραυστήρων που χρησιμοποιούνται στην παραγωγή αδρανών υλικών και στην οικοδόμηση (στο εξής "θραυστήρες αδρανών υλικών και οικοδόμησης"), και αφετέρου των θραυστήρων που χρησιμοποιούνται σε εξορυκτικές εφαρμογές, πολύ μεγάλα λατομεία και στην παραγωγή τσιμέντου (στο εξής, "θραυστήρες της εξορυκτικής βιομηχανίας")(6). Κατ' αρχάς, θεωρούν ότι, μολονότι ορισμένες τεχνολογίες θραύσης πετρωμάτων είναι δυνατό να χρησιμοποιηθούν τόσο στην παραγωγή αδρανών υλικών και στην οικοδόμηση όσο και σε εξορυκτικές εφαρμογές, οι πελάτες που δραστηριοποιούνται στην παραγωγή αδρανών υλικών και στην οικοδόμηση προμηθεύονται συνήθως μικρότερο εξοπλισμό, ενώ οι πελάτες της εξορυκτικής βιομηχανίας αγοράζουν συνήθως τις ανώτατης στάθμης και τις υψηλής δυναμικότητας εκδοχές των μηχανημάτων· δεύτερον, οι όροι του ανταγωνισμού μεταξύ θραυστήρων αδρανών υλικών και οικοδόμησης και θραυστήρων της εξορυκτικής βιομηχανίας είναι διαφορετικοί, καθώς οι πελάτες της εξορυκτικής βιομηχανίας αγοράζουν συνήθως τα προϊόντα τους σε παγκόσμιο επίπεδο, ενώ οι πελάτες που δραστηριοποιούνται στην παραγωγή αδρανών υλικών και στην οικοδόμηση προμηθεύονται εξοπλισμό θραύσης πετρωμάτων σε λιγότερο ευρύ επίπεδο.
(50) Τέλος, τα μέρη υποστηρίζουν ότι στην κατηγορία των θραυστήρων διά κώνου της εξορυκτικής βιομηχανίας οι πολύ μεγάλοι κώνοι πρέπει να αποτελούν ειδική αγορά προϊόντος, διαφορετική της αγοράς των μικρότερων κώνων της εξορυκτικής βιομηχανίας, επειδή οι πολύ μεγάλοι κώνοι ζυγίζουν και κοστίζουν συνήθως τα διπλάσια και έχουν περίπου διπλάσια δυναμικότητα από το αμέσως επόμενο σε μέγεθος προϊόν.
(51) Τα αποτελέσματα της έρευνας της Επιτροπής φαίνεται να επιβεβαιώνουν την άποψη των μερών ότι προϊόντα διαφόρων μεγεθών συνδέονται συνήθως μέσω της αλυσίδας υποκατάστασης όσον αφορά την προσφορά και τη ζήτηση. Ωστόσο, σύμφωνα με τα αποτελέσματα της έρευνας, όσο μεγαλύτερα είναι τα προϊόντα τόσο λιγότεροι είναι οι ειδικευμένοι κατασκευαστές εξοπλισμού· και, ειδικότερα, οι κατασκευαστές προϊόντων για την παραγωγή αδρανών υλικών και την οικοδόμηση ενδέχεται να μην μπορούν πάντα να πωλούν προϊόντα σε πελάτες της εξορυκτικής βιομηχανίας. Αυτό υποδηλώνει ότι υπάρχουν όρια στη δυνατότητα υποκατάστασης όσον αφορά την προσφορά και ότι υπάρχουν διαφορετικές αγορές προϊόντων αφενός για το μικρότερο εξοπλισμό (δηλαδή για τους θραυστήρες αδρανών υλικών και οικοδόμησης), και αφετέρου για το μεγαλύτερο εξοπλισμό (δηλαδή για τους θραυστήρες της εξορυκτικής βιομηχανίας, οι οποίοι πωλούνται πρωτίστως σε πελάτες της εξορυκτικής βιομηχανίας και σε κάποιο βαθμό σε πελάτες που δραστηριοποιούνται στην παραγωγή αδρανών υλικών και στην οικοδόμηση).
(52) Την ύπαρξη ορίων στη δυνατότητα υποκατάστασης όσον αφορά την προσφορά επιβεβαιώνουν περαιτέρω διάφορα άλλα στοιχεία. Ειδικότερα, υπάρχουν ενδείξεις ότι για θραυστήρες διαφορετικού μεγέθους είναι επίσης δυνατό να απαιτούνται διαφορετικές κατασκευαστικές μονάδες. Για παράδειγμα, σύμφωνα με τα στοιχεία που παρείχαν τα μέρη, η Nordberg αναγκάστηκε να κατανείμει την κατασκευή των θραυστήρων διά κώνου σε τρεις διαφορετικές τοποθεσίες (συγκεκριμένα Macon (Γαλλία), Tampere (Φινλανδία) και Milwaukee (ΗΠΑ), όπου κατασκευάζονται αντίστοιχα οι μικρού μεγέθους, οι μεσαίου μεγέθους και οι μεγάλου μεγέθους θραυστήρες). Επιπλέον, η μεγάλη πλειονότητα των ανταγωνιστών ανέφερε ότι η κατασκευή και η πώληση των μεγαλύτερων θραυστήρων είναι συνήθως πολύ πιο δύσκολη από εκείνη των μικρότερων θραυστήρων, ιδίως επειδή συνεπάγονται μεγαλύτερους κινδύνους και δαπάνες και επειδή είναι πιο δύσκολο να δοκιμασθούν.
(53) Επιπλέον, υπάρχουν ισχυρές ενδείξεις ότι οι θραυστήρες αδρανών υλικών και οικοδόμησης και οι θραυστήρες της εξορυκτικής βιομηχανίας απαιτούν διαφορετικά επιχειρηματικά μοντέλα. Σύμφωνα με τα αποτελέσματα της έρευνας της Επιτροπής, ο ανταγωνισμός στους θραυστήρες αδρανών υλικών και οικοδόμησης υποκινείται από την έντονη έμφαση στην εξυπηρέτηση και την παρουσία σε εθνικό επίπεδο και από την ανάγκη των κατασκευαστών να πωλούν σχετικά μεγάλες ποσότητες προϊόντων προκειμένου να επιτύχουν επαρκείς οικονομίες κλίμακας. Αντίθετα, οι θραυστήρες της εξορυκτικής βιομηχανίας πωλούνται συνήθως σε πολύ μικρότερες ποσότητες (για παράδειγμα, ο ετήσιος όγκος πωλήσεων στον ΕΟΧ των κρουστών οριζόντιου άξονα για την εξορυκτική βιομηχανία είναι περισσότερο από είκοσι φορές μικρότερος από τον ετήσιο όγκο πωλήσεων των κρουστών οριζόντιου άξονα για την παραγωγή αδρανών υλικών και την οικοδόμηση), κατασκευάζονται συχνά επί παραγγελία, και ο ανταγωνισμός στηρίζεται πολύ λιγότερο στην ύπαρξη πυκνού δικτύου διανομής.
(54) Επομένως, συνάγεται ότι, στο πλαίσιο κάθε τεχνολογίας θραυστήρων, πρέπει να γίνεται διάκριση μεταξύ (μικρότερων) θραυστήρων αδρανών υλικών και οικοδόμησης και (μεγαλύτερων) θραυστήρων της εξορυκτικής βιομηχανίας.
Ανυπαρξία αγοράς για τους λεγόμενους "υβριδικούς" θραυστήρες με σιαγόνες
(55) Με επιστολή τους προς την Επιτροπή, με ημερομηνία 14 Σεπτεμβρίου 2000, τα μέρη τροποποίησαν τον ορισμό της αγοράς προϊόντος που είχαν προτείνει αρχικά για τους θραυστήρες με σιαγόνες, υποστηρίζοντας ότι, εκτός από τους θραυστήρες με σιαγόνες για την παραγωγή αδρανών υλικών και την οικοδόμηση και τους θραυστήρες με σιαγόνες για την εξορυκτική βιομηχανία, πρέπει να ληφθεί υπόψη μία τρίτη "υβριδική" κατηγορία θραυστήρων με σιαγόνες. Τα μέρη ισχυρίζονται ότι αυτή η "υβριδική" κατηγορία αντιστοιχεί στους θραυστήρες με σιαγόνες με άνοιγμα μεταξύ 1,25 και 1,5 m και ότι αποτελεί διαφορετική σχετική αγορά προϊόντος, καθώς οι θραυστήρες με σιαγόνες της κατηγορίας αυτής πωλούνται κυρίως μέσω περιφερειακών προσκλήσεων υποβολής προσφορών (για παράδειγμα, στο σύνολο του ΕΟΧ ή στο σύνολο της Ασίας), ενώ οι μεγαλύτεροι θραυστήρες με σιαγόνες πωλούνται συνήθως μέσω παγκόσμιων προσκλήσεων υποβολής προσφορών και αγοράζονται κυρίως από πελάτες της εξορυκτικής βιομηχανίας.
(56) Ωστόσο, από τα στοιχεία που προσκόμισαν τα μέρη προκύπτει ότι περισσότερο από [...]* του συνόλου των θραυστήρων με σιαγόνες με άνοιγμα μεταξύ 1,25 και 1,50 m που πωλήθηκαν από τη Nordberg και τη Svedala στον ΕΟΧ αγοράσθηκαν από πελάτες που δραστηριοποιούνται στην παραγωγή αδρανών υλικών και την οικοδόμηση. Επιπλέον, οι περισσότεροι πελάτες που δραστηριοποιούνται στην παραγωγή αδρανών υλικών και στην οικοδόμηση δήλωσαν στην Επιτροπή ότι δεν αγοράζουν με διαφορετικό τρόπο τους μεγάλους θραυστήρες και τους μικρούς θραυστήρες. Στην πραγματικότητα, οι περισσότεροι πελάτες που δραστηριοποιούνται στην παραγωγή αδρανών υλικών και στην οικοδόμηση προμηθεύονται το σύνολο του εξοπλισμού θραύσης πετρωμάτων από εθνικούς διανομείς, ανεξάρτητα από το μέγεθος του εξοπλισμού που αγοράζουν. Επομένως, η Επιτροπή συμπεραίνει ότι οι όροι του ανταγωνισμού παραμένουν ουσιαστικά ίδιοι για το σύνολο των θραυστήρων με σιαγόνες με άνοιγμα κάτω του 1,5 m και ότι η δημιουργία χωριστής αγοράς για την "υβριδική" κατηγορία των θραυστήρων με σιαγόνες δεν θα ανταποκρινόταν στην πραγματικότητα.
(57) Επομένως, συνάγεται ότι οι θραυστήρες με σιαγόνες είναι δυνατό να κατηγοριοποιηθούν σε δύο αγορές προϊόντων: μία για τους θραυστήρες με σιαγόνες για την παραγωγή αδρανών υλικών και την οικοδόμηση (που περιλαμβάνει το σύνολο των θραυστήρων με σιαγόνες ανοίγματος κάτω του 1,5 m) και μία για τους μεγαλύτερους θραυστήρες με σιαγόνες (που χρησιμοποιούνται συνήθως σε εξορυκτικές εφαρμογές καθώς και σε πολύ μεγάλα λατομεία).
Ύπαρξη διαφορετικής αγοράς προϊόντος για τους πολύ μεγάλους, υψηλής δυναμικότητας θραυστήρες διά κώνου
(58) Τα μέρη θεωρούν ότι οι θραυστήρες διά κώνου MP800 και MP1000 της Nordberg αποτελούν χωριστή αγορά, στην οποία δεν υπάρχει άλλο προϊόν οποιουδήποτε άλλου κατασκευαστή στον κόσμο. Οι MP800 και MP1000 είναι οι μεγαλύτεροι διαθέσιμοι στην αγορά θραυστήρες διά κώνου στον κόσμο. Σύμφωνα με τα μέρη, οι MP800 και MP1000 ανήκουν σε χωριστή αγορά, ιδίως επειδή η ισχύς θραύσης των δύο αυτών προϊόντων είναι σημαντικά μεγαλύτερη από εκείνη οποιουδήποτε άλλου διαθέσιμου στην αγορά θραυστήρα διά κώνου.
(59) Τα αποτελέσματα της έρευνας της Επιτροπής τείνουν επίσης να επιβεβαιώσουν την ύπαρξη μίας χωριστής αγοράς για τους πολύ μεγάλους θραυστήρες διά κώνου, όπως υποστηρίζουν τα μέρη. Ωστόσο, ορισμένοι τρίτοι αμφισβήτησαν τον ισχυρισμό των μερών ότι τα μοναδικά ανταγωνιστικά προϊόντα στην αγορά αυτή είναι οι MP800 και MP1000 της Nordberg, προβάλλοντας το επιχείρημα ότι ο μεγαλύτερος κώνος της Svedala (συγκεκριμένα, το μοντέλο H8000) ανταγωνίζεται τους μεγαλύτερους κώνους της Nordberg. Ορισμένοι τρίτοι ανέφεραν επίσης ότι θεωρούν το μοντέλο H8000 συγκρίσιμο με άλλους θραυστήρες διά κώνου της Nordberg, συμπεριλαμβανομένου ειδικότερα του HP800, ενός θραυστήρα διά κώνου μεγέθους παρόμοιου με αυτό του MP800, αλλά με μικρότερη ισχύ θραύσης.
(60) Από τις πληροφορίες που προσκόμισαν τα μέρη στην Επιτροπή προκύπτει ότι σε πολλές περιπτώσεις η Svedala πρότεινε το θραυστήρα διά κώνου H8000 ως εναλλακτικό προϊόν για τους θραυστήρες MP800, MP1000, HP800 ή HP700(7) της Nordberg. Σε ορισμένες από τις περιπτώσεις αυτές, η Svedala επέτυχε πράγματι να πείσει τους πελάτες της να αγοράσουν τον κώνο H8000 αντί κάποιου από τους πολύ μεγάλους κώνους της Nordberg. Επιπλέον, τα εσωτερικά έγγραφα της Metso, στα οποία αναλύονται οι όροι του ανταγωνισμού για τους πολύ μεγάλους θραυστήρες, λαμβάνουν πάντοτε υπόψη όχι μόνον τους θραυστήρες MP1000 και MP800 της Nordberg, αλλά και τα προϊόντα H8000 της Svedala και HP800 και HP700 της Nordberg.
(61) Όλοι αυτοί οι πολύ μεγάλοι κώνοι φαίνεται να έχουν κοινά τεχνικά χαρακτηριστικά. Η ονομαστική ισχύς όλων υπερβαίνει τα 500 kW, η διάμετρος του περιβλήματός τους υπερβαίνει τα 1800mm και το βάρος τους τούς 60 τόνους. Οι θραυστήρες του είδους αυτού χρησιμοποιούνται συνήθως σε υψηλής αντοχής και υψηλής δυναμικότητας εξορυκτικές εφαρμογές. Στην αγορά διατίθενται μόνον δύο άλλα προϊόντα τα οποία φαίνεται να έχουν μερικά κοινά τεχνικά χαρακτηριστικά με τους υψηλής δυναμικότητας θραυστήρες διά κώνου της Nordberg και της Svedala: πρόκειται για το θραυστήρα διά κώνου KFS2100 και, σε μικρότερο βαθμό, για το θραυστήρα διά κώνου Z18(8), που κατασκευάζονται αμφότεροι από την Kawasaki.
(62) Η μοναδιαία τιμή όλων των προαναφερθέντων θραυστήρων διά κώνου υψηλής δυναμικότητας (συμπεριλαμβανομένων των προϊόντων της Kawasaki) εκτιμάται ότι υπερβαίνει τα 800000 ευρώ, δηλαδή είναι τουλάχιστον διπλάσια της μέσης τιμής, όπως εκτιμήθηκε από τα μέρη, των συνήθων θραυστήρων διά κώνου της εξορυκτικής βιομηχανίας (370000 ευρώ). Αυτή η πολύ σημαντική διαφορά τιμής δείχνει ότι οι θραυστήρες διά κώνου υψηλής δυναμικότητας δεν μπορούν συνήθως να υποκαταστήσουν τους μικρότερους συνήθεις θραυστήρες διά κώνου της εξορυκτικής βιομηχανίας (δηλαδή, θραυστήρες διά κώνου με διάμετρο περιβλήματος άνω του 1,5 m και κάτω του 1,8 m).
(63) Τα μέρη υποστήριξαν ότι οι μεγαλύτεροι θραυστήρες διά κώνου της εξορυκτικής βιομηχανίας, εκτός των MP800 και MP1000, ανήκουν στην ίδια αλυσίδα υποκατάστασης, όσον αφορά την προσφορά και τη ζήτηση, με άλλους θραυστήρες διά κώνου της εξορυκτικής βιομηχανίας. Ανέφεραν επίσης ότι ένας θραυστήρας διά κώνου υψηλής δυναμικότητας είναι δυνατό να αντικατασταθεί με δύο μικρότερους θραυστήρες διά κώνου.
(64) Ωστόσο, φαίνεται ότι, εκτός από τα μέρη και την Kawasaki, η παρουσία της οποίας είναι περιθωριακή στο συγκεκριμένο επιχειρηματικό τομέα, κανένας άλλος κατασκευαστής εξοπλισμού θραύσης πετρωμάτων δεν προμηθεύει θραυστήρες διά κώνου υψηλής δυναμικότητας με ισχύ άνω των 500 kW. Επιπλέον, οι περισσότεροι ανταγωνιστές ανέφεραν στην Επιτροπή ότι η ανάπτυξη μεγαλύτερων προϊόντων είναι δύσκολη και μακροχρόνια διεργασία: ειδικότερα, ένας ανταγωνιστής ανέφερε ότι απαιτούνται έως και πέντε χρόνια για την επιτυχή ανάπτυξη και διάθεση στην αγορά ενός πολύ μεγάλου θραυστήρα διά κώνου. Επομένως, συμπεραίνεται ότι, όσον αφορά την προσφορά, οι συνήθεις και μικρότεροι κώνοι της εξορυκτικής βιομηχανίας δεν είναι δυνατό να υποκατασταθούν από τους υψηλής δυναμικότητας πολύ μεγάλους θραυστήρες διά κώνου.
(65) Η διαφορά τιμής μεταξύ των δύο κατηγοριών προϊόντων αποτελεί σαφή ένδειξη ότι οι πελάτες δεν μπορούν να αντικαταστήσουν με μικρότερους θραυστήρες τους υψηλής δυναμικότητας πολύ μεγάλους θραυστήρες διά κώνου. Ο ισχυρισμός των μερών ότι είναι δυνατή η αντικατάσταση ενός πολύ μεγάλου θραυστήρα διά κώνου με δύο μικρότερους θραυστήρες φαίνεται τελείως θεωρητικός. [...]*. Επιπλέον, η επιλογή δύο μικρότερων θραυστήρων διά κώνου αντί ενός θραυστήρα υψηλής δυναμικότητας συνεπάγεται πρόσθετη πολυπλοκότητα, πρόσθετο βοηθητικό εξοπλισμό (όπως κόσκινα, αγωγούς τροφοδοσίας και μεταφορείς), πρόσθετους χειριστές και πρόσθετη συντήρηση. Επομένως, η επιλογή αυτή συνεπάγεται υψηλότερη συνολική τιμή αγοράς και υψηλότερα συνολικά λειτουργικά έξοδα. Άρα, για έναν πελάτη της εξορυκτικής βιομηχανίας, η απόκτηση δύο μικρότερων θραυστήρων διά κώνου αντί ενός υψηλής δυναμικότητας θραυστήρα δεν συνιστά συνήθως οικονομικά συμφέρουσα λύση.
(66) Στην απάντησή της στη δήλωση αιτιάσεων, η Metso αναφέρει ότι, σύμφωνα με την πείρα της, οι κώνοι της εξορυκτικής βιομηχανίας είναι δυνατό να αντικατασταθούν από δύο μικρότερους κώνους (αδρανών υλικών και οικοδόμησης) σε περίπου 60 % των περιπτώσεων. Η Metso θεωρεί επίσης ότι η χρήση δύο μικρότερων κώνων εμφανίζει ορισμένα πλεονεκτήματα· για παράδειγμα, μειώνεται ο κίνδυνος πλήρους διακοπής της λειτουργίας της επιχείρησης. Η Επιτροπή αναγνωρίζει το (περιορισμένο) πλεονέκτημα της χρήσης δύο μηχανημάτων αντί ενός, αλλά θεωρεί ότι το πλεονέκτημα αυτό δεν είναι αρκετά σημαντικό ώστε να αντισταθμίζει τα πρόσθετα έξοδα και την πολυπλοκότητα της αγοράς, της χρήσης και της συντήρησης δύο μηχανημάτων αντί ενός. [...]*.
(67) Επομένως, συνάγεται ότι οι υψηλής δυναμικότητας θραυστήρες διά κώνου αποτελούν χωριστή αγορά προϊόντος. Τα μέρη υποστήριξαν ότι, όσον αφορά τους θραυστήρες της εξορυκτικής βιομηχανίας, τα προϊόντα MP800 και MP1000 της Nordberg ανήκουν σε χωριστή σχετική αγορά προϊόντος. Ωστόσο, η Επιτροπή συμπεραίνει ότι η συγκέντρωση θα δημιουργήσει δεσπόζουσα θέση στην αγορά των υψηλής δυναμικότητας θραυστήρων διά κώνου, ανεξάρτητα από το κατά πόσον οι MP800 και MP1000 ανήκουν στην αγορά αυτή. Επομένως, ο ακριβής ορισμός των υψηλής δυναμικότητας θραυστήρων διά κώνου είναι άνευ σημασίας.
(68) Από τα ανωτέρω η Επιτροπή συμπεραίνει ότι υπάρχουν χωριστές αγορές προϊόντων για τους (μικρότερους) θραυστήρες αδρανών υλικών και οικοδόμησης και για τους (μεγαλύτερους) θραυστήρες της εξορυκτικής βιομηχανίας· επίσης, ότι, όσον αφορά τους κώνους της εξορυκτικής βιομηχανίας, οι πολύ μεγάλοι υψηλής δυναμικότητας κώνοι αποτελούν ειδική αγορά προϊόντος.
Διάκριση μεταξύ καινούργιων και μεταχειρισμένων θραυστήρων
(69) Οι θραυστήρες πετρωμάτων είναι συνήθως προϊόντα υψηλής αντοχής και έχουν μακρά ωφέλιμη διάρκεια ζωής. Για παράδειγμα, η τυπική διάρκεια ζωής των θραυστήρων με σιαγόνες που χρησιμοποιούνται στην παραγωγή αδρανών υλικών και στην οικοδόμηση εκτιμάται σε περίπου 25 έτη, αλλά υπάρχουν θραυστήρες που λειτουργούν ακόμη σήμερα και χρησιμοποιούνται εδώ και περισσότερα από 40 έτη. Λόγω της αντοχής αυτής, υπάρχει μεγάλο απόθεμα μεταχειρισμένου εξοπλισμού, που είναι δυνατό να προταθεί στους πελάτες ως λύση εναλλακτική της αγοράς καινούργιου εξοπλισμού.
(70) Στο πλαίσιο αυτό, είναι απαραίτητο να εξετασθεί κατά πόσον ο χρησιμοποιημένος εξοπλισμός πρέπει να περιλαμβάνεται στην ίδια αγορά με τον καινούργιο εξοπλισμό ή εάν αντιθέτως οι καινούργιοι θραυστήρες και οι μεταχειρισμένοι θραυστήρες αποτελούν τμήμα διαφορετικών αγορών προϊόντων. Από τα αποτελέσματα της έρευνας της Επιτροπής προκύπτει ευρέως ότι ο μεταχειρισμένος εξοπλισμός δεν θεωρείται γενικά υποκατάστατο του καινούργιου εξοπλισμού. Κατ' αρχάς, οι περισσότεροι ανταγωνιστές δήλωσαν ότι δεν θεωρούν πως ο μεταχειρισμένος εξοπλισμός ασκεί σημαντική ανταγωνιστική πίεση στους καινούργιους θραυστήρες, πόσω μάλλον καθώς ο μεταχειρισμένος εξοπλισμός σπάνια είναι σε ικανοποιητική κατάσταση και οι νέες τεχνολογίες καθιστούν τα παλαιότερα προϊόντα παρωχημένα και μη οικονομικά.
(71) Δεύτερον, μολονότι οι πελάτες ανέφεραν ότι θα εξέταζαν το ενδεχόμενο του μεταχειρισμένου εξοπλισμού κατά την απόφαση αγοράς ενός θραυστήρα, φαίνεται ότι στην πράξη πολύ λίγοι προμηθεύθηκαν πρόσφατα μεταχειρισμένο εξοπλισμό. Αυτό φαίνεται να οφείλεται στον συνδυασμό αφενός της υψηλής αποστροφής κινδύνου από τους πελάτες, όπως αναφέρεται στην αιτιολογική σκέψη 21 ανωτέρω, και αφετέρου των κινδύνων που συνδέονται με την αγορά μεταχειρισμένου εξοπλισμού: για παράδειγμα, η αξιοπιστία, οι επιδόσεις και η αντοχή του μεταχειρισμένου εξοπλισμού ενδέχεται να μην είναι εξασφαλισμένες, συχνά δεν υπάρχει περίοδος εγγύησης και, στην περίπτωση παλαιών προϊόντων, δεν είναι βέβαιο ότι η προμήθεια ανταλλακτικών και η αντικατάσταση φθαρμένων μερών μπορεί να επιτευχθεί σε διαρκή βάση.
(72) Τέλος, οι πελάτες που δήλωσαν ότι θα ήταν πρόθυμοι να αγοράσουν μεταχειρισμένο εξοπλισμό ανέφεραν ότι θα προέβαιναν σε μία τέτοια αγορά μόνον εάν επρόκειτο για σχετικά καινούργιο εξοπλισμό, με λίγες ώρες χρήσης, ενώ από την έρευνα της Επιτροπής προκύπτει επίσης ότι συνήθως τα μεταχειρισμένα μηχανήματα είναι πολύ παλαιά και παρωχημένα.
(73) Επομένως, από τα ανωτέρω συνάγεται ότι υπάρχουν χωριστές αγορές για τους μεταχειρισμένους και τους καινούργιους θραυστήρες.
Συμπέρασμα
(74) Από τα ανωτέρω συνάγονται τα ακόλουθα: i) ο μεταχειρισμένος εξοπλισμός θραύσης και ο καινούργιος εξοπλισμός θραύσης ανήκουν σε διαφορετικές αγορές προϊόντων· ii) ο καινούργιος εξοπλισμός πρέπει να κατηγοριοποιείται βάσει της τεχνολογίας του· iii) κάθε τεχνολογία πρέπει να υποδιαιρείται περαιτέρω κατά μέγεθος /εφαρμογή αφενός σε προϊόντα για την παραγωγή αδρανών υλικών και την οικοδόμηση, και αφετέρου σε προϊόντα για την εξορυκτική βιομηχανία· και iv) όσον αφορά τους θραυστήρες διά κώνου της εξορυκτικής βιομηχανίας, οι πολύ μεγάλοι υψηλής δυναμικότητας θραυστήρες διά κώνου αποτελούν διαφορετική αγορά προϊόντος. Στο παράρτημα I παρατίθεται πίνακας στον οποίο συνοψίζονται οι σχετικές αγορές προϊόντων.
Β. Σχετικές γεωγραφικές αγορές
(75) Η Metso ισχυρίζεται ότι οι αγορές για τους θραυστήρες της εξορυκτικής βιομηχανίας είναι παγκόσμιες, καθώς οι πελάτες αποκτούν τα προϊόντα τους σε παγκόσμιο επίπεδο. Τα μέρη ισχυρίζονται επίσης ότι οι αγορές για τους θραυστήρες που προορίζονται για την παραγωγή αδρανών υλικών και την οικοδόμηση εκτείνονται τουλάχιστον στο σύνολο του ΕΟΧ, επειδή τα προϊόντα που πωλούνται στον ΕΟΧ εμφανίζουν μεγάλες ομοιότητες, επειδή το κόστος μεταφοράς είναι πολύ χαμηλό, επειδή η παραγωγή λαμβάνει χώρα σε περιορισμένο αριθμό τοποθεσιών και επειδή η διανομή δεν δημιουργεί εμπόδια στην είσοδο στην αγορά. Όπως αναφέρεται στην αιτιολογική σκέψη 26 ανωτέρω, οι πωλήσεις εξοπλισμού θραύσης πετρωμάτων δεν περιλαμβάνουν μόνον την προμήθεια των συγκεκριμένων προϊόντων, αλλά συνοδεύονται συνήθως από την παροχή ορισμένων μεταγοραστικών υπηρεσιών, όπως συντήρηση και επισκευή, ανταλλακτικά και αντικατάσταση φθαρμένων μερών κ.λπ. Επομένως, η διάσταση των αγορών του εξοπλισμού θραύσης δεν καθορίζεται μόνον από το γεωγραφικό πεδίο του κατασκευαστή, αλλά και από τους όρους του ανταγωνισμού όσον αφορά την παροχή μεταγοραστικών υπηρεσιών. [...]*.
Προϊόντα για την παραγωγή αδρανών υλικών και την οικοδόμηση
(76) Στην απόφασή της να κινήσει τη διαδικασία στην παρούσα υπόθεση, η Επιτροπή ανέφερε ορισμένους παράγοντες που υποδηλώνουν την ύπαρξη εθνικών γεωγραφικών αγορών για τα προϊόντα για την παραγωγή αδρανών υλικών και την οικοδόμηση αντί αγορών που καλύπτουν το σύνολο του ΕΟΧ. Ειδικότερα, η Επιτροπή υπογράμμισε πρώτον, ότι οι πελάτες που δραστηριοποιούνται στην παραγωγή αδρανών υλικών και στην οικοδόμηση βασίζονται σε εθνικούς διανομείς· δεύτερον, ότι φαίνεται να υπάρχουν σημαντικοί φραγμοί που εμποδίζουν τους προμηθευτές να επεκτείνουν τις δραστηριότητές τους σε κράτη μέλη στα οποία δεν έχουν παρουσία· και, τέλος, ότι υπάρχουν σημαντικές διαφορές στις τιμές και στα μερίδια αγοράς μεταξύ κρατών μελών. Ωστόσο, λόγω της ύπαρξης άλλων παραγόντων που υποδεικνύουν ότι πιθανώς υπάρχουν ευρύτερες γεωγραφικές αγορές, η Επιτροπή αποφάσισε να αφήσει ανοικτό τον ακριβή ορισμό των γεωγραφικών αγορών για τους θραυστήρες αδρανών υλικών και οικοδόμησης.
(77) Με επιστολή τους προς την Επιτροπή, με ημερομηνία 17 Σεπτεμβρίου 2000, τα μέρη επιχείρησαν να απαντήσουν στα διάφορα ζητήματα που έθεσε η Επιτροπή σχετικά με το γεωγραφικό πεδίο των αγορών για τα προϊόντα παραγωγής αδρανών υλικών και οικοδόμησης. Τα μέρη πρόβαλαν δύο κύριες κατηγορίες επιχειρημάτων. Κατ' αρχάς, υποστήριξαν ότι τα εμπόδια στην είσοδο στις διαφορετικές ευρωπαϊκές εθνικές αγορές είναι μικρά. Δεύτερον, ισχυρίστηκαν ότι η ορθή ανάλυση των αγοραστικών μοντέλων των πελατών που δραστηριοποιούνται στην παραγωγή αδρανών υλικών και την οικοδόμηση θα έδειχνε ότι οι πελάτες δεν εξαρτώνται σημαντικά από τους εθνικούς διανομείς.
(78) Όσον αφορά το επίπεδο των εμποδίων στην είσοδο στην αγορά των διαφόρων κρατών μελών, τα μέρη τόνισαν ότι δεν είναι απαραίτητη η ύπαρξη ενός πυκνού δικτύου διανομής για να δραστηριοποιηθεί μία επιχείρηση σε μία συγκεκριμένη χώρα. Για παράδειγμα, το γερμανικό δίκτυο διανομής της Nordberg αποτελείται από μία θυγατρική εταιρεία, με ένα κατάστημα, και πέντε διανομείς με ένα κατάστημα ο καθένας. Το προσωπικό που απασχολείται στο γερμανικό δίκτυο διανομής της Nordberg δεν υπερβαίνει τους [...]* υπαλλήλους. Η Metso θεωρεί ότι η πρόσληψη ικανού εμπορικού και τεχνικού προσωπικού δεν είναι πολύπλοκο έργο, ότι είναι εύκολη η ανεύρεση κατάλληλων τρίτων διανομέων και ότι οι απαιτήσεις οικονομικής επένδυσης είναι ελάχιστες.
(79) Όσον αφορά τα αγοραστικά μοντέλα των πελατών που δραστηριοποιούνται στην παραγωγή αδρανών υλικών και την οικοδόμηση, τα μέρη ανέφεραν ειδικότερα ότι η πλειονότητα των πελατών αποκτούν ανταλλακτικά, αντικαθιστούν φθαρμένα μέρη και λαμβάνουν τεχνική υποστήριξη και υπηρεσίες συντήρησης είτε εσωτερικά είτε από ανεξάρτητους τρίτους. Επομένως, κατά την άποψη της Metso, οι μεταγοραστικές υπηρεσίες δεν καθιστούν σε καμία περίπτωση τους πελάτες που δραστηριοποιούνται στην παραγωγή αδρανών υλικών και στην οικοδόμηση εξαρτημένους από τους εθνικούς διανομείς του κατασκευαστή του αρχικού εξοπλισμού. Επιπλέον, η Metso ανέφερε παραδείγματα διασυνοριακών πωλήσεων από διανομείς, τα οποία, κατά την άποψη των μερών, αποδεικνύουν περαιτέρω ότι το γεωγραφικό πεδίο των αγορών των προϊόντων για την παραγωγή αδρανών υλικών και την οικοδόμηση εκτείνεται στο σύνολο του ΕΟΧ.
Παράγοντες που αφορούν τη ζήτηση
(80) Τα αποτελέσματα της διεξοδικής έρευνας της Επιτροπής επιβεβαιώνουν την εθνική διάσταση των αγορών προϊόντων για την παραγωγή αδρανών υλικών και την οικοδόμηση. Κατ' αρχάς, φαίνεται ότι, μολονότι οι πελάτες μπορούν να αντικαταστήσουν τα περισσότερα φθαρμένα μέρη και να αποκτήσουν τις συνήθεις υπηρεσίες συντήρησης από ανεξάρτητους τρίτους, παραμένουν εξαρτημένοι από τους διανομείς ή τους αντιπροσώπους για όλες σχεδόν τις εξειδικευμένες βασικές υπηρεσίες ή τα εξαρτήματα. Για παράδειγμα, αναφέρθηκε ότι τα περισσότερα ανταλλακτικά δεν είναι δυνατό να αποκτηθούν εκτός του δικτύου διανομής του προμηθευτή του εξοπλισμού, και ότι, σε περίπτωση περίπλοκων ή σημαντικών εργασιών συντήρησης, είναι αναγκαία η προσφυγή στον διανομέα. Επιπλέον, φαίνεται ότι, ακόμη και για τις υπηρεσίες εκείνες που μπορούν να παράσχουν ανεξάρτητοι προμηθευτές, είναι συχνά πιο αποτελεσματικό και ανταγωνιστικό για τον πελάτη να στηρίζεται στον διανομέα. Για παράδειγμα, μολονότι οι υπηρεσίες μηχανικής διεργασιών είναι δυνατό να παρασχεθούν από συμβούλους μηχανικούς, οι πελάτες στρέφονται συνήθως στους διανομείς, οι οποίοι θεωρούν γενικά τη μηχανική διεργασιών αναπόσπαστο μέρος της πώλησης του θραυστήρα και συνεπώς παρέχουν τη σχετική υπηρεσία δωρεάν. Τέλος, ορισμένοι πελάτες ανέφεραν ότι, για ορισμένες υπηρεσίες (ιδίως τη μηχανική διεργασιών), δεν γνωρίζουν να υπάρχει κανένας τρίτος προμηθευτής στην επικράτειά τους.
(81) Δεύτερον, και γενικότερα, οι σχέσεις μεταξύ των πελατών και των διανομέων του κατασκευαστή δεν περιορίζονται απλώς στην προμήθεια εξαρτημάτων και στην παροχή υπηρεσιών συντήρησης. Ειδικότερα, η μεγάλη πλειονότητα των πελατών ανέφερε ότι χρειάζονται στενή και συχνή επαφή με τον διανομέα του προμηθευτή του εξοπλισμού τους, και ότι οι σχέσεις τους με τον εν λόγω διανομέα επεκτείνονται επίσης σε συζητήσεις σχετικά με μελλοντικές βελτιώσεις ή επεκτάσεις, τεχνικές συμβουλές κ.λπ. Η σημασία της τοπικής παρουσίας μπορεί επίσης να αποδοθεί στην αποστροφή του κινδύνου από τους πελάτες: κατά κάποιο τρόπο, η παρουσία ενός εθνικού διανομέα μπορεί να θεωρηθεί ως στοιχείο πρόσθετης ασφάλειας σε περίπτωση σοβαρού προβλήματος και ως ένδειξη της δέσμευσης του κατασκευαστή του εξοπλισμού να συνεχίσει να προμηθεύει και να συνδράμει τους πελάτες του.
(82) Τρίτον, από την έρευνα της Επιτροπής προκύπτει ότι είναι αναποτελεσματικό και συχνά αδύνατο για τους πελάτες να συνεργάζονται με διανομείς εκτός της χώρας τους. Ειδικότερα, η μεγάλη πλειονότητα των πελατών που δραστηριοποιούνται στην παραγωγή αδρανών υλικών και στην οικοδόμηση και συμμετείχαν στην έρευνα της Επιτροπής ανέφεραν ότι οι αλλοδαποί διανομείς δεν αποτελούν αξιόπιστη εναλλακτική λύση για τους διανομείς που βρίσκονται στη χώρα τους, λόγω του μεγαλύτερου χρόνου παράδοσης των ανταλλακτικών, των γλωσσικών εμποδίων, του πρόσθετου κόστους (μεταφορά, συνάλλαγμα κ.λπ.) κ.λπ. Επιπλέον, οι περισσότεροι διανομείς διαθέτουν αποκλειστικές συμφωνίες για ορισμένη εδαφική επικράτεια: μολονότι οι πελάτες ενδέχεται να έχουν τη δυνατότητα να επικοινωνούν με αλλοδαπούς διανομείς ιδία πρωτοβουλία, είναι δύσκολο να φαντασθούμε με ποιον τρόπο θα μπορούσαν οι εν λόγω διανομείς να επιτύχουν τη στενή και συχνή επαφή που απαιτούν οι πελάτες (και ειδικότερα να συζητούν μελλοντικές αγορές, βελτιώσεις κ.λπ.) χωρίς να παραβιάζουν τους συμβατικούς περιορισμούς που αφορούν τη γεωγραφική δράση τους. Τέλος, από την έρευνα της Επιτροπής προκύπτει ότι, στην πράξη, ακόμη και οι πελάτες εκείνοι που θα αποφάσιζαν να στραφούν σε αλλοδαπούς διανομείς είναι πιθανό να μην επιτύγχαναν την αγορά εξοπλισμού ή την παροχή υπηρεσιών από τους εν λόγω διανομείς: ειδικότερα, αρκετοί πελάτες αναφέρθηκαν σε περιπτώσεις στις οποίες διανομείς εκτός της χώρας τους αρνήθηκαν να τους εξυπηρετήσουν άμεσα και τους παρέπεμψαν στους αρμόδιους εθνικούς διανομείς.
(83) Επομένως, συνάγεται ότι παράγοντες σχετικοί με τη ζήτηση υποδεικνύουν σαφώς ότι οι αγορές εξοπλισμού θραύσης πετρωμάτων για τα προϊόντα για την παραγωγή αδρανών υλικών και την οικοδόμηση είναι εθνικές.
Παράγοντες που αφορούν την προσφορά
(84) Όσον αφορά την προσφορά, δεν υπάρχει καμία ένδειξη ότι προμηθευτές από άλλα κράτη μέλη ή άλλες τρίτες χώρες θα μπορούσαν να ξεκινήσουν επιχειρηματικές δραστηριότητες σε ένα νέο κράτος μέλος βραχυπρόθεσμα και χωρίς να υποβληθούν σε σημαντικά πρόσθετα έξοδα ή κινδύνους.
(85) Μολονότι το δίκτυο διανομής που απαιτείται να λειτουργεί σε ένα κράτος μέλος δεν είναι αναγκαίο να είναι ιδιαίτερα πυκνό, και οι φυσικές επενδύσεις που απαιτούνται για τη σύσταση του εν λόγω δικτύου διανομής δεν είναι πάντοτε αναγκαίο να είναι σημαντικές, οι περισσότεροι ανταγωνιστές και πελάτες που δραστηριοποιούνται στην παραγωγή αδρανών υλικών και στην οικοδόμηση ανέφεραν ότι η σύσταση ενός νέου δικτύου διανομής απαιτεί σημαντικές προσπάθειες και χρόνο. Ειδικότερα, από την έρευνα της Επιτροπής προκύπτει ότι ο νέος διανομέας θα πρέπει να οικοδομήσει τις πελατειακές σχέσεις και να αναπτύξει την εμπιστοσύνη που είναι αναγκαίες για την έναρξη της πώλησης προϊόντων, θα πρέπει να αποδείξει την αξιοπιστία και την ποιότητα των προϊόντων του και θα πρέπει να πείσει τους πελάτες του ότι είναι σε θέση να προμηθεύει ανταλλακτικά και να παρέχει μεταγοραστικές υπηρεσίες εγκαίρως και με αποτελεσματικό τρόπο. Σύμφωνα με τη μεγάλη πλειονότητα των πελατών και των ανταγωνιστών, κάτι τέτοιο θα απαιτούσε αρκετά χρόνια.
(86) Ειδικότερα, ένας από τους ανταγωνιστές μεταξύ εκείνων που, σύμφωνα με τα μέρη, μπόρεσαν να επεκτείνουν επιτυχώς το γεωγραφικό πεδίο των δραστηριοτήτων τους δήλωσε ότι "η μεγαλύτερη πρόκληση για [...]* την αποτελεσματική εμπορική εκμετάλλευση [...]* είναι η εγκαθίδρυση ασφαλών και αξιόπιστων υπηρεσιών διανομής και μεταγοραστικής εξυπηρέτησης/υποστήριξης". Επιπλέον, οι πελάτες που δραστηριοποιούνται στην παραγωγή αδρανών υλικών και στην ανοικοδόμηση φαίνονται ιδιαίτερα απρόθυμοι να αγοράζουν εξοπλισμό από έναν προμηθευτή, η φήμη του οποίου δεν είναι επαρκώς αναγνωρισμένη. Επομένως, η επέκταση των δραστηριοτήτων μίας επιχείρησης από ένα κράτος μέλος σε άλλο είναι πολύπλοκο έργο και δεν είναι δυνατό να επιτευχθεί σε σύντομο χρονικό διάστημα.
(87) Ο εθνικός χαρακτήρας των αγορών των θραυστήρων αδρανών υλικών και οικοδόμησης επιβεβαιώνεται περαιτέρω από το γεγονός ότι αρκετοί κατασκευαστές εξοπλισμού παραγωγής αδρανών υλικών και οικοδόμησης δραστηριοποιούνται ελάχιστα ή καθόλου εκτός της χώρας τους. Τα μέρη πιστεύουν ότι αυτό ενδέχεται να οφείλεται στο περιορισμένο μέγεθος (και επομένως στην περιορισμένη απήχηση) ορισμένων εθνικών αγορών. Ωστόσο, η Επιτροπή παρατηρεί, πρώτον, ότι το επιχείρημα των μερών ισοδυναμεί με αναγνώριση της αναγκαιότητας ενός εθνικού διανομέα και του γεγονότος ότι η εγκαθίδρυση ενός εθνικού διανομέα δεν είναι απλή και ανέξοδη επιχείρηση· και, δεύτερον, ότι μερικοί κατασκευαστές που δραστηριοποιούνται σε ορισμένα κράτη μέλη απουσιάζουν από κάποιες από τις μεγαλύτερες εθνικές αγορές, όπως η Γερμανία και το Ηνωμένο Βασίλειο. Αυτό δείχνει με σαφήνεια ότι η "ανεπάρκεια" του όγκου ορισμένων εθνικών αγορών δεν είναι ο κύριος λόγος για τον οποίο οι κατασκευαστές αποφεύγουν την επέκταση του πεδίου των δραστηριοτήτων τους και επομένως υποδηλώνει ότι τα εμπόδια στην είσοδο στην αγορά άλλων κρατών μελών δεν είναι αμελητέα.
(88) Επομένως, συνάγεται ότι παράγοντες σχετικοί με την προσφορά υποδεικνύουν επίσης την ύπαρξη εθνικών αγορών για τον εξοπλισμό θραύσης πετρωμάτων για την παραγωγή αδρανών υλικών και την οικοδόμηση.
Άλλα στοιχεία
(89) Η εθνική διάσταση των αγορών μηχανημάτων θραύσης για την παραγωγή αδρανών υλικών και την οικοδόμηση επιβεβαιώνεται περαιτέρω από την ύπαρξη σημαντικών διαφορών στα μερίδια αγοράς και στις τιμές μεταξύ των κρατών μελών.
(90) Για παράδειγμα, το μερίδιο αγοράς της Nordberg στη Φινλανδία για τους θραυστήρες με σιαγόνες που χρησιμοποιούνται στην παραγωγή αδρανών υλικών και στην οικοδόμηση είναι περίπου [75-85 %]*, σε σύγκριση με τον μέσο όρο του μεριδίου αγοράς της στον ΕΟΧ που είναι [15-25 %]*. Ομοίως, η Svedala είναι η μόνη εταιρεία που πώλησε κρούστες κάθετου άξονα στη Σουηδία σε καθένα από τα τελευταία τρία έτη, ενώ το συνολικό μερίδιο αγοράς της στον ΕΟΧ δεν υπερβαίνει το [15-25 %]*. Μολονότι τα μέρη θεωρούν ότι οι διαφορές στα μερίδια αγοράς δεν έχουν καμία σημασία όσον αφορά τον καθορισμό των γεωγραφικών αγορών, οι πολύ σημαντικές διαφορές που παρατηρούνται στην προκειμένη περίπτωση δείχνουν ότι η κατάσταση του ανταγωνισμού δεν είναι ομοιόμορφη στο σύνολο του ΕΟΧ. Αυτό υποδηλώνει με σαφήνεια ότι οι γεωγραφικές αγορές δεν είναι τόσο ευρείες όσο ισχυρίζονται τα μέρη.
(91) [Εμπιστευτικό: Η παρούσα παράγραφος αφορά τις διαφορές τιμών μεταξύ κρατών μελών όσον αφορά τον εξοπλισμό θραύσης πετρωμάτων που πωλεί η Metso]*.
(92) Από τα ανωτέρω συνάγεται ότι οι γεωγραφικές αγορές για τον εξοπλισμό θραύσης για την παραγωγή αδρανών υλικών και την οικοδόμηση (δηλαδή θραυστήρες με σιαγόνες για την παραγωγή αδρανών υλικών και την οικοδόμηση, κρούστες οριζόντιου άξονα για την παραγωγή αδρανών υλικών και την οικοδόμηση, κρούστες κάθετου άξονα για την παραγωγή αδρανών υλικών και την οικοδόμηση, θραυστήρες διά κώνου για την παραγωγή αδρανών υλικών και την οικοδόμηση και βοηθητικά κόσκινα, αγωγοί τροφοδοσίας και μεταφορείς) είναι εθνικές.
Προϊόντα για την εξορυκτική βιομηχανία
(93) Όπως αναφέρεται στην αιτιολογική σκέψη 75 ανωτέρω, τα μέρη υποστηρίζουν ότι οι γεωγραφικές αγορές για τα προϊόντα που χρησιμοποιούνται στην εξορυκτική βιομηχανία είναι παγκόσμιες. Στην απάντησή της στη δήλωση αιτιάσεων, η Metso αναγνωρίζει ότι μπορεί να δικαιολογείται σε κάποιο βαθμό ο καθορισμός της γεωγραφικής αγοράς για τους θραυστήρες με σιαγόνες και τους κρούστες οριζόντιου άξονα της εξορυκτικής βιομηχανίας σε επίπεδο ΕΟΧ, αλλά παρουσιάζει ορισμένα επιχειρήματα προκειμένου να υποστηρίξει την άποψη ότι η αγορά των πρωτογενών περιστροφικών θραυστήρων είναι παγκόσμια.
(94) Κατ' αρχάς, η Metso θεωρεί ότι το πεδίο της γεωγραφικής αγοράς είναι δυνατό να διαφέρει ανάλογα με τον τύπο του θραυστήρα της εξορυκτικής βιομηχανίας. Κατά την άποψη της Metso, ορισμένοι τύποι θραυστήρων της εξορυκτικής βιομηχανίας, όπως οι θραυστήρες με σιαγόνες και οι κρούστες οριζόντιου άξονα, είναι απλά "βασικά" προϊόντα, για τα οποία υπάρχει συνήθως επαρκής ανταγωνισμός σε περιφερειακό (π.χ. ΕΟΧ) επίπεδο, ώστε οι πελάτες να μην νιώθουν αναγκασμένοι να αγοράζουν ή να συγκρίνουν τιμές σε επίπεδο ευρύτερο από το περιφερειακό. Από την άλλη πλευρά, σύμφωνα με τα μέρη, ορισμένοι τύποι θραυστήρων της εξορυκτικής βιομηχανίας, όπως οι πρωτογενείς περιστροφικοί θραυστήρες, αγοράζονται σπάνια, από πελάτες με μεγάλη εξειδίκευση και γνώσεις, οι οποίοι συνήθως ζητούν προσφορές από προμηθευτές από όλο τον κόσμο προτού αγοράσουν.
(95) Προς επίρρωση του επιχειρήματός της, η Metso ανέλυσε πέντε πρόσφατες περιπτώσεις στις οποίες ένα από τα μέρη πώλησε πρωτογενή περιστροφικό θραυστήρα στον ΕΟΧ. Σε τρεις από τις περιπτώσεις αυτές, ο πελάτης επισκέφθηκε δυνητικούς προμηθευτές στις Ηνωμένες Πολιτείες (F.L.-Smidth-Fuller, Metso ή Svedala) ή/και στην Ιαπωνία (Kobe)· σε δύο άλλες περιπτώσεις, ο πελάτης πραγματοποίησε επιτόπιες επισκέψεις σε ορισμένες χώρες και ο πωλητής (Svedala) συνέστησε μία ομάδα πώλησης απαρτιζόμενη από εμπειρογνώμονες από τη Σουηδία και τις Ηνωμένες Πολιτείες καθώς και από μέλη της τοπικής οργάνωσης διανομής.
(96) Όπως αναφέρεται στην αιτιολογική σκέψη 34 ανωτέρω, οι πελάτες της εξορυκτικής βιομηχανίας είναι γενικά μεγάλες διεθνείς εταιρείες, οι οποίες, επειδή έχουν συνηθίσει να λειτουργούν σε απομακρυσμένες και ενίοτε δύσκολες περιοχές και επειδή διαθέτουν σημαντικά οικονομικά μέσα, επέτυχαν να περιορίσουν την ανάγκη για στενές και συνεχείς σχέσεις με τους διανομείς του προμηθευτή του εξοπλισμού. Ειδικότερα, οι πελάτες της εξορυκτικής βιομηχανίας ενδέχεται να ικανοποιούν ορισμένες από τις ανάγκες τους σε συντήρηση και ανταλλακτικά εντός της εταιρείας, δημιουργώντας τοπικά αποθέματα ανταλλακτικών ή καταρτίζοντας δικό τους προσωπικό συντήρησης.
(97) Στο πλαίσιο αυτό, καθώς οι εν λόγω πελάτες προμηθεύονται τακτικά εξοπλισμό θραύσης πετρωμάτων για τις διάφορες δραστηριότητές τους ανά τον κόσμο, και δεδομένης της υψηλής αξίας και της πολυπλοκότητας των θραυστήρων της εξορυκτικής βιομηχανίας, οι πελάτες της εξορυκτικής βιομηχανίας προμηθεύονται συχνά εξορυκτικό εξοπλισμό σε κεντρικό επίπεδο και μέσω διεθνών ανταγωνιστικών προσκλήσεων υποβολής προσφορών με το κεντρικό γραφείο πωλήσεων των προμηθευτών εξοπλισμού. Λόγω του προφανώς χαμηλού κόστους μεταφοράς, κατασκευαστές εξοπλισμού από όλο τον κόσμο έχουν την ικανότητα να ανταγωνισθούν ουσιαστικά ο ένας τον άλλο για το συγκεκριμένο εξοπλισμό.
(98) Οι παράγοντες που εξηγούνται στις αιτιολογικές σκέψεις 95 έως 97 φαίνεται να υποδηλώνουν την ύπαρξη ευρείας (πιθανώς παγκόσμιας) γεωγραφικής διάστασης για τις αγορές θραυστήρων της εξορυκτικής βιομηχανίας. Ωστόσο, τα αποτελέσματα της διεξοδικής έρευνας της Επιτροπής υποδεικνύουν ότι, ιδίως στον ΕΟΧ, ο ανταγωνισμός έχει στην πραγματικότητα λιγότερο ευρύ γεωγραφικό πεδίο.
Παράγοντες που αφορούν τη ζήτηση
(99) Από την έρευνα της Επιτροπής φαίνεται ότι, μολονότι εξαρτώνται συνήθως πολύ λιγότερο από την τοπική παρουσία του προμηθευτή του εξοπλισμού, οι πελάτες της εξορυκτικής βιομηχανίας ζητούν συνήθως από τους κατασκευαστές θραυστήρων πετρωμάτων να παρέχουν ουσιαστική και έγκαιρη υποστήριξη (επισκευή, παροχή ανταλλακτικών κ.λπ.) σε επίπεδο ΕΟΧ. Όπως ανέφερε ένας πελάτης, "εκτός από τη λειτουργικότητα του εξοπλισμού και την εξυπηρέτηση, ο πωλητής επιλέγεται συχνά με κριτήριο την ικανότητά του να παρέχει τάχιστα βασικά εξαρτήματα εκτός αποθέματος, τα οποία δεν εμπίπτουν στο πεδίο της συνήθους συντήρησης. Επιπλέον, τα καθήκοντα του πωλητή ενδέχεται να περιλαμβάνουν επίσης την εποπτεία ενός τοπικού αναδόχου υπεύθυνου για τη συντήρηση".
(100) Στην απάντησή τους στη δήλωση αιτιάσεων, τα μέρη αμφισβήτησαν τον ισχυρισμό ότι η απαίτηση εποπτείας των τοπικών αναδόχων που είναι υπεύθυνοι για τη συντήρηση και ταχείας παράδοσης ανταλλακτικών προϋποθέτει αναγκαστικά περιφερειακή παρουσία. Κατά την άποψή τους, η εποπτεία είναι δυνατό να ασκείται από εμπειρογνώμονες εγκατεστημένους σε οποιοδήποτε σημείο στον κόσμο, οι οποίοι μπορούν να μεταβαίνουν αεροπορικώς όπου χρειάζεται. Ομοίως, τα ανταλλακτικά είναι δυνατό να αποστέλλονται αεροπορικώς οπουδήποτε από ένα παγκόσμιο κεντρικό γραφείο.
(101) Ωστόσο, αυτή η αντίρρηση των μερών αφορά μόνον τις πρακτικές πτυχές της οργάνωσης της εποπτείας της συντήρησης και της παράδοσης των ανταλλακτικών και δεν λαμβάνει υπόψη τη σημασία που αποδίδουν οι πελάτες στην ποιότητα της τοπικής ή περιφερειακής μεταγοραστικής οργάνωσης. Μολονότι είναι προφανές ότι είναι δυνατό να υπάρχει κάποιος βαθμός συγκέντρωσης, η αναγκαιότητα τοπικής παρουσίας παραμένει, καθώς οι πελάτες αποδοκιμάζουν συχνά τις μεταγοραστικές οργανώσεις που στηρίζονται αποκλειστικά σε κεντρικές υπηρεσίες εμπειρογνωμοσύνης και υλικοτεχνικής υποστήριξης. Πράγματι, σύμφωνα με στοιχεία της Επιτροπής οι πελάτες της εξορυκτικής βιομηχανίας ενδέχεται να αποδίδουν πολύ μεγάλη σημασία στην τοπική ικανότητα του προμηθευτή του εξοπλισμού θραύσης. Ειδικότερα, ένας σκοτσέζος πελάτης ανέφερε ότι η Svedala ανέλαβε "το μεγαλύτερο μέρος των δραστηριοτήτων του μεγάλου λατομείου [του] [συμπεριλαμβανομένου ενός πρωτογενούς περιστροφικού θραυστήρα]*", επειδή "η Svedala είχε γραφεία στο Wiskaw, στη Σκοτία (καθώς και καλό προσωπικό)".
(102) Όπως αναφέρεται στις αιτιολογικές σκέψεις 93 και 94 ανωτέρω, τα μέρη επιχείρησαν να αποδείξουν ότι, κατά την αγορά μεγάλου εξοπλισμού, όπως ενός πρωτογενούς περιστροφικού θραυστήρα, οι πελάτες συγκρίνουν τις προσφορές των κύριων παγκόσμιων προμηθευτών και είναι διατεθειμένοι να μεταβούν στο εξωτερικό για να επισκεφθούν τους προμηθευτές και να δουν τον προτεινόμενο εξοπλισμό σε λειτουργία. Ωστόσο, η Επιτροπή σημειώνει ότι η πλειονότητα των πελατών της εξορυκτικής βιομηχανίας που ανέφεραν ότι αγοράζουν πρωτογενείς περιστροφικούς θραυστήρες δήλωσαν ότι απέκτησαν τους εν λόγω θραυστήρες μέσω μιας πιο περιφερειακής διαδικασίας υποβολής προσφορών και όχι μέσω παγκόσμιας διαδικασίας υποβολής προσφορών. Στην πραγματικότητα, κανένας πελάτης εγκατεστημένος στην Ευρώπη δεν ανέφερε ότι προμηθεύθηκε πρωτογενείς περιστροφικούς θραυστήρες σε αγορά ευρύτερη από αυτή του ΕΟΧ. Επιπλέον, η Επιτροπή θεωρεί ότι η προθυμία του πελάτη να ταξιδέψει προκειμένου να δει σε λειτουργία ένα συγκεκριμένο μηχάνημα δεν αποκλείει την περιφερειακή διάσταση της αγοράς. Αυτό συμβαίνει κυρίως επειδή οι επιτόπιες επισκέψεις των πελατών στοχεύουν πρωτίστως στην επαλήθευση της καταλληλότητας των συγκεκριμένων προϊόντων και δεν συνδέονται με την τεχνική υποστήριξη ή τις μεταγοραστικές υπηρεσίες, ενώ η περιφερειακή διάσταση της προμήθειας συνδέεται ακριβώς με τη σημασία της υποστήριξης ή με την παροχή μεταγοραστικών υπηρεσιών. Η προθυμία του πελάτη να μεταβεί στο εξωτερικό για να δει τα προϊόντα σε λειτουργία είναι δυνατό να ερμηνευθεί, αντιθέτως, ως πρόσθετη απόδειξη της αποστροφής του κινδύνου από τον πελάτη, όπως αναφέρεται στις αιτιολογικές σκέψεις 21 και 22 ανωτέρω. Το γεγονός αυτό δείχνει με σαφήνεια ότι το σύνηθες αγοραστικό μοντέλο των ευρωπαίων πελατών της εξορυκτικής βιομηχανίας βασίζεται σε προμήθεια στο σύνολο του ΕΟΧ (ή ακόμη και σε εθνικό επίπεδο).
(103) Επιπλέον, φαίνεται ότι, μολονότι ορισμένοι πελάτες ενδέχεται θεωρητικά να μη χρειάζονται την περιφερειακή παρουσία (επειδή καταφέρνουν να αντιμετωπίσουν την κατάσταση στις τοποθεσίες τους που βρίσκονται σε απομακρυσμένες περιοχές, όπου κανένας προμηθευτής εξοπλισμού δεν παρέχει επαρκή υποστήριξη, δημιουργώντας τοπικά αποθέματα ανταλλακτικών, καταρτίζοντας το δικό τους προσωπικό συντήρησης και επισκευών κ.λπ.), δεν ισχύει το ίδιο για τη μεγάλη πλειονότητα των πελατών θραυστήρων της εξορυκτικής βιομηχανίας στον ΕΟΧ. Κατ' αρχάς, φαίνεται ότι το μεγαλύτερο μέρος της ζήτησης για θραυστήρες της εξορυκτικής βιομηχανίας στον ΕΟΧ προέρχεται από μικρές, περιφερειακές εξορυκτικές εταιρείες (που δεν είναι σε θέση να αναπτύξουν βραχυπρόθεσμα τις ικανότητες αυτές) ή από εταιρείες τσιμέντου και πολύ μεγάλα λατομεία (που είναι μάλλον σπάνιο να δραστηριοποιούνται σε απομακρυσμένες και δύσβατες περιοχές).
(104) Επιπλέον, σύμφωνα με τα αποτελέσματα της έρευνας της Επιτροπής, ακόμη και για τους ευρωπαίους πελάτες της εξορυκτικής βιομηχανίας που έχουν την ικανότητα να αντιμετωπίσουν την κατάσταση χωρίς την περιφερειακή παρουσία του προμηθευτή του εξοπλισμού η ανάπτυξη της ικανότητας αυτής συνεπάγεται πρόσθετες δαπάνες και κινδύνους, τους οποίους προτιμούν να αποφεύγουν, αποκτώντας τις σχετικές υπηρεσίες άμεσα από τον κατασκευαστή του εξοπλισμού. Στο πλαίσιο αυτό, και επειδή αρκετοί προμηθευτές εξοπλισμού έχουν σημαντική παρουσία στον ΕΟΧ και επομένως παρέχουν τέτοιες υπηρεσίες υποστήριξης, οι πελάτες στον ΕΟΧ προτιμούν συνήθως εκείνους τους κατασκευαστές θραυστήρων που είναι σε θέση να παρέχουν υπηρεσίες υποστήριξης σε περιφερειακό επίπεδο. Αυτό επιβεβαιώνεται περαιτέρω από το γεγονός ότι οι προμηθευτές που δεν διαθέτουν σημαντική παρουσία στον ΕΟΧ δεν έχουν (ή έχουν πολύ περιορισμένες) πωλήσεις στην περιοχή αυτή, μολονότι ενδέχεται να έχουν πολύ ισχυρότερες θέσεις αλλού. Για παράδειγμα, αυτό ισχύει στην περίπτωση της Kobe, η οποία μολονότι είναι ο τρίτος προμηθευτής στον κόσμο θραυστήρων με σιαγόνες της εξορυκτικής βιομηχανίας, κώνων της εξορυκτικής βιομηχανίας και οριζόντιων μύλων λείανσης με περιστρεφόμενο τύμπανο, δεν έχει πραγματοποιήσει πωλήσεις στον ΕΟΧ την τελευταία τριετία. Στην πραγματικότητα, βάσει των στοιχείων που προσκόμισαν τα μέρη, η Kobe δεν φαίνεται να πραγματοποίησε καθόλου πωλήσεις θραυστήρων της εξορυκτικής βιομηχανίας στον ΕΟΧ από το 1990.
(105) Τέλος, όπως αναφέρεται στις αιτιολογικές σκέψεις 21 και 22 ανωτέρω, ο συνδυασμός της μακρόχρονης αντοχής, της κρίσιμης σημασίας των μηχανημάτων θραύσης πετρωμάτων και της σχετικά χαμηλής τιμής αγοράς των θραυστήρων πετρωμάτων, σε σύγκριση με τα συνολικά έξοδα και έσοδα ενός λατομείου ή μίας μονάδας παραγωγής αδρανών υλικών, φαίνεται ότι οδηγούν τους πελάτες σε ιδιαίτερα συντηρητικές αποφάσεις και σε αποστροφή των κινδύνων κατά την επιλογή τους. Στο πλαίσιο αυτό, η εγγύτητα του προμηθευτή του εξοπλισμού μπορεί να θεωρηθεί ως σημαντικό στοιχείο καθησυχασμού και ασφάλειας για τον πελάτη.
(106) Προφανώς αυτό δεν αποκλείει το γεγονός οι πελάτες να πραγματοποιούν τις αγορές και τις διαπραγματεύσεις των συμβάσεών τους από τα κεντρικά γραφεία τους, και να καλούνται επίσημα όλοι οι προμηθευτές ανά τον κόσμο να υποβάλλουν προσφορές. Ωστόσο, ακόμη και οι πελάτες που προμηθεύονται εξοπλισμό με τον τρόπο αυτό ανέφεραν ότι, στην πράξη, η αγορά ενός θραυστήρα πετρωμάτων για χρήση στον ΕΟΧ εξαρτάται σε μεγάλο βαθμό από την ύπαρξη αποτελεσματικής και έγκαιρης υποστήριξης στην περιοχή αυτή.
Παράγοντες που αφορούν την προσφορά
(107) Η περιφερειακή διάσταση του ανταγωνισμού στον ΕΟΧ υποδηλώνεται περαιτέρω από ορισμένα πρόσθετα στοιχεία. Κατ' αρχάς, από τα αποτελέσματα της διεξοδικής έρευνας της Επιτροπής προκύπτει ότι οι περισσότεροι από τους μη ευρωπαίους προμηθευτές θραυστήρων της εξορυκτικής βιομηχανίας που αναφέρουν τα μέρη είναι σε μεγαλύτερο ή μικρότερο βαθμό άγνωστοι στους περισσότερους πελάτες της εξορυκτικής βιομηχανίας στον ΕΟΧ. Ορισμένοι πελάτες της εξορυκτικής βιομηχανίας ανέφεραν μάλιστα ότι κάποιοι από τους αναφερόμενους προμηθευτές δεν δραστηριοποιούνται καν στον τομέα των μηχανημάτων θραύσης πετρωμάτων.
(108) Επιπλέον, φαίνεται ότι οι περισσότεροι προμηθευτές θραυστήρων της εξορυκτικής βιομηχανίας δεν δραστηριοποιούνται σε παγκόσμιο επίπεδο, αλλά αντιθέτως τείνουν να ειδικεύονται σε ορισμένες περιφέρειες ή περιοχές. Αυτό ισχύει ειδικότερα για τους ρώσους και τους κινέζους προμηθευτές, που πραγματοποιούν σχετικά λίγες πωλήσεις εκτός των εγχώριων αγορών τους και δεν θεωρούνται, από τη μεγάλη πλειονότητα των πελατών, αξιόπιστοι ανταγωνιστές εκτός Ρωσίας και Κίνας. Για παράδειγμα, οι περισσότεροι πελάτες δήλωσαν ότι δεν γνώριζαν τους συγκεκριμένους προμηθευτές, οι δε πελάτες που είχαν κάποια επαφή με ρώσους και κινέζους προμηθευτές ανέφεραν ότι τα προϊόντα τους είναι χαμηλότερων προδιαγραφών και επιδόσεων και ότι είναι αναξιόπιστοι όσον αφορά την παροχή ανταλλακτικών και την εξυπηρέτηση.
(109) Αυτή η εξειδίκευση σε περιορισμένο αριθμό περιοχών φαίνεται να ισχύει επίσης για τους περισσότερους άλλους κατασκευαστές μηχανημάτων θραύσης πετρωμάτων. Παρά το ευρύτερο γεωγραφικό πεδίο δραστηριοτήτων, και με την εξαίρεση ενός πολύ περιορισμένου αριθμού πραγματικά παγκόσμιων επιχειρήσεων (όπως οι Svedala, Nordberg και FL Smidth-Fuller), από τα στοιχεία που προσκόμισαν τα μέρη προκύπτει ότι οι περισσότεροι κατασκευαστές θραυστήρων της εξορυκτικής βιομηχανίας δραστηριοποιούνται σε περιορισμένο αριθμό περιοχών και συνάπτουν τις περισσότερες συμβάσεις τους μέσω εθνικών ή περιφερειακών προσκλήσεων υποβολής προσφορών.
(110) Αυτό φαίνεται να ισχύει ιδιαίτερα στον ΕΟΧ. Για παράδειγμα, σύμφωνα με τα στοιχεία που προσκόμισαν τα μέρη, μεγάλοι προμηθευτές θραυστήρων της εξορυκτικής βιομηχανίας, όπως η Kobe (τρίτος παγκόσμιος προμηθευτής θραυστήρων με σιαγόνες της εξορυκτικής βιομηχανίας, κώνων της εξορυκτικής βιομηχανίας και οριζόντιων μύλων λείανσης με περιστρεφόμενο τύμπανο) και η Kawasaki (δεύτερος παγκόσμιος προμηθευτής κώνων της εξορυκτικής βιομηχανίας), δεν κατάφεραν να πωλήσουν προϊόντα στην Ευρώπη κατά την τελευταία τριετία. Γενικότερα, από τα στοιχεία που προσκόμισαν τα μέρη προκύπτει ότι οι θέσεις στην αγορά των κύριων κατασκευαστών μηχανών θραύσης της εξορυκτικής βιομηχανίας διαφέρουν σημαντικά στον ΕΟΧ από τις θέσεις τους σε παγκόσμιο επίπεδο (ακόμη και εξαιρουμένων των κινέζων και ρώσων κατασκευαστών). Για παράδειγμα, όσον αφορά τους κρούστες οριζόντιου άξονα, το συνδυασμένο μερίδιο αγοράς των μερών (σε μονάδες) μεταξύ 1997 και 1999 ανέρχεται σε [20-30 %]* στον ΕΟΧ, ενώ το παγκόσμιο μερίδιο αγοράς τους (εξαιρουμένων των ρώσων και κινέζων κατασκευαστών) μόλις που υπερβαίνει το [0-10 %]*. Ομοίως, όσον αφορά τους μεγάλους θραυστήρες με σιαγόνες, το συνδυασμένο μερίδιο αγοράς των μερών ανέρχεται σε [40-50 %]* σε επίπεδο ΕΟΧ, ενώ μόλις που υπερβαίνει το [15-25 %]* σε παγκόσμιο επίπεδο (εξαιρουμένων των ρώσων και κινέζων κατασκευαστών).
(111) Τέλος, η μεγάλη πλειονότητα των ανταγωνιστών ανέφερε ότι υπάρχουν σημαντικά εμπόδια στην είσοδο στην αγορά μεταξύ των περιφερειών. Ειδικότερα, ο ΕΟΧ είναι μία περιορισμένη αγορά για τους θραυστήρες της εξορυκτικής βιομηχανίας σε σύγκριση με τις μεγάλες εξορυκτικές περιοχές της Βόρειας Αμερικής ή της Νότιας Αφρικής. Για παράδειγμα, σύμφωνα με τα στοιχεία που προσκόμισαν τα μέρη, κάθε χρόνο στον ΕΟΧ πωλούνται έως [...]* πρωτογενείς περιστροφικοί θραυστήρες, ενώ σε παγκόσμιο επίπεδο (εξαιρουμένων της Ρωσίας και της Κίνας) αγοράζονται περίπου [...]* μονάδες. Ομοίως, όσον αφορά τους κρούστες οριζόντιου άξονα της εξορυκτικής βιομηχανίας, ο ΕΟΧ αντιπροσωπεύει κατά μέσο όρο έως [0-10 %]* της συνολικής παγκόσμιας ζήτησης (και πάλι εξαιρουμένων της Ρωσίας και της Κίνας). Αυτό το μικρό μερίδιο αγοράς, σε συνδυασμό με την ύπαρξη καλά εγκαθιδρυμένων ανταγωνιστών και με το επίπεδο εγγύτητας και εξυπηρέτησης που απαιτούν οι πελάτες, ενδέχεται να αποθαρρύνει τους εκτός ΕΟΧ προμηθευτές από την πραγματοποίηση των απαραίτητων εξόδων και την αντιμετώπιση των δυσκολιών για την ουσιαστική είσοδο στην αγορά θραυστήρων της εξορυκτικής βιομηχανίας του ΕΟΧ, μειώνοντας περαιτέρω τον αριθμό των αξιόπιστων προμηθευτών για τους πελάτες του ΕΟΧ.
Άλλα στοιχεία
(112) Το γεγονός ότι ο ανταγωνισμός δεν είναι οργανωμένος σε παγκόσμιο επίπεδο επιβεβαιώνεται περαιτέρω από τις σημαντικές διαφορές στις εκτιμήσεις των πωλήσεων της παγκόσμιας αγοράς που προσκόμισαν οι προμηθευτές μηχανημάτων θραύσης πετρωμάτων. Για παράδειγμα, μη συμπεριλαμβανομένων των ρώσων και κινέζων κατασκευαστών, οι εκτιμήσεις για τις πωλήσεις της παγκόσμιας αγοράς για το 1999 που προσκόμισαν τα μέρη και οι ανταγωνιστές κυμαίνονται από 40 έως 99 μονάδες όσον αφορά τους κρούστες οριζόντιου άξονα της εξορυκτικής βιομηχανίας. Ομοίως, όσον αφορά τους περιστροφικούς θραυστήρες, ένας ανταγωνιστής θεωρεί ότι κατέχει σαφή ηγετική θέση στην αγορά με σημαντικό μερίδιο αγοράς μεταξύ 1990 και 1996, ενώ τα μέρη εκτιμούν ότι ο συγκεκριμένος ανταγωνιστής δεν αντιπροσωπεύει περισσότερο από 25 % των πωλήσεων στο διάστημα αυτό, και τα αποτελέσματα της έρευνας της Επιτροπής υποδηλώνουν ότι το μερίδιο αγοράς του συγκεκριμένου ανταγωνιστή ήταν πιθανώς 30-35 %. Αυτό υποδηλώνει ότι οι προμηθευτές δεν γνωρίζουν σημαντικό μέρος των σχεδίων που εκτελούνται σε παγκόσμιο επίπεδο· εξ αντιδιαστολής προκύπτει ότι αρκετές συμβάσεις συνάπτονται σε στενότερο γεωγραφικό επίπεδο.
(113) Τέλος, πρέπει να σημειωθεί ότι τα μηχανήματα θραύσης πετρωμάτων που πωλούνται στον ΕΟΧ πρέπει να πληρούν τις προδιαγραφές ασφάλειας της οδηγίας 98/37/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την προσέγγιση των νομοθεσιών των κρατών μελών σχετικά με τις μηχανές(9) (στο εξής "η οδηγία για τις μηχανές"), όπως τροποποιήθηκε από την οδηγία 98/79/ΕΚ(10), και ειδικότερα να φέρουν το σήμα συμμόρφωσης CE, το οποίο αποδεικνύει τη συμμόρφωση με την εν λόγω οδηγία. Η Επιτροπή πληροφορείται ότι οι μη ευρωπαίοι κατασκευαστές δεν πληρούν πάντοτε τις απαιτήσεις αυτές σήμερα. Από την άποψη αυτή, η οδηγία για τις μηχανές, μολονότι εναρμονίζει τα πρότυπα στον ΕΟΧ και διευκολύνει το εμπόριο μεταξύ κρατών μελών, ενδέχεται επίσης να εμποδίζει, ως έμμεση συνέπεια, τους μη ευρωπαίους προμηθευτές που δεν είναι σε θέση να ικανοποιήσουν τις απαιτήσεις της από το να πωλούν προϊόντα στον ΕΟΧ. Κάτι τέτοιο θα συνέβαλλε επομένως στη δημιουργία μίας διαφορετικής αγοράς του ΕΟΧ για τα μηχανήματα θραύσης της εξορυκτικής βιομηχανίας. Ωστόσο, τα μέρη υποστηρίζουν ότι οι κοινοτικές απαιτήσεις που ισχύουν για τους θραυστήρες πετρωμάτων είναι τόσο θεμελιώδεις ώστε θεωρείται πως κάθε προμηθευτής που δραστηριοποιείται σε διαφορετικά σημεία στον κόσμο είναι σε θέση να πληροί τις απαιτήσεις αυτές χωρίς ιδιαίτερη δυσκολία.
(114) Από τα ανωτέρω συνάγεται ότι οι γεωγραφικές αγορές για τους θραυστήρες της εξορυκτικής βιομηχανίας καλύπτουν το σύνολο του ΕΟΧ. Το συμπέρασμα αυτό υποστηρίζεται από την ειδικευμένη φύση της ζήτησης στον ΕΟΧ (και ειδικότερα από την παρουσία μικρών πελατών της "εξορυκτικής βιομηχανίας" που προμηθεύονται μηχανήματα θραύσης πετρωμάτων σε τοπικό επίπεδο ή που απαιτούν την ύπαρξη σημαντικής μεταγοραστικής υποστήριξης στον ΕΟΧ) και από την οργάνωση των περισσότερων προμηθευτών εξοπλισμού θραύσης πετρωμάτων σε περιφερειακό επίπεδο. Ειδικότερα, και σε αντίθεση με τους ισχυρισμούς των μερών, η Επιτροπή δεν διαπίστωσε την ύπαρξη αγορών που υπερβαίνουν τα όρια του ΕΟΧ για ορισμένους τύπους θραυστήρων της εξορυκτικής βιομηχανίας, όπως οι πρωτογενείς περιστροφικοί θραυστήρες: πράγματι, για τους λόγους που αναφέρονται στην αιτιολογική σκέψη 102 ανωτέρω, οι πρωτογενείς περιστροφικοί θραυστήρες φαίνεται να αγοράζονται και να διανέμονται στον ΕΟΧ με τον ίδιο ουσιαστικά τρόπο όπως και οι λοιποί θραυστήρες της εξορυκτικής βιομηχανίας.
VI. ΑΞΙΟΛΟΓΗΣΗ ΑΠΟ ΤΗΝ ΑΠΟΨΗ ΤΟΥ ΑΝΤΑΓΩΝΙΣΜΟΥ ΤΩΝ ΘΡΑΥΣΤΗΡΩΝ ΤΗΣ ΠΑΡΑΓΩΓΗΣ ΑΔΡΑΝΩΝ ΥΛΙΚΩΝ ΚΑΙ ΤΗΣ ΟΙΚΟΔΟΜΗΣΗΣ
(115) Όπως αναφέρεται στην αιτιολογική σκέψη 32 ανωτέρω, οι θραυστήρες για την παραγωγή αδρανών υλικών και την οικοδόμηση είναι οι μικρότεροι θραυστήρες που πωλούνται σε ανεξάρτητους παραγωγούς αδρανών υλικών και αναδόχους, εταιρείες οικοδόμησης και πολιτικών μηχανικών, αναδόχους ειδικούς σε έργα κατεδάφισης και εταιρείες τσιμέντου (όταν αγοράζουν μικρότερους θραυστήρες για την παραγωγή αδρανών υλικών που πωλούνται σε τρίτους). Στους θραυστήρες αυτούς περιλαμβάνονται οι μικρότεροι θραυστήρες με σιαγόνες, οι μικρότεροι κρούστες οριζόντιου άξονα, οι μικρότεροι θραυστήρες διά κώνου, οι κρούστες κάθετου άξονα και προφανώς τα βοηθητικά κόσκινα, οι αγωγοί τροφοδοσίας και οι μεταφορείς. Η συγκέντρωση θα έχει ως αποτέλεσμα το συνδυασμό της Nordberg και της Svedala, των δύο μεγαλύτερων προμηθευτών θραυστήρων για την παραγωγή αδρανών υλικών και την οικοδόμηση στον ΕΟΧ, που αντιπροσωπεύουν συνολικά [20-30 %]* της αγοράς θραυστήρων πετρωμάτων για την παραγωγή αδρανών υλικών και την οικοδόμηση, με σημαντικότερους ανταγωνιστές την Terex (περίπου [5-15 %]* και την Krupp (περίπου [0-10 %]*).
Α. Θραυστήρες για την παραγωγή αδρανών υλικών και την οικοδόμηση, εκτός θραυστήρων διά κώνου και θραυστήρων με σιαγόνες
(116) Όπως αναφέρεται στην απόφαση της Επιτροπής για κίνηση της διαδικασίας στην παρούσα υπόθεση, δεν υπάρχει καμία ένδειξη ότι η συγκέντρωση θα δημιουργήσει προβλήματα ανταγωνισμού στις αγορές κρουστών, κοσκίνων, αγωγών τροφοδοσίας και μεταφορέων.
(117) Κατ' αρχάς, η συγκέντρωση δεν δημιουργεί προβλήματα ανταγωνισμού όσον αφορά τους κρούστες, καθώς η Nordberg δεν πωλεί κρούστες κάθετου άξονα στον ΕΟΧ. Επιπλέον, μολονότι η Nordberg εισέρχεται σήμερα στην παραγωγή κρουστών κάθετου άξονα με την εισαγωγή ενός νέου φάσματος προϊόντων, και μολονότι η Svedala κατέχει επί του παρόντος ισχυρή θέση στις αγορές ορισμένων κρατών μελών, φαίνεται ότι η συγχωνευθείσα επιχείρηση θα εξακολουθήσει να δέχεται τις ανταγωνιστικές πιέσεις άλλων μεγάλων κατασκευαστών κρουστών κάθετου άξονα (όπως οι Magotteaux και Canica-Jacques) με σημαντική παρουσία στα ενδιαφερόμενα κράτη μέλη. Επιπλέον, όσον αφορά τους κρούστες οριζόντιου άξονα, τα συνδυασμένα μερίδια αγορά των μερών(11) δεν υπερβαίνουν το [20- 30 %]* σε οποιοδήποτε κράτος μέλος στο οποίο συμβαίνουν αλληλεπικαλύψεις, και η συγχωνευθείσα επιχείρηση θα εξακολουθήσει να δέχεται τις ανταγωνιστικές πιέσεις άλλων προμηθευτών, όπως οι Hartl, Kleemann & Reiner, ή εθνικών επιχειρήσεων, όπως η Arja.
(118) Δεύτερον, τα μέρη κατέχουν περιορισμένα μερίδια στις αγορές κοσκίνων, αγωγών τροφοδοσίας και μεταφορέων: σύμφωνα με τα μερίδια αγοράς που προσκόμισε η Metso, τα μέρη αντιπροσωπεύουν συνολικά κάτω του [10-20 %]* των πωλήσεων κοσκίνων και αγωγών τροφοδοσίας στον ΕΟΧ, και είναι περιθωριακοί προμηθευτές μεταφορέων. Το ίδιο ισχύει σε εθνικό επίπεδο, καθώς τα μερίδια αγοράς των μερών όσον αφορά τα κόσκινα και τους αγωγούς τροφοδοσίας δεν υπερβαίνουν το [20-30 %]*, αντίστοιχα, σε οποιοδήποτε κράτος μέλος.
Β. Θραυστήρες διά κώνου και θραυστήρες με σιαγόνες
Θέση στην αγορά των μερών και των ανταγωνιστών τους
Θραυστήρες διά κώνου
(119) Η Nordberg και η Svedala είναι με διαφορά οι δύο μεγαλύτεροι προμηθευτές θραυστήρων διά κώνου για την παραγωγή αδρανών υλικών και την οικοδόμηση στον ΕΟΧ (με μερίδια αγοράς [25-35 %]* για την Nordberg και [25-35 %]* για την Svedala), ενώ ο επόμενος ανταγωνιστής στον ΕΟΧ είναι η Terex [5-15 %]*.
(120) Στο βαθμό που η συγκέντρωση έχει ως αποτέλεσμα το συνδυασμό της Nordberg και της Svedala συνεπάγεται αναπόφευκτα σημαντικά μερίδια αγοράς στα περισσότερα κράτη μέλη του ΕΟΧ, και ειδικότερα στην Αυστρία [65-75 %]*, τη Γαλλία [80-90 %]*, τη Γερμανία [45-55 %]*, τη Δανία [70-80 %]*, το Ηνωμένο Βασίλειο [35-45 %]*, την Ισπανία [65-75 %]*, την Ιταλία [40-50 %]*, τη Νορβηγία [90-100 %]*, την Πορτογαλία [60-70 %]*, τη Σουηδία [75-85 %]* και τη Φινλανδία [85-95 %]*.
(121) Σε αυτά τα κράτη μέλη, η κυριαρχία της συγχωνευθείσας επιχείρησης είναι ακόμη σημαντικότερη καθώς η υπόλοιπη προσφορά είναι συχνά εξαιρετικά κατακερματισμένη, και ορισμένοι από τους λοιπούς ανταγωνιστές είναι συχνά τοπικές επιχειρήσεις, οι οποίες δραστηριοποιούνται σε περιορισμένο αριθμό κρατών μελών. Χαρακτηριστικό παράδειγμα της κατάστασης αυτής αποτελεί η Αυστρία, όπου η συγχωνευθείσα επιχείρηση θα κατέχει μερίδιο αγοράς σχεδόν [...]* -πλάσιο από αυτό του επόμενου ανταγωνιστή, δηλαδή της Terex [5-15 %]*, ενώ η υπόλοιπη ζήτηση καλύπτεται κυρίως από τοπικούς ανταγωνιστές. Ακόμη και στην Ιταλία, όπου τα μερίδια αγοράς των μερών είναι σχετικά λιγότερο σημαντικά, το μερίδιο αγοράς της συγχωνευθείσας επιχείρησης θα είναι τουλάχιστον [...]* -πλάσιο από αυτό του επόμενου ανταγωνιστή, και θα βρεθεί αντιμέτωπη με σημαντικό αριθμό μικρών τοπικών προμηθευτών, όπως η Comec (επόμενος μεγαλύτερος ανταγωνιστής) ή η Reiter e Crippa.
(122) Επιπλέον, πρέπει να σημειωθεί ότι στο Ηνωμένο Βασίλειο το μέσο συνδυασμένο μερίδιο αγοράς των μερών στο διάστημα από το 1997 έως το 1999 υποτιμά τις πραγματικές θέσεις στην αγορά των Nordberg και Svedala, λόγω της σημαντικής αύξησης των μεριδίων των μερών στις πωλήσεις κατά την εν λόγω περίοδο. Ειδικότερα, μολονότι η Nordberg και η Svedala αντιπροσώπευαν μόνον [20-30 %]* των πωλήσεων το 1997, αντιπροσώπευαν [40-50 %]* των μονάδων που πωλήθηκαν το 1998 και [50-60 %]* εκείνων που πωλήθηκαν το 1999. Λόγω της ανάπτυξης αυτής, το μερίδιο αγοράς της συγχωνευθείσας επιχείρησης είναι σήμερα διπλάσιο από αυτό του επόμενου μεγαλύτερου ανταγωνιστή, δηλαδή της Terex [15-25 %]*.
(123) Στις περισσότερες άλλες εθνικές αγορές, η συγκέντρωση είτε δεν θα δημιουργήσει αλληλεπικαλύψεις είτε θα οδηγήσει σε συνδυασμένα μερίδια αγοράς κάτω του [30-40 %]* (όπως στο Βέλγιο και τις Κάτω Χώρες). Ενδιάμεση κατάσταση υφίσταται στην Ιρλανδία, όπου τα συνδυασμένα μερίδια αγοράς της Nordberg και της Svedala ανέρχονται σε [40-50 %]*, αλλά η Terex και η PSP εξακολουθούν να αντιπροσωπεύουν στην αγορά αυτή σημαντικό μερίδιο των πωλήσεων ([30-40 %]* για την Terex και [15-25 %]* για τη PSP, αντίστοιχα).
Θραυστήρες με σιαγόνες
(124) Η Nordberg και η Svedala είναι δύο από τους μεγαλύτερους προμηθευτές θραυστήρων με σιαγόνες για την παραγωγή αδρανών υλικών και την οικοδόμηση στον ΕΟΧ ([10-20 %]* για τη Nordberg και [5-15 %]* για τη Svedala), και οι δύο μεγαλύτεροι ανταγωνιστές τους είναι η Terex [10-20 %]* και η Extec [5-15 %]*.
(125) Η συγκέντρωση θα οδηγήσει σε πολύ υψηλή σώρευση μεριδίων αγοράς στη Φινλανδία [75-85 %]*, τη Νορβηγία [60-70 %]*, τη Σουηδία [55-65 %]* και τη Δανία [35-45 %]*. Στη Νορβηγία, τη Σουηδία και τη Φινλανδία, η υπόλοιπη προσφορά είναι εξαιρετικά κατακερματισμένη, και ο επόμενος μεγαλύτερος ανταγωνιστής αντιπροσωπεύει μόλις [10-20 %]* των πωλήσεων. Το φαινόμενο είναι λιγότερο έντονο στη Δανία, όπου ένας άλλος ανταγωνιστής, η Böhringer, αντιπροσώπευε [20-30 %]* των πωλήσεων μεταξύ 1997 και 1999.
(126) Στην Πορτογαλία, η Nordberg και η Svedala αντιπροσώπευαν συνολικά [40-50 %]* των πωλήσεων το 1999. Ωστόσο, ο μέσος όρος πωλήσεων της Svedala δεν υπερβαίνει τις [...]* μονάδες ετησίως στην αγορά αυτή (επί συνολικού όγκου πωλήσεων 13 μονάδων). Επομένως, η αλληλεπικάλυψη των μερών είναι αμελητέα, και η συγκέντρωση δεν επηρεάζει σημαντικά τους όρους του ανταγωνισμού στη χώρα αυτή.
(127) Η συγκέντρωση θα δημιουργήσει επίσης αλληλεπικαλύψεις σε ορισμένες άλλες αγορές. Ωστόσο, εξαιρουμένης της Αυστρίας, τα συνδυασμένα μερίδια αγοράς των μερών δεν υπερβαίνουν το [20-30 %]* σε καμία από τις χώρες αυτές, και τα μέρη θα εξακολουθήσουν να δέχονται τις ανταγωνιστικές πιέσεις άλλων παραγόντων της αγοράς, είτε παγκόσμιων παραγόντων (όπως οι Terex, Extec και Parker) είτε τοπικών προμηθευτών (όπως η Laron). Επιπλέον, στην Αυστρία, όπου η Nordberg αντιπροσώπευε [25-35 %]* των πωλήσεων το 1999, η συγκέντρωση θα έχει αμελητέες συνέπειες, καθώς η Svedala πώλησε μόνο [...]* θραυστήρες με σιαγόνες το 1999 σε σύνολο πωλήσεων 34 μονάδων στην αγορά αυτή.
Άλλα ανταγωνιστικά πλεονεκτήματα των μερών
(128) Τα ανωτέρω στοιχεία υποδηλώνουν ότι η συγχωνευθείσα επιχείρηση θα κατέχει σημαντικά μερίδια αγοράς και θα είναι πολύ μεγαλύτερη από τους ανταγωνιστές της στις περισσότερες από τις εξεταζόμενες αγορές. Επιπλέον, από την έρευνα αγοράς προκύπτει ότι η συγχωνευθείσα Metso/Svedala θα επωφεληθεί από ορισμένα πρόσθετα ανταγωνιστικά πλεονεκτήματα, τα οποία θα της παράσχουν τη δυνατότητα να αποδυναμώσει περαιτέρω τους υπάρχοντες ανταγωνιστές της και να αυξήσει τα εμπόδια στην είσοδο στις σχετικές αγορές.
Καλύτερη φήμη
(129) Κατ' αρχάς, όπως αναφέρεται στις αιτιολογικές σκέψεις 18 έως 21 ανωτέρω, η μακρόχρονη αντοχή και η καθοριστική σημασία του εξοπλισμού θραύσης πετρωμάτων προκαλούν μεγάλη αποστροφή των κινδύνων στους πελάτες και τους ωθούν να επιλέγουν ασφαλή προϊόντα και προμηθευτές, ακόμη και εάν αυτό σημαίνει την καταβολή υψηλότερων τιμών. Ένας πελάτης ανέφερε ότι "η ποιότητα είναι το κυριότερο ζητούμενο κατά τη σύγκριση των προϊόντων, και αυτό ισχύει ανεξάρτητα από τον τύπο του εξοπλισμού".
(130) Στο πλαίσιο αυτό αξίζει να σημειωθεί, κατ' αρχάς, ότι οι πελάτες ανέφεραν ότι θεωρούν πως οι επιδόσεις, η αξιοπιστία και οι μεταγοραστικές υπηρεσίες διαφέρουν σημαντικά μεταξύ των διάφορων προμηθευτών, και, δεύτερον, ότι η Nordberg και η Svedala θεωρούνται σχεδόν ομόφωνα οι προμηθευτές θραυστήρων πετρωμάτων με την καλύτερη φήμη στον τομέα. Το γεγονός αυτό αντικατοπτρίζεται στα αποτελέσματα της έρευνας της Επιτροπής, τα οποία δείχνουν ειδικότερα ότι τα προϊόντα της Nordberg και της Svedala αποτελούν την επιλεγόμενη λύση για την επεξεργασία σκληρών ή λειαντικών (και συνεπώς απαιτητικών) πετρωμάτων. Ομοίως, εσωτερικά έγγραφα της Nordberg αναφέρουν ότι ένα από τα στοχευόμενα ανταγωνιστικά πλεονεκτήματα της επιχείρησης είναι η παροχή των "καλύτερων και πιο αξιόπιστων προϊόντων στον τομέα, προσφέροντας στους πελάτες περισσότερα αποδεδειγμένα πλεονεκτήματα από όσα διαθέτουν τα ανταγωνιστικά προϊόντα", ενώ άλλα έγγραφα αναφέρουν ότι "τα προϊόντα της Nordberg θεωρούνται γενικά καλά και υψηλής ποιότητας".
Ευρύ φάσμα προϊόντων
(131) Η συγχωνευθείσα επιχείρηση θα είναι επίσης σε θέση να αντλήσει σημαντικά πλεονεκτήματα από το ευρύ φάσμα προϊόντων της. Ειδικότερα, πελάτες και ανταγωνιστές επεσήμαναν ότι η ικανότητα προσφοράς ευρέως φάσματος εξοπλισμού είναι σημαντική στο πλαίσιο της υποβολής προσφορών για ετοιμοπαράδοτες μονάδες σε νέες τοποθεσίες θραύσης πετρωμάτων ή σε περιπτώσεις σημαντικής επέκτασης της δυναμικότητας εγκαταστάσεων, καθώς και ότι παρέχεται έτσι η δυνατότητα στον ενδιαφερόμενο προμηθευτή εξοπλισμού θραύσης πετρωμάτων να προσφέρει πλήρεις μεταγοραστικές λύσεις· εξάλλου, η ύπαρξη ενός και μόνου προμηθευτή, ο οποίος φέρει τη συνολική ευθύνη για την εγκατάσταση θραύσης πετρωμάτων, συμβάλλει στη μείωση των κινδύνων. Υποστηρίχθηκε επίσης ότι κατ' αυτόν τον τρόπο ο προμηθευτής εξοπλισμού θραύσης πετρωμάτων έχει την καλύτερη δυνατή γνώση της τοποθεσίας θραύσης πετρωμάτων του πελάτη του, και επομένως είναι σε θέση να προσφέρει τις βέλτιστες συμβουλές και λύσεις για βελτιώσεις, αναβαθμίσεις ή επέκταση της δυναμικότητας. Όπως είπε ο πρόεδρος και γενικός διευθυντής της Svedala, "οι πελάτες ζητούν προμηθευτές που προσφέρουν πλήρεις λύσεις".
(132) Στο πλαίσιο αυτό, το γεγονός ότι η Nordberg και η Svedala θεωρούνται οι προμηθευτές με το ευρύτερο φάσμα προϊόντων θα προσδώσει αναμφισβήτητα στη συγχωνευθείσα επιχείρηση σημαντικό πρόσθετο ανταγωνιστικό πλεονέκτημα. Όπως η Nordberg, η οποία υπερηφανεύεται ότι διαθέτει μία "πλήρη γραμμή προϊόντων για την ικανοποίηση όλων των απαιτήσεων των πελατών που δραστηριοποιούνται στη μείωση του μεγέθους και στο διαχωρισμό των πετρωμάτων", ο πρόεδρος και γενικός διευθυντής της Svedala ανέφερε ότι η "Svedala είναι η μόνη εταιρεία που προσφέρει πλήρες φάσμα προϊόντων. [...]*. Επομένως, οι πελάτες μπορούν να αποκτήσουν πλήρη γραμμή προϊόντων και υπηρεσιών από έναν και μόνον προμηθευτή, ενώ οι ανταγωνιστές μας μπορούν να ικανοποιήσουν μέρη μόνον των συνολικών αναγκών τους. [...]* Αυτό σημαίνει ότι διαθέτουμε μία πολύ ισχυρή βάση για το μέλλον".
(133) Ειδικότερα, ο συνδυασμός της καλής φήμης και του ευρέως φάσματος προϊόντων καθιστά τη συγχωνευθείσα επιχείρηση επίλεκτο προμηθευτή για συμβάσεις νέων ετοιμοπαράδοτων μονάδων. Αυτό ισχύει κυρίως επειδή, πρώτον, άλλοι ανταγωνιστές ανέφεραν ότι εξαρτώνται από τα μέρη για την προμήθεια ορισμένων ειδών εξοπλισμού (κυρίως θραυστήρων διά κώνου), δεύτερον, οι περισσότεροι πελάτες ανέφεραν ότι η Nordberg και η Svedala είναι οι μόνες επιχειρήσεις που μπορούν να αναλάβουν μεγάλες συμβάσεις ετοιμοπαράδοτων μονάδων και, τρίτον, τρίτα μέρη δήλωσαν ότι θεωρούν τους θραυστήρες διά κώνου καθοριστικό ανταγωνιστικό παράγοντα βάσει του οποίου λαμβάνονται άλλες αποφάσεις αγορών (ιδίως σε συνθήκες θραύσης σκληρών πετρωμάτων, όπου η απόδοση της μονάδας εξαρτάται από την απόδοση του θραυστήρα διά κώνου).
(134) Οι συμβάσεις ετοιμοπαράδοτου έργου είναι σχετικά σπάνιες (αντιπροσωπεύουν περίπου [...]* του κύκλου εργασιών θραύσης πετρωμάτων της Nordberg). Ωστόσο, όπως αναφέρεται στην αιτιολογική σκέψη 39 ανωτέρω, φαίνεται να έχουν σημαντικές συνέπειες στους όρους του ανταγωνισμού: ειδικότερα, αναφέρθηκε ότι δημιουργούν μακροχρόνιες σχέσεις μεταξύ του προμηθευτή του εξοπλισμού και του πελάτη του, γεγονός που, ενόψει της υψηλής αποστροφής των κινδύνων από τον πελάτη, διευκολύνει γενικά τον προμηθευτή στη σύναψη μελλοντικών συμβάσεων με τον συγκεκριμένο πελάτη και, ως εκ τούτου, μειώνει περαιτέρω την ανταγωνιστική πίεση που ασκούν άλλοι προμηθευτές.
Ευρεία γεωγραφική κάλυψη
(135) Η Nordberg και η Svedala έχουν ασυναγώνιστη γεωγραφική κάλυψη στον ΕΟΧ (πιθανώς ακόμη και σε παγκόσμιο επίπεδο). Κατ' αρχάς, σε έναν τομέα ευάλωτο στις κυκλικές διακυμάνσεις της οικονομίας, το γεγονός αυτό θα βοηθήσει τη συγχωνευθείσα επιχείρηση να μετριάσει τους επιχειρηματικούς κινδύνους και να είναι κοντά στους πελάτες της, όσον αφορά τις πωλήσεις και την εξυπηρέτηση.
(136) Δεύτερον, και αυτό είναι ακόμη πιο σημαντικό, η ευρεία γεωγραφική κάλυψη θα επιτρέψει στη συγχωνευθείσα επιχείρηση να αναλάβει επιλεκτικά ανταγωνιστικές δράσεις κατά άλλων προμηθευτών με πιο περιορισμένο (και ενίοτε εθνικό) πεδίο δραστηριοτήτων. Οι συνέπειες μίας τέτοιας συμπεριφοράς θα μπορούσαν να είναι ακόμη πιο επιζήμιες, καθώς στον τομέα της παραγωγής αδρανών υλικών και της οικοδόμησης μεγάλο ποσοστό των ανταγωνιστών (και συχνά ο επόμενος μεγαλύτερος προμηθευτής μετά τη συγχωνευθείσα επιχείρηση) εμπίπτει στην κατηγορία αυτή. Αυτό ισχύει για παράδειγμα στη νορβηγική, τη σουηδική και την ιταλική αγορά θραυστήρων διά κώνου που προορίζονται για την παραγωγή αδρανών υλικών και την οικοδόμηση.
Οικονομίες κλίμακας
(137) Υπάρχουν ενδείξεις σύμφωνα με τις οποίες το μέγεθος έχει σημασία στον τομέα της παραγωγής αδρανών υλικών και της οικοδόμησης, καθώς οι ανταγωνιστές ανέφεραν ότι, προκειμένου να είναι ανταγωνιστικοί στον εν λόγω τομέα, πρέπει να πωλούν σχετικά υψηλές ποσότητες προϊόντων ώστε να επωφελούνται από οικονομίες κλίμακας.
(138) Στο πλαίσιο αυτό, πρέπει να σημειωθεί ότι η συγχωνευθείσα επιχείρηση θα καταστεί με διαφορά ο μεγαλύτερος κατασκευαστής κώνων για την παραγωγή αδρανών υλικών και την οικοδόμηση (με [60-70 %]* των πωλήσεων), καθώς και (μολονότι σε μικρότερο βαθμό) θραυστήρων με σιαγόνες (με [20-30 %]* των πωλήσεων) στον ΕΟΧ. Καθώς οι αμέσως επόμενοι ανταγωνιστές των μερών σε ορισμένα κράτη μέλη είναι εταιρείες πολύ μικρότερου μεγέθους, το γεγονός αυτό θα επιτρέψει στη συγχωνευθείσα επιχείρηση να αναλάβει στοχοθετημένες ανταγωνιστικές δράσεις κατά των ανταγωνιστών αυτών και να αυξήσει περαιτέρω την επιρροή της στις συγκεκριμένες αγορές.
(139) Αυτό ενδέχεται να συμβεί στην περίπτωση της Böhringer, του μεγαλύτερου ανταγωνιστή της Nordberg και της Svedala στη δανική αγορά θραυστήρων με σιαγόνες, η οποία, μολονότι αντιπροσωπεύει [20-30 %]* των πωλήσεων στη χώρα αυτή, θα έχει όγκο πωλήσεων ίσο με μόλις [0-10 %]* εκείνου της συγχωνευθείσας επιχείρησης σε επίπεδο ΕΟΧ. Το ίδιο θα μπορούσε επίσης να συμβεί στις αγορές θραυστήρων διά κώνου του Ηνωμένου Βασιλείου και της Ιρλανδίας: παρά τη σημαντική θέση που κατέχει στις αγορές αυτές ο επόμενος ανταγωνιστής των μερών, η Terex, οι πωλήσεις του όσον αφορά τους θραυστήρες διά κώνου για την παραγωγή αδρανών υλικών και την οικοδόμηση θα ανέρχονταν σε επίπεδο ΕΟΧ σε λιγότερο από ένα έβδομο των πωλήσεων της συγχωνευθείσας επιχείρησης.
Ανεπαρκείς ανταγωνιστικές πιέσεις από τους υφιστάμενους ανταγωνιστές
(140) Τα προαναφερθέντα στοιχεία υποδεικνύουν ότι, μετά τη συγκέντρωση, οι μικρότεροι ανταγωνιστές με λιγότερο ευρύ φάσμα προϊόντων και πεδίο δραστηριοτήτων δεν θα είναι σε θέση να ασκούν επαρκείς ανταγωνιστικές πιέσεις στη συγχωνευθείσα επιχείρηση. Ειδικότερα, είναι προφανές ότι δεν θα είναι σε θέση να προσφέρουν το επίπεδο εγγυήσεων, καλής φήμης και υποστήριξης που συνήθως ζητούν οι πελάτες που αποστρέφονται τους κινδύνους.
(141) Ωστόσο, όπως αναφέρεται στην αιτιολογική σκέψη 37 ανωτέρω, ο τομέας της θραύσης πετρωμάτων χαρακτηρίζεται επίσης από μία αλληλουχία προμηθευτών, από τις μεγάλες, διεθνείς, με ευρύ φάσμα προϊόντων εταιρείες (όπως οι Svedala, Nordberg, Terex και Krupp) έως τις μικρότερες επιχειρήσεις που παρέχουν περιορισμένο αριθμό προϊόντων σε λιγότερο ευρεία γεωγραφική περιοχή [όπως η Haahjem Base, η οποία πωλεί θραυστήρες με σιαγόνες για την παραγωγή αδρανών υλικών και την οικοδόμηση στις βόρειες χώρες (Σουηδία, Φινλανδία, Νορβηγία, Δανία και Ισλανδία) ή η Rodrigo Matias Magalhães, που δραστηριοποιείται μόνο στη Πορτογαλία]. Στο βαθμό που ορισμένοι από τους μεγαλύτερους προμηθευτές εξοπλισμού θραύσης πετρωμάτων δραστηριοποιούνται επίσης στην κατασκευή θραυστήρων διά κώνου και με σιαγόνες για την παραγωγή αδρανών υλικών και την οικοδόμηση στα συγκεκριμένα κράτη μέλη, είναι απαραίτητο να εξετασθεί κατά πόσον η πίεση που ασκούν οι προμηθευτές αυτοί θα μπορούσε να περιορίσει σημαντικά την ανταγωνιστική συμπεριφορά της συγχωνευθείσας επιχείρησης.
(142) Τέσσερις από τις μεγαλύτερες αυτές εταιρείες κατασκευάζουν θραυστήρες διά κώνου ή/και θραυστήρες με σιαγόνες. Πρόκειται για τις εταιρείες Terex, Krupp, Parker και Kleemann & Reiner:
- Η Terex είναι ένας διαφοροποιημένος παγκόσμιος κατασκευαστής εξοπλισμού ανύψωσης και μεταφοράς γαιών καθώς και ελαφρού εξοπλισμού οικοδόμησης για τους τομείς της οικοδόμησης, των λατομείων, της ανακύκλωσης και της εξορυκτικής βιομηχανίας, με έδρα στις Ηνωμένες Πολιτείες. Η Terex εισήλθε στην αγορά των θραυστήρων για την παραγωγή αδρανών υλικών και την οικοδόμηση το 1999 με την εξαγορά της Cedarapids Inc., με έδρα τις Ηνωμένες Πολιτείες, και της Powerscreen, με έδρα το Ηνωμένο Βασίλειο. Σήμερα, η Terex παρέχει πλήρες φάσμα εξοπλισμού θραυστήρων για την παραγωγή αδρανών υλικών και την οικοδόμηση, συμπεριλαμβανομένων θραυστήρων με σιαγόνες (σταθερών, με ερπύστριες, συναρμολογούμενων και φορητών) και θραυστήρων διά κώνου. Η Terex πωλεί τα προϊόντα της σε 60 χώρες.
- Η Krupp Fördertechnik είναι γερμανική θυγατρική εταιρεία του Ομίλου ThyssenKrupp και παρέχει πλήρες φάσμα εξοπλισμού θραύσης. Πωλεί θραυστήρες διά κώνου σχεδιασμένους από την Telsmith, βάσει συμφωνίας παραχώρησης των δικαιωμάτων επί του σήματος της Telsmith (μεγάλου προμηθευτή στις Ηνωμένες Πολιτείες).
- Η Parker είναι καθιερωμένος κατασκευαστής εξοπλισμού θραύσης και κοσκινίσματος, με έδρα το Ηνωμένο Βασίλειο. Διεύρυνε το φάσμα των προϊόντων της κατά την τελευταία πενταετία. Πωλεί ευρύ φάσμα σταθερών, προσαρμοσμένων σε ερπύστριες και φορητών θραυστήρων με σιαγόνες. Το φάσμα των προϊόντων της περιλαμβάνει επίσης ένα θραυστήρα διά κώνου. Η Parker πωλεί προϊόντα στο σύνολο του ΕΟΧ.
- Η Kleemann & Reiner είναι καθιερωμένη γερμανική επιχείρηση, η οποία επεκτάθηκε σημαντικά στη διάρκεια της δεκαετίας 1990. Σήμερα πωλεί θραυστήρες με σιαγόνες και θραυστήρες διά κώνου στα περισσότερα κράτη μέλη του ΕΟΧ.
(143) Σύμφωνα με τα αποτελέσματα της έρευνας της Επιτροπής, η παρουσία των ανταγωνιστών αυτών ενδέχεται να είναι επαρκής ώστε να εμποδίσει τη συγχωνευθείσα επιχείρηση να ενισχύσει τη θέση της στις αγορές των θραυστήρων διά κώνου και των θραυστήρων με σιαγόνες και να επεκτείνει την κυριαρχία της σε νέους τομείς προϊόντων. Αυτό συμβαίνει κυρίως επειδή οι κατασκευαστές εξοπλισμού που αναφέρονται στην αιτιολογική σκέψη 142 διαθέτουν επίσης σχετικά ευρύ φάσμα προϊόντων, επαρκή γεωγραφική κάλυψη και εξαιρετική φήμη σε ορισμένες αγορές.
(144) Ωστόσο, τα αποτελέσματα της έρευνας δείχνουν επίσης ότι οι προμηθευτές αυτοί δεν θα είναι σε θέση να αμφισβητήσουν τη θέση της συγχωνευθείσας επιχείρησης στην αγορά των θραυστήρων διά κώνου στα περισσότερα κράτη μέλη του ΕΟΧ και στην αγορά των θραυστήρων με σιαγόνες στη Δανία, τη Νορβηγία, τη Σουηδία και τη Φινλανδία.
(145) Κατ' αρχάς, από το συνδυασμό των σημαντικών μεριδίων αγοράς των μερών· τα σημαντικά πρόσθετα ανταγωνιστικά πλεονεκτήματα της συγχωνευθείσας επιχείρησης· τη σημασία που αποδίδουν οι πελάτες στην ποιότητα, την πείρα, τη μεταγοραστική εξυπηρέτηση και γενικότερα τη μείωση των κινδύνων· και την περιορισμένη παρουσία και λιγότερο καλή φήμη όλων των λοιπών προμηθευτών στις συγκεκριμένες αγορές, καθίσταται σαφές ότι κανένας άλλος υφιστάμενος κατασκευαστής θραυστήρων διά κώνου ή με σιαγόνες δεν θα μπορούσε να αμφισβητήσει ουσιαστικά την ανταγωνιστική θέση της συγχωνευθείσας επιχείρησης στις αγορές αυτές. Αυτό υποδηλώνεται περαιτέρω από το γεγονός ότι οι περισσότεροι πελάτες δεν μπορούσαν να κατονομάσουν άλλον προμηθευτή εξοπλισμού θραύσης πετρωμάτων με προσφορά που θα μπορούσε να ανταγωνισθεί εκείνη των μερών (πόσω μάλλον της συγχωνευθείσας επιχείρησης).
(146) Δεύτερον, φαίνεται ότι οι λοιποί προμηθευτές ενδέχεται να εμφανίζουν ορισμένες άλλες πρόσθετες αδυναμίες συγκρινόμενοι με τα μέρη. Για παράδειγμα, οι θραυστήρες διά κώνου και οι θραυστήρες με σιαγόνες (ιδίως στις βόρειες χώρες) χρησιμοποιούνται συχνά σε συνθήκες σκληρών ή λειαντικών πετρωμάτων. Είναι αλήθεια ότι οι περισσότεροι διαθέσιμοι θραυστήρες χρησιμοποιούνται για τη θραύση τόσο σκληρών όσο και μαλακών πετρωμάτων και ότι δεν θα ήταν οικονομικά σκόπιμος ο σχεδιασμός εξοπλισμού θραύσης μόνον για εφαρμογές σκληρών πετρωμάτων ή μόνον για εφαρμογές μαλακών πετρωμάτων. Ωστόσο, τρίτα μέρη ανέφεραν με σαφήνεια κατά την έρευνα αγοράς ότι όλα τα προσφερόμενα προϊόντα δεν έχουν την ικανότητα θραύσης όλων των σκληρών πετρωμάτων (υλικά σκληρότητας άνω των 30000 λιβρών ανά τετραγωνική ίντσα). Στην πραγματικότητα, πολλοί πελάτες που δραστηριοποιούνται στη θραύση σκληρών πετρωμάτων θεωρούν τη Nordberg και τη Svedala ως τους μόνους κατάλληλους προμηθευτές, καθώς αντιπροσωπεύουν την υψηλότερη ποιότητα στον τομέα αυτό. Υπό τις συνθήκες αυτές, είναι ιδιαίτερα αμφίβολο εάν οι λοιποί προμηθευτές, οι οποίοι βρίσκονται ήδη σε μειονεκτική θέση όσον αφορά την καλή φήμη, θα μπορούσαν εύλογα να πείσουν τους συντηρητικούς πελάτες να αλλάξουν τους υφιστάμενους και ικανοποιητικούς θραυστήρες τους με προϊόντα που θεωρούνται ήσσονος ποιότητας.
(147) Ομοίως, υπάρχουν ισχυρές ενδείξεις ότι τα δίκτυα διανομής των προμηθευτών αυτών ενδέχεται να είναι πολύ λιγότερο αποτελεσματικά από εκείνα της Nordberg και της Svedala. Για παράδειγμα, πολλοί πελάτες (όπως η πορτογαλική ένωση εξορυκτικών βιομηχανιών και παραγωγών αδρανών υλικών) ανέφεραν ότι δεν γνώριζαν την ύπαρξη άλλου προμηθευτή, εκτός των Nordberg και Svedala. Άλλοι ανέφεραν ότι οι λοιποί προμηθευτές τους οποίους γνώριζαν δεν είχαν επαρκή παρουσία στη χώρα τους.
(148) Από τα ανωτέρω συνάγεται ότι οι υφιστάμενοι ανταγωνιστές δεν είναι σε θέση να αμφισβητήσουν ουσιαστικά τη θέση στην αγορά της συγχωνευθείσας επιχείρησης ή να περιορίσουν με οποιονδήποτε τρόπο την ανταγωνιστική συμπεριφορά της στις συγκεκριμένες αγορές. Αυτό επιβεβαιώνεται περαιτέρω από τα αποτελέσματα της έρευνας της Επιτροπής, καθώς οι περισσότεροι πελάτες και ανταγωνιστές ανέφεραν ότι η συγκέντρωση θα δημιουργήσει μονοπώλιο στον τομέα των θραυστήρων διά κώνου, ενώ σημαντικός αριθμός πελατών στις βόρειες χώρες εξέφρασε την ανησυχία του για τον τομέα των θραυστήρων με σιαγόνες. Ένας πελάτης δήλωσε ότι "οι εναλλακτικοί προμηθευτές είναι λιγοστοί και δεν διαθέτουν τις επισταμένες γνώσεις και την απαραίτητη παγκόσμια πείρα. Η δυνατότητα επιλογής θα είναι ουσιαστικά μηδενική".
Ανεπαρκής αντισταθμιστική δύναμη στην αγορά εκ μέρους των πελατών
(149) Δεν υπάρχει καμία ένδειξη ότι οι πελάτες που δραστηριοποιούνται στην παραγωγή αδρανών υλικών και στην οικοδόμηση θα είχαν επαρκή δύναμη στην αγορά ώστε να ασκήσουν πιέσεις στην ανταγωνιστική συμπεριφορά της συγχωνευθείσας επιχείρησης. Όπως αναφέρεται στην αιτιολογική σκέψη 35 ανωτέρω, η ζήτηση στην αγορά της παραγωγής αδρανών υλικών και της οικοδόμησης είναι εξαιρετικά κατακερματισμένη (οι πελάτες αντιπροσωπεύουν συνήθως λιγότερο από [...]* των πωλήσεων της Nordberg ή της Svedala), οι πελάτες δεν προμηθεύονται συχνά καινούργιο εξοπλισμό και επομένως οι αγορές τείνουν να διαφέρουν από χρόνο σε χρόνο. Αυτό υποδηλώνεται περαιτέρω από το γεγονός ότι η πλειονότητα των πελατών ανέφεραν ότι έχουν περιορισμένη διαπραγματευτική δύναμη και εξαρτώνται από περιορισμένο αριθμό προμηθευτών. Οι περισσότεροι πελάτες εξέφρασαν επίσης σοβαρές ανησυχίες σχετικά με τις συνέπειες της προτεινόμενης συγκέντρωσης.
Ανεπαρκείς πρόσθετες ανταγωνιστικές πιέσεις
Άλλες τεχνολογίες
(150) Τα μέρη ισχυρίστηκαν ότι υπάρχει δυνατότητα υποκατάστασης όσον αφορά τη ζήτηση μεταξύ των διαφόρων θραυστήρων που χρησιμοποιούνται για την παραγωγή αδρανών υλικών και την οικοδόμηση, ιδίως δε μεταξύ των κρουστών κάθετου άξονα και των θραυστήρων διά κώνου. Σύμφωνα με τα μέρη, οι κρούστες κάθετου άξονα είναι σε θέση να ανταγωνισθούν τους θραυστήρες διά κώνου σε περίπου 30 % των εφαρμογών θραυστήρων διά κώνου. Ισχυρίζονται επίσης ότι αυτή η δυνατότητα υποκατάστασης αναμένεται να αυξηθεί μετά τις προόδους της τεχνολογίας με αποτέλεσμα να μειωθεί σημαντικά η δύναμη στην αγορά που θα μπορούσε να έχει η συγχωνευθείσα επιχείρηση όσον αφορά τους θραυστήρες διά κώνου.
(151) Η έρευνα αγοράς δεν επιβεβαιώνει το επιχείρημα αυτό. Κατ' αρχάς, ακόμη και αν γινόταν δεκτό το επιχείρημα των μερών, οι θραυστήρες διά κώνου δεν θα μπορούσαν να ανταγωνισθούν τους κρούστες κάθετου άξονα σε 70 % των περιπτώσεων. Δεύτερον, η μεγάλη πλειονότητα των ανταγωνιστών ανέφεραν ότι δεν θεωρούν ότι οι κρούστες κάθετου άξονα (ή οποιαδήποτε άλλη τεχνολογία) είναι επαρκείς για την άσκηση πιέσεων στην ανταγωνιστική συμπεριφορά και στις τιμές της συγχωνευθείσας επιχείρησης. Ένας ανταγωνιστής δήλωσε ότι "ο θραυστήρας διά κώνου είναι πολύ σημαντικό μηχάνημα στις περισσότερες μονάδες επεξεργασίας. Όταν απαιτείται θραυστήρας διά κώνου λόγω του προς θραύση υλικού δεν υπάρχει τεχνική εναλλακτική λύση, σίγουρα δεν είναι δυνατόν να αντικατασταθεί με κρούστη κάθετου άξονα, διότι κάτι τέτοιο δεν είναι τεχνικά ή οικονομικά δυνατό". Επομένως, συνάγεται ότι οι εναλλακτικές τεχνολογίες δεν ασκούν επαρκείς πιέσεις στην ανταγωνιστική συμπεριφορά και στις τιμές της συγχωνευθείσας επιχείρησης.
Μεταχειρισμένος εξοπλισμός
(152) Τα μέρη ισχυρίστηκαν επίσης ότι, εκτός από τον καινούργιο εξοπλισμό θραύσης πετρωμάτων, στον ΕΟΧ υπάρχει σημαντική εμπορική δραστηριότητα όσον αφορά το μεταχειρισμένο εξοπλισμό. Σύμφωνα με τα μέρη, υπάρχουν αρκετοί προμηθευτές που δραστηριοποιούνται σε παγκόσμιο επίπεδο στην πώληση μεταχειρισμένου εξοπλισμού. Επίσης, ο μεταχειρισμένος εξοπλισμός διαφημίζεται ευρέως.
(153) Ωστόσο, όπως αναφέρεται στις αιτιολογικές σκέψεις 69 έως 73 ανωτέρω σχετικά με τον ορισμό της αγοράς προϊόντος, είναι σχετικά σπάνιο να θεωρήσουν οι πελάτες το μεταχειρισμένο εξοπλισμό ως εναλλακτική λύση για τον καινούργιο εξοπλισμό, κυρίως λόγω των κινδύνων που συνδέονται με τα μεταχειρισμένα προϊόντα (αβέβαιη αξιοπιστία και αντοχή, απουσία εγγυήσεων, αβεβαιότητα σχετικά με την προμήθεια ανταλλακτικών κ.λπ.). Επιπλέον, ιδίως σε εφαρμογές υψηλών επιδόσεων, απαιτείται μέγιστη χρήση του εξοπλισμού, και στις δραστηριότητες αυτές δεν είναι δυνατό να χρησιμοποιηθεί μεταχειρισμένος εξοπλισμός για την επίτευξη των επιχειρηματικών στόχων. Ο μεταχειρισμένος εξοπλισμός εξετάζεται ορισμένες φορές ως λύση για λόγους προϋπολογισμού, για την περάτωση εργασιών θραύσης περιορισμένης εμβέλειας, αλλά ακόμη και στις ειδικές αυτές περιπτώσεις προτιμώνται συνήθως μικρότεροι και φθηνότεροι καινούργιοι θραυστήρες αντί των μεταχειρισμένων θραυστήρων.
(154) Επιπλέον, ακόμη και οι πελάτες εκείνοι που δήλωσαν πρόθυμοι να αγοράσουν μεταχειρισμένο εξοπλισμό ανέφεραν ότι θα το έκαναν μόνον για σχετικά καινούργιο εξοπλισμό με λίγες ώρες χρήσης. Καθώς οι πελάτες ανέφεραν επίσης ότι τα χρησιμοποιημένα μηχανήματα είναι συνήθως πολύ παλαιά και παρωχημένης τεχνολογίας, το γεγονός αυτό επιβεβαιώνει περαιτέρω ότι η ύπαρξη αποθέματος χρησιμοποιούμενου εξοπλισμού ενδέχεται να μην επαρκεί για την άσκηση ουσιαστικών πιέσεων στην ανταγωνιστική συμπεριφορά της συγχωνευθείσας επιχείρησης.
(155) Επομένως, από τα ανωτέρω συνάγεται ότι ο μεταχειρισμένος εξοπλισμός ή οι εναλλακτικές τεχνολογίες δεν ασκούν ουσιαστική ανταγωνιστική πίεση στους καινούργιους θραυστήρες διά κώνου και με σιαγόνες που προορίζονται για την παραγωγή αδρανών υλικών και την οικοδόμηση.
Υψηλοί φραγμοί εισόδου στην αγορά
(156) Δεν υπάρχει καμία ένδειξη ότι η θέση στην αγορά της συγχωνευθείσας εταιρείας, όσον αφορά τους θραυστήρες διά κώνου και με σιαγόνες που προορίζονται για την παραγωγή αδρανών υλικών και την οικοδόμηση, θα αμφισβητούνταν ουσιαστικά βραχυπρόθεσμα και μεσοπρόθεσμα από την προοπτική της εισόδου στην αγορά ενός νέου ανταγωνιστή.
(157) Κατ' αρχάς, οι όροι της εισόδου στην αγορά δεν είναι δυνατό να διαχωρισθούν από την υψηλή αποστροφή των κινδύνων από τους πελάτες. Στο πλαίσιο αυτό, είναι προφανές ότι κάθε νεοεισερχόμενη στην αγορά επιχείρηση θα αντιμετώπιζε σοβαρά εμπόδια, καθώς δεν θα διέθετε επαρκή καλή φήμη και συστάσεις και δεν θα ήταν σε θέση να εγγυηθεί την ασφάλεια της προμήθειας ανταλλακτικών και της παροχής υπηρεσιών στον πελάτη. Τα εμπόδια αυτά θα αυξηθούν περαιτέρω, καθώς η συγκέντρωση θα δημιουργήσει έναν προμηθευτή με καλή φήμη, με σημαντικό κατάλογο συστάσεων και ευρεία πελατειακή βάση.
(158) Ειδικότερα, σύμφωνα με τα αποτελέσματα της έρευνας της Επιτροπής, εκτός από τις σημαντικές επενδύσεις και τις προσπάθειες που συνδέονται με την ανάπτυξη επαρκούς τεχνογνωσίας και δυναμικού παραγωγής σε μία νέα τεχνολογία, κάθε νεοεισερχόμενη στην αγορά επιχείρηση θα αντιμετώπιζε σοβαρά εμπόδια προκειμένου να πείσει τους αποστρεφόμενους τον κίνδυνο πελάτες για την ποιότητα των προϊόντων και των υπηρεσιών της. Για παράδειγμα, από την έρευνα της Επιτροπής προκύπτει ότι οι νεοεισερχόμενες στην αγορά επιχειρήσεις συχνά δεν θα είναι σε θέση να πωλούν τα προϊόντα τους, εάν δεν μπορούν να επιδείξουν στην πράξη τη λειτουργία των προϊόντων τους, να τα δοκιμάσουν υπό τις συνθήκες χρήσης του πελάτη και να παράσχουν στους πελάτες ικανοποιητικές συστάσεις. Το υψηλό κόστος της επίδειξης και των δοκιμών καθώς και η αδυναμία των νεοεισερχόμενων στην αγορά επιχειρήσεων να παράσχουν συστάσεις δυσχεραίνουν σημαντικά την είσοδο στην αγορά. Αυτό πιθανώς ισχύει ακόμη περισσότερο στη Δανία, τη Νορβηγία, τη Σουηδία και τη Φινλανδία, όπου οι θραυστήρες πετρωμάτων χρησιμοποιούνται συχνά για σκληρά/λειαντικά πετρώματα και επομένως, η απαιτήσεις αξιοπιστίας και ποιότητας, καθώς και η αποστροφή των κινδύνων από τον πελάτη, είναι ακόμη μεγαλύτερες.
(159) Επιπλέον, όπως αναφέρεται στις αιτιολογικές σκέψεις 80 έως 82 ανωτέρω, η πραγματοποίηση πωλήσεων στις αγορές εξοπλισμού για την παραγωγή αδρανών υλικών και την οικοδόμηση απαιτεί την ύπαρξη ενός αποτελεσματικού δικτύου διανομής, ικανού να παρέχει γρήγορα και υπό ανταγωνιστικούς όρους ανταλλακτικά και εξαρτήματα για αντικατάσταση φθαρμένων μερών καθώς και υπηρεσίες συντήρησης και συμβουλές στους πελάτες. Από την έρευνα της Επιτροπής προκύπτει ότι, λόγω του περιορισμένου αριθμού εμπόρων που πωλούν προϊόντα διαφορετικών εμπορικών ονομασιών και λόγω της ανάγκης μακροχρόνιων σχέσεων μεταξύ των εμπόρων και των διανομέων τους, η ανάπτυξη ενός δικτύου διανομής συνεπάγεται σημαντική οικονομική επένδυση και, πράγμα ακόμη πιο σημαντικό, πολύ χρόνο (αρκετά χρόνια). Όπως ανέφερε ένας ανταγωνιστής, "τόσο στη μεταγοραστική εξυπηρέτηση όσο και στη διανομή, ο αριθμός των έμπειρων εμπόρων στη συγκεκριμένη αγορά είναι περιορισμένος, και αυτοί είναι συνήθως συνδεδεμένοι με συγκεκριμένο κατασκευαστή/εμπορική ονομασία. Βασικός παράγοντας για την επιτυχία είναι η καλύτερη δυνατή πρόσβαση στην πελατειακή βάση. Για την επίτευξη της πρόσβασης αυτής απαιτούνται πολύ μακροχρόνιες επαφές και αμοιβαία εμπιστοσύνη, οι οποίες στην αρχή κοστίζουν χωρίς να παράγουν ανάλογα έσοδα".
(160) Τέλος, φαίνεται ότι προκειμένου να είναι ανταγωνιστική μία επιχείρηση στον τομέα του εξοπλισμού για την παραγωγή αδρανών υλικών και την οικοδόμηση, πρέπει να πωλεί σχετικά μεγάλες ποσότητες προϊόντων ώστε να επωφελείται οικονομικών κλίμακας. Κάθε χρόνο πωλούνται στον ΕΟΧ περίπου 400 έως 500 θραυστήρες διά κώνου και περίπου 600 έως 700 θραυστήρες με σιαγόνες. Το γεγονός αυτό θα έθετε σε μειονεκτική θέση ως προς το κόστος κάθε νεοεισερχόμενη στην αγορά επιχείρηση σε σχέση με τους καθιερωμένους κατασκευαστές, ιδίως από τη στιγμή που η νεοεισερχόμενη επιχείρηση θα έπρεπε να προσφέρει πλήρες φάσμα προϊόντων διαφορετικών μεγεθών και επιδόσεων.
(161) Αυτοί οι κίνδυνοι και το κόστος θα αυξηθούν περαιτέρω με τη σχεδιαζόμενη συγκέντρωση, ιδίως λόγω των τεράστιων ανταγωνιστικών πλεονεκτημάτων και του μεγέθους της συγχωνευθείσας επιχείρησης. Κάθε νεοεισερχόμενη στην αγορά επιχείρηση θα έχει να αντιμετωπίσει μία δεσπόζουσα επιχείρηση με εξαιρετική φήμη, με πολύ ευρύ φάσμα προϊόντων και γεωγραφική παρουσία και σημαντικό όγκο πωλήσεων και πελατειακή βάση. Αυτό ισχύει κυρίως για τη Δανία, τη Νορβηγία, τη Σουηδία και τη Φινλανδία, λόγω της ιστορικής παρουσίας των μερών στις χώρες αυτές, της ιδιαίτερης φύσης των πετρωμάτων που απαντώνται εκεί και των χαμηλών μεριδίων αγοράς που μπορούν να αποκτηθούν στα εν λόγω κράτη μέλη.
(162) Από τα ανωτέρω συνάγεται ότι ο πιθανός ανταγωνισμός δεν θα επαρκεί για την άσκηση ουσιαστικών πιέσεων στην ανταγωνιστική συμπεριφορά της συγχωνευθείσας επιχείρησης. Όπως ανέφερε ένας ανταγωνιστής, "οι πιθανοί ανταγωνιστές [...]* μπορούν να επηρεάσουν τη συμπεριφορά της συγχωνευθείσας επιχείρησης μόνον σε μικρό βαθμό, καθώς [...]* όσον αφορά το δίκτυο διανομής [της], το δίκτυο μεταγοραστικής εξυπηρέτησης, και ιδίως όσον αφορά τα προϊόντα [της] (σιαγόνες, κώνοι), [η νέα εταιρεία θα κατέχει]* δεσπόζουσα θέση στην παγκόσμια αγορά και ιδίως δεσπόζουσα θέση σε όλες τις ευρωπαϊκές χώρες. Η κατασκευή θραυστήρων διά κώνου είναι οικονομικά εφικτή μόνον εφόσον κατασκευάζονται μεγάλες ποσότητες. Επομένως, κάθε ενδεχόμενος ανταγωνιστής θα φοβάται τις επενδύσεις για την έναρξη της δραστηριότητας μη γνωρίζοντας εάν θα καταφέρει να πωλήσει την κρίσιμη ποσότητα".
Συνέπειες της συγκέντρωσης
(163) Από τα προαναφερθέντα προκύπτει ότι η σχεδιαζόμενη συγκέντρωση θα έχει ως αποτέλεσμα τη δημιουργία δεσπόζουσας επιχείρησης στις συγκεκριμένες αγορές θραυστήρων διά κώνου και θραυστήρων με σιαγόνες. Επιπλέον, υπάρχουν ισχυρές ενδείξεις ότι η σχεδιαζόμενη συγκέντρωση θα καταργήσει την κύρια πηγή ανταγωνισμού στις εν λόγω αγορές, στο βαθμό που ο ανταγωνισμός φαίνεται να προκύπτει κυρίως από την αντιπαλότητα μεταξύ Nordberg και Svedala.
(164) Οι ομοιότητες μεταξύ Nordberg και Svedala και τα σημαντικά πλεονεκτήματα των δύο αυτών εταιρειών σε σύγκριση με άλλους προμηθευτές εξοπλισμού προκύπτουν με σαφήνεια από την έρευνα της Επιτροπής. Για παράδειγμα, οι περισσότεροι πελάτες μπορούσαν να κατονομάσουν μόνον τη Nordberg και τη Svedala ως προμηθευτές ικανούς να υποβάλλουν ανταγωνιστικές προσφορές σε συμβάσεις ετοιμοπαράδοτων μονάδων ή να παράσχουν προϊόντα πραγματικά κατάλληλα για χρήση σε σκληρά πετρώματα. Ομοίως, όταν τους ζητήθηκε να κατονομάσουν προμηθευτές εξοπλισμού με προσφορά που να μπορεί να ανταγωνισθεί αυτή των Nordberg και Svedala, οι πελάτες είτε δεν μπορούσαν να κατονομάσουν κανέναν τέτοιο κατασκευαστή είτε ανέφεραν πολύ περιορισμένο αριθμό κατασκευαστών, προσθέτοντας ότι εμφάνιζαν σημαντικά ανταγωνιστικά μειονεκτήματα σε σχέση με τα μέρη.
(165) Για παράδειγμα, οι πελάτες ανέφεραν τα ακόλουθα: "η Nordberg και η Svedala είναι παρόμοιες όσον αφορά την ποιότητα/τις επιδόσεις/τις τιμές κ.λπ.", "δεν υπάρχει ισοδύναμη εταιρεία όσον αφορά το συνολικό φάσμα προϊόντων. Επί του παρόντος, δεν γνωρίζουμε άλλους εναλλακτικούς προμηθευτές με ισοδύναμη προσφορά (όσον αφορά τα προϊόντα και τις μεταγοραστικές υπηρεσίες)", "οι εναλλακτικές λύσεις είναι λιγοστές και δεν έχουν την επισταμένη γνώση και την απαραίτητη παγκόσμια πείρα". Όσον αφορά την πρωτοκαθεδρία τους στην καλή φήμη, ορισμένοι πελάτες δήλωσαν μάλιστα ότι μόνον η Nordberg και η Svedala δεν χρειάζεται να αποδείξουν τις δυνατότητες των νέων θραυστήρων τους.
(166) Το γεγονός ότι η Nordberg και η Svedala ανταγωνίζονται άμεσα η μία την άλλη αντικατοπτρίζεται επίσης με σαφήνεια στα αποτελέσματα της έρευνας της Επιτροπής, καθώς η μεγάλη πλειονότητα των πελατών ανέφεραν ότι χρησιμοποιούν τόσο τη Nordberg όσο και τη Svedala για το μεγαλύτερο μέρος των προμηθειών τους, και αρκετοί πελάτες δήλωσαν ρητά ότι η πολιτική προμηθειών που εφαρμόζουν στηρίζεται στον ανταγωνισμό μεταξύ των δύο αυτών προμηθευτών.
(167) Η αντιπαλότητα μεταξύ Nordberg και Svedala προκύπτει επίσης με σαφήνεια από τα εσωτερικά έγγραφα της Metso. [...]*.
(168) Καταργώντας την αντιπαλότητα αυτή, η συγκέντρωση θα δημιουργήσει μια εταιρεία με ουσιαστικά αδιαφιλονίκητη θέση στην αγορά και θα εξαλείψει την κύρια πηγή ανταγωνισμού στις συγκεκριμένες αγορές εξοπλισμού για την παραγωγή αδρανών υλικών και την οικοδόμηση. Επομένως, δεν προκαλεί έκπληξη το γεγονός ότι όλοι σχεδόν οι πελάτες που συμμετείχαν στην έρευνα της Επιτροπής εξέφρασαν σοβαρές ανησυχίες όσον αφορά τις συνέπειες της σχεδιαζόμενης συγκέντρωσης. Χαρακτηριστικά παραδείγματα των ανησυχιών τους είναι τα ακόλουθα: "η σχεδιαζόμενη πράξη θα δημιουργήσει μία επιχείρηση με υπερβολικά δεσπόζουσα θέση στην αγορά του εξοπλισμού θραύσης", "θα έχουμε μόνον έναν προμηθευτή εξοπλισμού θραύσης στα επόμενα χρόνια", "θα μείνουμε με έναν μόνον κατασκευαστή", ή "η αγορά του εξοπλισμού θραύσης [...]* χρειάζεται τους δύο αυτούς μεγάλους κατασκευαστές. Συνιστούμε με έμφαση να απορριφθεί η εν λόγω συγκέντρωση, για να αποφευχθεί η δημιουργία μιας υπερδύναμης και η δημιουργία υπερβολικής δεσπόζουσας θέσης στην αγορά του εξοπλισμού θραύσης και επεξεργασίας".
Γ. Συμπέερασμα
(169) Συνάγεται επομένως ότι η πράξη θα δημιουργήσει δεσπόζουσα θέση της συγχωνευθείσας επιχείρησης στις αγορές θραυστήρων διά κώνου που προορίζονται για την παραγωγή αδρανών υλικών και την οικοδόμηση στην Αυστρία, τη Γαλλία, τη Γερμανία τη Δανία, το Ηνωμένο Βασίλειο, την Ιρλανδία, την Ισπανία, την Ιταλία, τη Νορβηγία, την Πορτογαλία, τη Σουηδία και τη Φινλανδία· θα δημιουργήσει επίσης δεσπόζουσα θέση της συγχωνευθείσας επιχείρησης στις αγορές θραυστήρων με σιαγόνες που προορίζονται για την παραγωγή αδρανών υλικών και την οικοδόμηση στη Δανία, τη Νορβηγία, τη Σουηδία και τη Φινλανδία.
VII. ΑΞΙΟΛΟΓΗΣΗ ΑΠΟ ΤΗΝ ΑΠΟΨΗ ΤΟΥ ΑΝΤΑΓΩΝΙΣΜΟΥ ΤΩΝ ΘΡΑΥΣΤΗΡΩΝ ΤΗΣ ΕΞΟΡΥΚΤΙΚΗΣ ΒΙΟΜΗΧΑΝΙΑΣ
(170) Όπως αναφέρεται στην αιτιολογική σκέψη 49 ανωτέρω, οι θραυστήρες της εξορυκτικής βιομηχανίας είναι οι μεγαλύτεροι θραυστήρες που πωλούνται σε μεγαλύτερες εξορυκτικές επιχειρήσεις ή κατασκευαστές αδρανών υλικών και τσιμέντου. Σε αυτούς συγκαταλέγονται οι πρωτογενείς περιστροφικοί θραυστήρες, οι μεγαλύτεροι θραυστήρες διά κώνου (έως τους θραυστήρες διά κώνου υψηλής δυναμικότητας), οι μεγαλύτεροι θραυστήρες με σιαγόνες, οι μεγαλύτεροι κρούστες οριζόντιου άξονα, καθώς και οι μύλοι λείανσης και μηχανήματα συμπίεσης.
(171) Εξαιρουμένων των μύλων λείανσης, οι ετήσιες πωλήσεις των διαφόρων τύπων θραυστήρων της εξορυκτικής βιομηχανίας στο σύνολο του ΕΟΧ είναι συνήθως πολύ χαμηλές. Για παράδειγμα, βάσει των στοιχείων που προσκόμισαν τα μέρη, το 1997 και το 1999 πωλήθηκαν μόνον [...]* θραυστήρες με σιαγόνες της εξορυκτικής βιομηχανίας. Ομοίως, οι πωλήσεις πρωτογενών περιστροφικών θραυστήρων στο σύνολο του ΕΟΧ δεν υπερέβησαν τις [...]* μονάδες ετησίως από το 1997 έως το 1999.
(172) Λόγω του πολύ χαμηλού όγκου των πωλήσεων θραυστήρων της εξορυκτικής βιομηχανίας στον ΕΟΧ, η ανάλυση της θέσης στην αγορά των διάφορων ανταγωνιστών πρέπει να βασίζεται σε μερίδια αγοράς υπολογισμένα σε αρκετά μεγάλο χρονικό διάστημα, καθώς οι πωλήσεις σε δύο ή τρία χρόνια μόνον είναι πολύ περιορισμένες ώστε να έχουν σημασία. Επομένως, εκτός εάν αναφέρεται ρητώς κάτι διαφορετικό, τα στοιχεία για τα μερίδια αγοράς των θραυστήρων της εξορυκτικής βιομηχανίας βασίζονται σε δεκαετή περίοδο (1990 έως 1999).
Α. Προϊόντα εκτός των θραυστήρων διά κώνου υψηλής δυναμικότητας, των θραυστήρων με σιαγόνες και των περιστροφικών θραυστήρων
(173) Δεν υπάρχει καμία ένδειξη ότι η συγκέντρωση θα δημιουργήσει ανησυχίες όσον αφορά τον ανταγωνισμό στις αγορές των κρουστών οριζόντιου άξονα, των θραυστήρων διά κώνου μέσης δυναμικότητας, των μύλων λείανσης και των μηχανημάτων συμπίεσης.
(174) Κατ' αρχάς, η συγκέντρωση δεν θα δημιουργήσει αλληλεπικαλύψεις στις αγορές θραυστήρων διά κώνου μέσης δυναμικότητας και μηχανημάτων συμπίεσης.
(175) Δεύτερον, τα σωρευμένα μερίδια αγοράς των μερών όσον αφορά τους κρούστες οριζόντιου άξονα δεν υπερβαίνουν το [25-35 %]*, και η συγχωνευθείσα επιχείρηση θα συνεχίσει να αντιμετωπίζει μεγάλο αριθμό ανταγωνιστών, συμπεριλαμβανομένων των Hazemag, με μερίδιο αγοράς [20-30 %]*), SBM [5-15 %]* και Krupp [5-15 %]*.
(176) Τέλος, μολονότι τα μέρη κατέχουν μερίδιο περίπου [25-35 %]* της αγοράς των μύλων λείανσης, θα εξακολουθήσουν να έχουν σημαντικό αριθμό ανταγωνιστών, συμπεριλαμβανομένων των F.L. Smidth-Fuller (με μερίδιο αγοράς περίπου [10-20 %]*), KHD [5-15 %]* και Krupp [5-15 %]*.
Β. Θραυστήρες διά κώνου υψηλής δυναμικότητας, θραυστήρες με σιαγόνες και πρωτογενείς περιστροφικοί θραυστήρες
Θέση στην αγορά των μερών και των ανταγωνιστών τους
Θραυστήρες διά κώνου υψηλής δυναμικότητας
(177) Η Nordberg και η Svedala είναι οι μόνοι προμηθευτές εξοπλισμού θραύσης πετρωμάτων που πώλησαν θραυστήρες διά κώνου υψηλής δυναμικότητας στον ΕΟΧ την τελευταία δεκαετία. Ειδικότερα, η Svedala πώλησε [...]* H8000 το [...]*, ενώ η Nordberg προμήθευσε [...]* HP800 και [...]* "ενισχυμένης ισχύος" MP800 το [...]*.
(178) Επιπλέον, τα μέρη έχουν έναν μόνον ανταγωνιστή σε παγκόσμιο επίπεδο στην αγορά των θραυστήρων διά κώνου υψηλής δυναμικότητας, την Kawasaki. Ωστόσο, η Kawasaki δεν πώλησε ποτέ κανένα θραυστήρα διά κώνου υψηλής δυναμικότητας στην Ευρώπη. Δεύτερον, η αξιοπιστία της όσον αφορά τους θραυστήρες διά κώνου υψηλής δυναμικότητας παραμένει εξαιρετικά αμφισβητήσιμη, καθώς οι παγκόσμιες πωλήσεις θραυστήρων διά κώνου υψηλής δυναμικότητας της Kawasaki την τελευταία τριετία περιορίστηκαν σε μόνον [...]* KFS2100 θραυστήρες, στην Ιαπωνία. Επομένως, προκύπτει ότι, ακόμη και σε παγκόσμιο επίπεδο, τα μέρη έχουν συνδυασμένα μερίδια αγοράς που υπερβαίνουν το [85-95 %]* σε καθένα από τα τρία τελευταία έτη. Επομένως, η συγκέντρωση θα οδηγούσε σε ουσιαστικό μονοπώλιο στην αγορά των πολύ μεγάλων υψηλής δυναμικότητας θραυστήρων διά κώνου.
(179) Στην απάντησή της στη δήλωση αιτιάσεων, η Metso επισημαίνει ότι η Kawasaki προμηθεύει επίσης το θραυστήρα διά κώνου Z18, ο οποίος, σύμφωνα με τη Metso, είναι ένα προϊόν που εμφανίζει μεγάλες ομοιότητες με το θραυστήρα H8000 της Svedala. Ωστόσο, όπως αναφέρεται με σαφήνεια στην αιτιολογική σκέψη 61 ανωτέρω, ο θραυστήρας διά κώνου Z18 δεν είναι δυνατό να συγκριθεί με τους θραυστήρες διά κώνου υψηλής δυναμικότητας των μερών λόγω της σημαντικά χαμηλότερης ονομαστικής ισχύος του.
(180) Οι ανησυχίες που αφορούν τον ανταγωνισμό ισχύουν επίσης στο πλαίσιο του εναλλακτικού ορισμού της αγοράς προϊόντων για τους πολύ μεγάλους θραυστήρες διά κώνου, όπως υποβλήθηκε από τα μέρη. Ακόμη και αν χρησιμοποιηθεί ο εναλλακτικός ορισμός της αγοράς προϊόντων που προτείνουν τα μέρη, οι ανησυχίες σχετικά με τον ανταγωνισμό παραμένουν. Στην περίπτωση αυτή, το τμήμα της αγοράς των πολύ μεγάλων θραυστήρων διά κώνου αποτελείται από δύο διαφορετικές αγορές: η πρώτη αποτελείται από τα προϊόντα της Nordberg MP800 και MP1000 και η δεύτερη από όλους τους λοιπούς θραυστήρες διά κώνου υψηλής δυναμικότητας. Στην πρώτη αγορά, η Nordberg θα είχε προφανώς το μονοπώλιο σε παγκόσμιο επίπεδο (πόσο μάλλον σε επίπεδο ΕΟΧ). Στη δεύτερη αγορά, τα μέρη θα ήταν οι δύο μοναδικές επιχειρήσεις με πωλήσεις στον ΕΟΧ και σε παγκόσμιο επίπεδο κατά την τελευταία τριετία. Στην πραγματικότητα, καμία άλλη επιχείρηση δεν πραγματοποίησε έστω μία πώληση θραυστήρα διά κώνου υψηλής δυναμικότητας στον ΕΟΧ κατά την τελευταία δεκαετία. Επομένως, η συγκέντρωση θα καταργούσε κάθε εναπομείναντα ανταγωνισμό και στη δεύτερη αυτή αγορά. Επιπλέον, υπάρχουν ισχυρές ενδείξεις ότι μόνον η Svedala (και σε πολύ μικρότερο βαθμό η Kawasaki) θα μπορούσαν να είναι νεοεισερχόμενες επιχειρήσεις στην πρώτη αγορά (θραυστήρες MP800 και MP1000), επειδή είναι οι μόνοι κατασκευαστές θραυστήρων διά κώνου με προϊόντα των οποίων το μέγεθος και η ισχύς προσεγγίζουν το μέγεθος και την ισχύ των θραυστήρων MP800 και MP1000. Το γεγονός ότι η Svedala θεωρείται ως ο σημαντικότερος πιθανός ανταγωνιστής επιβεβαιώνεται επίσης σε έγγραφα που υπέβαλε στην Επιτροπή η Metso [...]*.
(181) Στο πλαίσιο αυτό, φαίνεται ότι η συγκέντρωση θα οδηγήσει στην κατάργηση της κύριας εναλλακτικής πηγής ανταγωνισμού σε αμφότερες τις αγορές πολύ μεγάλων θραυστήρων διά κώνου, και συνεπώς θα δημιουργήσει ή θα ενισχύσει μία δεσπόζουσα θέση.
Πρωτογενείς περιστροφικοί θραυστήρες
(182) Οι συνολικές πωλήσεις πρωτογενών περιστροφικών θραυστήρων στον ΕΟΧ είναι εξαιρετικά περιορισμένες (18 μονάδες σε δέκα χρόνια). Ωστόσο, στη δεκαετή περίοδο μεταξύ 1990 και 1999, οι σωρευμένες πωλήσεις της Metso και της Svedala υπερέβησαν το [55-65 %]* των συνολικών πωλήσεων στον ΕΟΧ. Υπάρχουν μόνον δύο άλλοι ανταγωνιστές στον ΕΟΧ, η F. L. Smidth-Fuller, με μερίδιο αγοράς [15-25 %]*, και η Krupp, με μερίδιο αγοράς [10-20 %]*.
(183) Η συγχωνευθείσα επιχείρηση θα είναι επίσης ο κορυφαίος πωλητής περιστροφικών θραυστήρων στον κόσμο, με μερίδιο αγοράς περίπου [30-40 %]*, σε σύγκριση με περίπου [15-25 %]* για τον μεγαλύτερο ανταγωνιστή της, τη F. L. Smidth-Fuller.
(184) Επιπλέον, υπάρχουν ενδείξεις ότι η ανταγωνιστική θέση της Nordberg είναι στην πραγματικότητα ισχυρότερη από όσο υποδηλώνουν τα τρέχοντα μερίδια αγοράς της. Αυτό συμβαίνει επειδή i) αυτά τα μερίδια αγοράς είναι βασισμένα στις πωλήσεις των υφιστάμενων προϊόντων της Nordberg (συγκεκριμένα των προϊόντων GY και Morgardshammar)· και ii) η Nordberg εισάγει αυτή τη στιγμή μία νέα τεχνολογία αιχμής με σκοπό να ανταγωνισθεί ουσιαστικά τα κορυφαία προϊόντα της Svedala.
(185) Παραδοσιακά η θέση της Nordberg στην αγορά των πρωτογενών περιστροφικών θραυστήρων ήταν λιγότερο ισχυρή από εκείνη της Svedala. Ωστόσο, η Nordberg αποφάσισε πρόσφατα να αντιμετωπίσει το θέμα αυτό με την εισαγωγή ενός νέου φάσματος περιστροφικών θραυστήρων, που αναμένεται να ενισχύσει σημαντικά τη θέση της Nordberg στον εν λόγω τομέα. Πρωτότυπο του νέου αυτού φάσματος θραυστήρων ("XP- 50") έχει ήδη συναρμολογηθεί και αποτέλεσε αντικείμενο επίδειξης από τη Metso σε πρόσφατη έκθεση εξοπλισμού της εξορυκτικής βιομηχανίας στις Ηνωμένες Πολιτείες. Η Metso πρόσφερε περιστροφικό θραυστήρα XP-50 [...]* φορές το 2000. Σε [...]* από τις περιστάσεις αυτές, η Metso δεν κατάφερε να πωλήσει το θραυστήρα XP-50, κυρίως επειδή δεν είχε ακόμη δοκιμαστεί η λειτουργία του στην πράξη. Ωστόσο, η Metso βρήκε έναν αμερικανό πελάτη, ο οποίος δέχθηκε να ενοικιάσει έναν περιστροφικό θραυστήρα XP-50 σε δοκιμαστική βάση. Στο τέλος της δοκιμαστικής περιόδου (στις [...]*), ο εν λόγω πελάτης θα έχει δικαίωμα αγοράς του περιστροφικού θραυστήρα XP-50. Επομένως, φαίνεται ότι η τεχνολογία XP-50 είναι σχεδόν έτοιμη και ότι η Metso πιστεύει αρκετά στην αξιοπιστία του προϊόντος ώστε να το προσφέρει σε αρκετούς πελάτες. Έτσι, η πραγματική εισαγωγή του φάσματος XP-50 στην αγορά είναι πιθανότερο να γίνει το 2001.
(186) Η Metso φαίνεται να επικεντρώνει τη στρατηγική της όσον αφορά τους πρωτογενείς περιστροφικούς θραυστήρες στο νέο φάσμα XP-50. [...]*.
(187) Στόχος της Metso, με την εισαγωγή του νέου φάσματος πρωτογενών περιστροφικών θραυστήρων XP-50, είναι προφανώς η απόκτηση μεριδίου αγοράς από τις F.L. Smidth-Fuller και Kawasaki. Αξίζει να σημειωθεί ότι και μόνον η προαναφερθείσα πώληση βάσει δοκιμαστικής περιόδου ενός θραυστήρα XP-50 σε αμερικανό πελάτη θα αυξήσει το παγκόσμιο μερίδιο αγοράς της Metso κατά περίπου [0-10 %]*.
(188) Επομένως, προκύπτει ότι οι συνέπειες της σχεδιαζόμενης συγκέντρωσης θα είναι διττές: πρώτον, η συγκέντρωση θα καταργήσει τον ανταγωνισμό μεταξύ των υφιστάμενων φασμάτων προϊόντων της Metso και της Svedala, που αντιπροσωπεύουν από κοινού [55-65 %]* των πωλήσεων στον ΕΟΧ. Δεύτερον, και αυτό είναι ακόμη πιο σημαντικό, η συγκέντρωση θα έχει ως αποτέλεσμα το συνδυασμό των κορυφαίων θραυστήρων της Svedala με τη νέα και υποσχόμενη τεχνολογία XP-50 της Nordberg, η οποία αναμένεται να έχει μεγαλύτερη επιτυχία από το υφιστάμενο φάσμα προϊόντων της Nordberg. Εάν, όπως πιθανολογείται, το φάσμα XP-50 αποδεχθεί επιτυχημένο και η Metso επιτύχει το στόχο της εξαγοράς της F. L. Smidth-Fuller και της Kawasaki, το σωρευμένο μερίδιο των μερών στην παγκόσμια αγορά πρωτογενών περιστροφικών θραυστήρων θα ανέρχεται σε [40-55 %]* και σε περίπου [65-75 %]* στον ΕΟΧ το 2002. Αυτό σημαίνει ότι, μακροπρόθεσμα, η εισαγωγή της τεχνολογίας XP-50 σε συνδυασμό με το κορυφαίο φάσμα προϊόντων της Svedala θα ενισχύσει κατά πάσα πιθανότητα την ανταγωνιστική θέση της συγχωνευθείσας επιχείρησης περισσότερο από όσο αφήνει να εννοηθεί ο άμεσος συνδυασμός των φασμάτων της Svedala και της Nordberg GY και Morgardshammar.
Θραυστήρες με σιαγόνες
(189) Στην αγορά των θραυστήρων με σιαγόνες, η συγκέντρωση θα οδηγήσει σε συνδυασμένο μερίδιο αγοράς [35-45 %]* για τους θραυστήρες με σιαγόνες της εξορυκτικής βιομηχανίας. Επιπλέον, οι αμέσως επόμενοι ανταγωνιστές, η Laron, με μερίδιο αγοράς [15-25 %]*, η Krupp, με μερίδιο αγοράς [10-20 %]* και η PSP, με μερίδιο αγοράς [5-15 %]*, θα έχουν πολύ χαμηλότερες θέσεις στην αγορά του ΕΟΧ. Επομένως, τα μέρη θα κατέχουν σημαντική και ηγετική θέση στην ευρωπαϊκή αγορά.
Πρόσθετα ανταγωνιστικά πλεονεκτήματα για τα μέρη
(190) Τα προαναφερθέντα υποδηλώνουν ότι η συγχωνευθείσα επιχείρηση θα κατέχει ουσιαστικά το μονοπώλιο σε παγκόσμιο επίπεδο (πόσω μάλλον σε επίπεδο ΕΟΧ) στην αγορά των θραυστήρων διά κώνου υψηλής δυναμικότητας, και ότι θα έχει σημαντικά μερίδια αγοράς στην αγορά τόσο των πρωτογενών περιστροφικών θραυστήρων όσο και των θραυστήρων με σιαγόνες, στις οποίες θα είναι πολύ μεγαλύτερη από τους επόμενους ανταγωνιστές της.
(191) Επιπλέον, από την έρευνα αγοράς προκύπτει ότι η συγχωνευθείσα επιχείρηση θα επωφεληθεί αρκετών πρόσθετων ανταγωνιστικών πλεονεκτημάτων, τα οποία θα εμποδίσουν περαιτέρω άλλους προμηθευτές ή/και νεοεισερχόμενες στην αγορά επιχειρήσεις να αμφισβητήσουν τη θέση της στην αγορά.
(192) Οι επιδόσεις, η αξιοπιστία και η ποιότητα είναι καθοριστικοί παράγοντες για τους πελάτες που επιθυμούν να προμηθευθούν καινούργια μηχανήματα θραύσης πετρωμάτων. Από την έρευνα της Επιτροπής προκύπτει ότι οι πελάτες της εξορυκτικής βιομηχανίας δείχνουν πολύ μεγάλη ευαισθησία στους παράγοντες αυτούς. Επιπλέον, δεδομένου ότι λειτουργούν σε δύσκολες συνθήκες και ότι η αξία της παραγωγής τους είναι συνήθως σημαντικά υψηλότερη από τα σχετικά με τη διεργασία της θραύσης έξοδα, οι πελάτες της εξορυκτικής βιομηχανίας θα αποφεύγουν οποιονδήποτε κίνδυνο κατά την επιλογή του προμηθευτή τους και θα είναι πολύ προσεκτικοί όσον αφορά την αγορά προϊόντων μόνον από προμηθευτές αποδεδειγμένης αξιοπιστίας, ακόμη και αν αυτό συνεπάγεται υψηλότερες τιμές. Αυτό ισχύει ιδίως για την αγορά μεγάλων βασικών μηχανημάτων, όπως ένας θραυστήρας διά κώνου υψηλής δυναμικότητας, ένας μεγάλος θραυστήρας με σιαγόνες ή ένας περιστροφικός θραυστήρας, καθώς η βλάβη ή η ανικανότητα ορθής λειτουργίας του εξοπλισμού αυτού θα έθετε σε κίνδυνο το σύνολο της παραγωγής του ορυχείου ή του λατομείου. Στο πλαίσιο αυτό, αξίζει να σημειωθεί ότι η μεγάλη πλειονότητα των πελατών ανέφεραν την αξιοπιστία και την ποιότητα μεταξύ των κύριων ισχυρών σημείων των μερών.
(193) Οι πελάτες της εξορυκτικής βιομηχανίας δεν θέλουν απλώς αξιόπιστα προϊόντα, επιθυμούν επίσης τη διαρκή παρουσία του προμηθευτή τους καθ' όλη τη διάρκεια ζωής του εξοπλισμού που αγοράζουν. Επειδή κατέχουν σαφώς ηγετική θέση στον τομέα αυτό, τα μέρη θεωρούνται ως οικονομικά ισχυρότερες επιχειρήσεις σε σύγκριση με πολλούς μικρότερους ανταγωνιστές τους, και επομένως θα προτιμώνται από τους πελάτες που αποστρέφονται τους κινδύνους.
(194) Αρκετοί πελάτες της εξορυκτικής βιομηχανίας θεωρούν επίσης ότι η ικανότητα των μερών να παρέχουν ευρύ φάσμα εξοπλισμού συνιστά σημαντικό ανταγωνιστικό πλεονέκτημα. Η ύπαρξη ευρέως φάσματος εξοπλισμού είναι σημαντική, ιδίως επειδή οι πελάτες της εξορυκτικής βιομηχανίας είναι συνήθως μεγάλες επιχειρήσεις που εκμεταλλεύονται ορυχεία σε διάφορες τοποθεσίες με διαφορετικά γεωλογικά/φυσικά χαρακτηριστικά. Μόνον οι κατασκευαστές θραυστήρων με πλήρες φάσμα προϊόντων θα μπορούν να υποβάλλουν κατάλληλες προσφορές για κάθε τοποθεσία του πελάτη. Οι κατασκευαστές αυτοί έχουν τη δυνατότητα να γίνουν "βασικοί" προμηθευτές και έχουν περισσότερες πιθανότητες να επικρατήσουν σε προσκλήσεις υποβολής προσφορών που διοργανώνει ο πελάτης. Επιπλέον, το ευρύ φάσμα προϊόντων των μερών σημαίνει επίσης ότι έχουν περισσότερες πιθανότητες από τους ανταγωνιστές τους να κληθούν από υποψήφιο πελάτη για να υποβάλουν προσφορά για την προμήθεια μηχανημάτων θραύσης. Το γεγονός αυτό αυξάνει τη συχνότητα των επαφών με τους πελάτες και βελτιώνει την κατανόηση των αναγκών τους Ειδικότερα, η εμπειρία που αποκτάται από την πώληση συγκεκριμένου προϊόντος είναι δυνατό να χρησιμοποιηθεί στη συνέχεια για την υποβολή κατάλληλης και στοχοθετημένης προσφοράς άλλων προϊόντων για το ίδιο ορυχείο ή λατομείο.
(195) Τέλος, η ευρεία γεωγραφική κάλυψη των μερών συνιστά σαφώς πρόσθετο πλεονέκτημα όσον αφορά την εξυπηρέτηση πελατών της εξορυκτικής βιομηχανίας, πολλοί από τους οποίους είναι πολυεθνικές εταιρείες που δραστηριοποιούνται σε διαφορετικές ηπείρους.
Ανεπαρκείς ανταγωνιστικές πιέσεις από τους υφιστάμενους ανταγωνιστές
(196) Στην αγορά των πολύ μεγάλων υψηλής δυναμικότητας θραυστήρων διά κώνου, η συγχωνευθείσα επιχείρηση δεν θα έχει ουσιαστικά άλλον ανταγωνιστή στον ΕΟΧ. Επομένως, είναι προφανές ότι οι εναπομείναντες ανταγωνιστές δεν θα ασκήσουν ανταγωνιστικές πιέσεις στη συμπεριφορά των μερών στην αγορά αυτή.
(197) Όσον αφορά τις αγορές των θραυστήρων με σιαγόνες και των πρωτογενών περιστροφικών θραυστήρων, το μερίδιο αγοράς της συγχωνευθείσας επιχείρησης θα είναι περίπου διπλάσιο ή τριπλάσιο από αυτό καθενός από τους κύριους ανταγωνιστές της στον ΕΟΧ, της PSP, της Krupp και της F.L.-Smidth Fuller. Η διαφορά αυτή στα μερίδια αγοράς σημαίνει ότι η PSP, η Krupp και η F.L.-Smidth Fuller δεν θα είναι σε θέση να ασκήσουν σημαντικές πιέσεις στην ανταγωνιστική συμπεριφορά των μερών. Επιπλέον, κατά την άποψή της, η F.L.-Smidth Fuller δεν έχει ιδιαίτερη ισχυρή εμπορική παρουσία στην Ευρώπη. Η F.L.-Smidth Fuller επικεντρώνεται κυρίως σε πολύ μεγάλους πελάτες της εξορυκτικής βιομηχανίας, κυρίως στις Ηνωμένες Πολιτείες και στη Νότιο Αμερική, ενώ σημαντικό μερίδιο της αγοράς θραυστήρων της εξορυκτικής βιομηχανίας στην Ευρώπη αντιστοιχεί σε πωλήσεις σε μεγάλα λατομεία παραγωγής αδρανών υλικών, δραστηριότητα την οποία η F.L.-Smidth Fuller εντάσσει σε διαφορετική κατηγορία. Επιπλέον, το φάσμα των προϊόντων της F.L.-Smidth Fuller είναι πολύ πιο περιορισμένο από αυτό των μερών, καθώς δεν κατασκευάζει θραυστήρες διά κώνου ή κρούστες.
(198) Όσον αφορά την αγορά των θραυστήρων με σιαγόνες της εξορυκτικής βιομηχανίας, οι κύριοι ανταγωνιστές των μερών, εξαιρουμένης της Krupp, είναι μικρές επιχειρήσεις, οι οποίες δραστηριοποιούνται συχνά σε περιορισμένους τομείς. Για παράδειγμα, ο συνολικός ετήσιος κύκλος εργασιών της PSP είναι περίπου 50 εκατομμύρια ευρώ, ενώ η Laron, την οποία τα μέρη θεωρούν ως "κορυφαίο προμηθευτή θραυστήρων με σιαγόνες της εξορυκτικής βιομηχανίας στον ΕΟΧ το 1999", δεν έχει πωλήσει κανένα θραυστήρα με σιαγόνες της εξορυκτικής βιομηχανίας εκτός Ισπανίας κατά την τελευταία τριετία.
(199) Επιπλέον, τα μέρη θα μπορέσουν να χρησιμοποιήσουν την πολύ ισχυρή θέση τους σε άλλες σημαντικές αγορές εξοπλισμού θραύσης, όπως οι θραυστήρες διά κώνου (για την παραγωγή αδρανών υλικών και την οικοδόμηση καθώς και υψηλής δυναμικότητας) και οι περιστροφικοί θραυστήρες, για την ανάληψη στοχοθετημένων, αντι-ανταγωνιστικών δράσεων κατά της Krupp ή άλλων ανταγωνιστών που προσπαθούν να αμφισβητήσουν τη θέση τους στις αγορές θραυστήρων με σιαγόνες ή πρωτογενών περιστροφικών θραυστήρων. Στο πλαίσιο αυτό, πρέπει να σημειωθεί ότι, μολονότι η Krupp είναι επί του παρόντος ο κορυφαίος προμηθευτής στον ΕΟΧ θραυστήρων διά κώνου μέσης δυναμικότητας της εξορυκτικής βιομηχανίας, αναμφίβολα δεν θα είναι δύσκολο για τα μέρη να εισέλθουν στην αγορά αυτή αναπτύσσοντας και προσφέροντας "μικρότερες" εκδοχές των υφιστάμενων και εμπορικά πολύ επιτυχημένων θραυστήρων διά κώνου υψηλής δυναμικότητας.
(200) Τέλος, οι ανταγωνιστές των μερών στην αγορά των θραυστήρων με σιαγόνες (ήτοι, οι Laron, Krupp και PSP) φαίνεται να εμφανίζουν σημαντικά μειονεκτήματα ως προς το κόστος σε σύγκριση με τα μέρη. Ειδικότερα, καθώς η συνολική παραγωγή θραυστήρων με σιαγόνες της εξορυκτικής βιομηχανίας της συγχωνευθείσας επιχείρησης θα είναι διπλάσια ή τριπλάσια από εκείνη των κύριων ανταγωνιστών της, θα επωφεληθεί σημαντικών οικονομιών κλίμακας.
(201) Στην απάντησή της στη δήλωση αιτιάσεων, η Metso διατύπωσε την άποψη ότι οι οικονομίες κλίμακας που θα προκύψουν από τη συγκέντρωση δεν θα είναι σημαντικές, καθώς μεγάλο μέρος της κατασκευής θραυστήρων με σιαγόνες της εξορυκτικής βιομηχανίας ανατίθεται σε τρίτους. Επιπλέον, τα μέρη πιστεύουν ότι στην πραγματικότητα ενδέχεται να βρίσκονται σε μειονεκτική θέση ως προς το κόστος σε σύγκριση με μικρότερους, λιγότερο ολοκληρωμένους ανταγωνιστές, επειδή έχουν υψηλότερα πάγια έξοδα. Ωστόσο, τα επιχειρήματα αυτά δεν είναι δυνατό να γίνουν δεκτά από την Επιτροπή. Κατ' αρχάς, είναι σε μεγάλο βαθμό αντιφατικά. Εάν η Metso αναθέτει σε τρίτους μεγάλο μέρος της κατασκευής θραυστήρων με σιαγόνες της εξορυκτικής βιομηχανίας, δεν μπορεί να ισχυρίζεται παράλληλα ότι βρίσκεται σε μειονεκτική θέση ως προς το κόστος επειδή έχει σχέση κάθετης ολοκλήρωσης με τα χυτήριά της. Δεύτερον, είναι προφανές ότι η ανάθεση της κατασκευής σε τρίτους δεν μειώνει τις οικονομίες κλίμακας: όσο μεγαλύτερος είναι ο όγκος πωλήσεων τόσο ευκολότερο είναι για τον υπεργολάβο να καλύψει τα πάγια έξοδά του, μεγάλο μέρος των οποίων αφορά εξοπλισμό όπως μήτρες κ.λπ. που απαιτούνται ειδικά για την κατασκευή των εξαρτημάτων που αγοράζουν τα μέρη. Επομένως, όσο υψηλότερες είναι οι πωλήσεις των μερών τόσο χαμηλότερη θα είναι η τιμή που θα χρεώνει ο υπεργολάβος. Έτσι, τα μέρη επωφελούνται από τις οικονομίες κλίμακας με τον ίδιο τρόπο, ανεξάρτητα από το κατά πόσο τα πάγια έξοδα καλύπτονται άμεσα ή έμμεσα, μέσω της τιμής που χρεώνει ο υπεργολάβος. Επιπλέον, ο υψηλότερος όγκος πωλήσεων ενδέχεται επίσης να σημαίνει μεγαλύτερη δύναμη προμήθειας έναντι των υπεργολάβων και συνεπώς χαμηλότερο κόστος προμήθειας για τα εξαρτήματα των οποίων η κατασκευή ανατίθεται από τα μέρη σε τρίτους. Ομοίως, και για τους ίδιους λόγους, δεν είναι ορθό να θεωρείται ότι τα υψηλότερα πάγια έξοδα που απορρέουν από την κάθετη ολοκλήρωση με χυτήρια εντός της επιχείρησης δημιουργούν ανταγωνιστικό μειονέκτημα για τα μέρη: οι μικρότεροι ανταγωνιστές δεν έχουν την οικονομική δυνατότητα να διαθέτουν χυτήριο εντός της επιχείρησής τους, ακριβώς επειδή δεν επωφελούνται των υψηλώνόγκωνπωλήσεωντωνμερών.Επιπλέον, το χυτήριο που λειτουργεί εντός της επιχείρησης κατασκευάζει εκμαγεία για όλους τους τύπους θραυστήρων, και όχι μόνον για θραυστήρες με σιαγόνες της εξορυκτικής βιομηχανίας, και τα αντίστοιχα πάγια έξοδα είναι, επομένως, δυνατό να κατανεμηθούν στο σύνολο της παραγωγής εξοπλισμού θραύσης των μερών. Επομένως, η Επιτροπή εμμένει στο συμπέρασμα ότι η συγκέντρωση θα έχει ως αποτέλεσμα σημαντικές οικονομίες κλίμακας για τη συγχωνευθείσα επιχείρηση.
(202) Επομένως, συνάγεται ότι κανένας ανταγωνιστής δεν είναι σε θέση να αμφισβητήσει ουσιαστικά τη θέση των μερών στις αγορές των θραυστήρων διά κώνου υψηλής δυναμικότητας, των θραυστήρων με σιαγόνες της εξορυκτικής βιομηχανίας και των περιστροφικών θραυστήρων.
Ανεπαρκής αντισταθμιστική δύναμη στην αγορά εκ μέρους των πελατών
(203) Είναι προφανές ότι οι πελάτες των θραυστήρων διά κώνου υψηλής δυναμικότητας δεν θα είναι σε θέση να ασκήσουν σημαντικές αντισταθμιστικές πιέσεις που θα μπορέσουν να περιορίσουν τη δύναμη των μερών στην αγορά. Πράγματι, οι πελάτες δεν θα έχουν ουσιαστικά άλλη επιλογή από την αγορά θραυστήρων διά κώνου υψηλής δυναμικότητας από τη συγχωνευθείσα επιχείρηση.
(204) Επιπλέον, ακόμη και για τους πρωτογενείς περιστροφικούς θραυστήρες και τους θραυστήρες με σιαγόνες, δεν υπάρχει καμία ένδειξη ότι οι πελάτες θα είχαν επαρκή αντισταθμιστική δύναμη ώστε να ασκήσουν ουσιαστικές πιέσεις στην ανταγωνιστική συμπεριφορά της συγχωνευθείσας επιχείρησης. Οι πελάτες στον ΕΟΧ αντιπροσωπεύουν συνήθως σχετικά χαμηλό μερίδιο του κύκλου εργασιών των μερών. Για παράδειγμα, ο κύριος ευρωπαίος πελάτης της Svedala αντιπροσωπεύει μόλις [...]* των παγκόσμιων πωλήσεων περιστροφικών θραυστήρων της Svedala, ενώ ο κύριος ευρωπαίος πελάτης θραυστήρων με σιαγόνες της Nordberg αντιπροσωπεύει μόλις [...]* των συνολικών πωλήσεων θραυστήρων με σιαγόνες της εξορυκτικής βιομηχανίας της Nordberg. Επιπλέον, οι πρωτογενείς περιστροφικοί θραυστήρες, οι θραυστήρες με σιαγόνες και οι θραυστήρες διά κώνου θεωρούνται βασικός εξοπλισμός για κάθε μονάδα θραύσης μίας εξορυκτικής εταιρείας, επομένως οι πελάτες προτιμούν συνήθως ασφαλείς και δοκιμασμένες λύσεις αντί να στρέφονται σε λιγότερο φημισμένους προμηθευτές που δεν είναι σε θέση να εγγυηθούν με ικανοποιητικό τρόπο την αξιοπιστία και την ασφάλεια των μεταγοραστικών υπηρεσιών και την προμήθεια ανταλλακτικών, ακόμη και αν αυτό σημαίνει ότι πρέπει να αποδεχθούν υψηλότερες τιμές.
Ανυπαρξία προϊόντων υποκατάστασης
(205) Διατυπώθηκε ο ισχυρισμός ότι ενδέχεται να υπάρχει σε κάποιο βαθμό δυνατότητα υποκατάστασης μεταξύ των περιστροφικών θραυστήρων και των μεγάλων θραυστήρων με σιαγόνες της εξορυκτικής βιομηχανίας. Ωστόσο, τα μέρη ανέφεραν ότι οι θραυστήρες με σιαγόνες κοστίζουν μεταξύ 40000 ευρώ και 600000 ευρώ και η συνήθης δυναμικότητά τους κυμαίνεται από 20 έως 1500 τόνους/ώρα, ενώ οι πρωτογενείς περιστροφικοί θραυστήρες κοστίζουν από 1 εκατομμύριο ευρώ έως 2 εκατομμύρια ευρώ και η συνήθης δυναμικότητά τους κυμαίνεται από 1000 έως 5000 τόνους/ώρα. Φαίνεται, επομένως, ότι για εφαρμογές πρωτογενούς θραύσης υψηλής δυναμικότητας (συνήθως άνω των 2000 τόνων/ώρα), ενδείκνυνται μόνον περιστροφικοί θραυστήρες. Επιπλέον, οι διαφορές στις τιμές των δύο τύπων εξοπλισμού δείχνουν σαφώς ότι οι πελάτες δεν τους θεωρούν οικονομικά υποκαταστάσιμους. Επομένως, συνάγεται ότι η δυνατότητα υποκατάστασης όσον αφορά τη ζήτηση μεταξύ πρωτογενών περιστροφικών θραυστήρων και μεγάλων θραυστήρων με σιαγόνες της εξορυκτικής βιομηχανίας δεν επαρκεί ώστε να εμποδίσει τα μέρη να αποκτήσουν δεσπόζουσα θέση στην αγορά των περιστροφικών θραυστήρων.
(206) Επιπλέον, η συνδυασμένη δύναμη των μερών στις αγορές των θραυστήρων με σιαγόνες της εξορυκτικής βιομηχανίας και των πρωτογενών περιστροφικών θραυστήρων σημαίνει ότι θα είναι προμηθευτές αναφοράς του συνόλου του εξοπλισμού της εξορυκτικής βιομηχανίας που χρησιμοποιείται σε εφαρμογές πρωτογενούς θραύσης, ανεξάρτητα από το κατά πόσον ο πελάτης επιλέγει θραυστήρα με σιαγόνες ή περιστροφικό θραυστήρα. Επομένως, η περιορισμένη δυνατότητα υποκατάστασης μεταξύ θραυστήρων με σιαγόνες και περιστροφικών θραυστήρων θα περιορισθεί περαιτέρω με τη συγκέντρωση, καθώς η συγχωνευθείσα επιχείρηση θα κατέχει δεσπόζουσα θέση σε καθεμία από τις αγορές αυτές και θα έχει τη δυνατότητα αύξησης των τιμών και στις δύο αγορές ταυτόχρονα.
(207) Τα μέρη ισχυρίσθηκαν ότι η αγορά δύο μικρότερων θραυστήρων διά κώνου θα μπορούσε να θεωρηθεί εναλλακτική λύση στην αγορά ενός θραυστήρα υψηλής δυναμικότητας. Ωστόσο, όπως αναφέρεται στις αιτιολογικές σκέψεις 70 έως 73 ανωτέρω, η λύση αυτή δεν θεωρείται γενικά αξιόπιστη και οικονομική.
(208) Επομένως, συνάγεται ότι δεν υπάρχουν πραγματικά προϊόντα υποκατάστασης για τους περιστροφικούς θραυστήρες και για τους πολύ μεγάλους υψηλής δυναμικότητας θραυστήρες διά κώνου της εξορυκτικής βιομηχανίας.
(209) Τα μέρη ισχυρίσθηκαν επίσης ότι, εκτός από τον καινούργιο εξοπλισμό θραύσης, υπάρχει στον ΕΟΧ σημαντική εμπορική δραστηριότητα όσον αφορά το μεταχειρισμένο εξοπλισμό. Σύμφωνα με τα μέρη, υπάρχουν αρκετοί προμηθευτές που δραστηριοποιούνται σε παγκόσμιο επίπεδο και πωλούν τον εν λόγω μεταχειρισμένο εξοπλισμό. Επίσης, ο μεταχειρισμένος εξοπλισμός διαφημίζεται ευρέως.
(210) Από την έρευνα αγοράς συνάγεται ότι υπάρχει μία διαφορετική αγορά για το μεταχειρισμένο εξοπλισμό. Για τους ίδιους λόγους που ισχύουν στις αγορές εξοπλισμού που προορίζεται για την παραγωγή αδρανών υλικών και την οικοδόμηση, η ύπαρξη χρησιμοποιημένου εξοπλισμού δεν είναι δυνατό να θεωρηθεί πραγματική ανταγωνιστική πίεση κατά την ανάλυση της θέσης στην αγορά των μερών. Πρέπει να σημειωθεί ότι ο "παλαιός" χρησιμοποιημένος εξοπλισμός δεν λαμβάνεται συνήθως υπόψη από πελάτες της εξορυκτικής βιομηχανίας που επιδεικνύουν εξαιρετικά μεγάλη αποστροφή των κινδύνων, και ότι οι "πρόσφατοι" (δηλαδή ηλικίας μερικών ετών) μεταχειρισμένοι θραυστήρες της εξορυκτικής βιομηχανίας είναι εξαιρετικά σπάνιοι. Ειδικότερα, ένας πελάτης της εξορυκτικής βιομηχανίας ανέφερε ότι κάποτε "εγκατέστησε ένα μεταχειρισμένο περιστροφικό θραυστήρα κυρίως για οικονομικούς λόγους" και ότι αυτό αποδείχθηκε "μεγάλο λάθος" και αναγκάστηκε τελικά να αγοράσει νέο θραυστήρα.
(211) Από τα ανωτέρω συνάγεται ότι ο μεταχειρισμένος εξοπλισμός ή οι εναλλακτικές τεχνολογίες δεν ασκούν ουσιαστικές πιέσεις στην ανταγωνιστική συμπεριφορά των μερών στην αγορά των θραυστήρων διά κώνου υψηλής δυναμικότητας και στην αγορά των πρωτογενών περιστροφικών θραυστήρων.
Μεγάλα εμπόδια στην είσοδο στην αγορά
(212) Δεν υπάρχει καμία ένδειξη ότι η θέση της συγχωνευθείσας επιχείρησης στην αγορά των θραυστήρων διά κώνου υψηλής δυναμικότητας και των πρωτογενών περιστροφικών θραυστήρων θα αμφισβητούνταν ουσιαστικά βραχυπρόθεσμα και μεσοπρόθεσμα από την προοπτική της εισόδου στην αγορά μίας νέας επιχείρησης.
(213) Τα εμπόδια στην είσοδο στην αγορά θραυστήρων διά κώνου υψηλής δυναμικότητας είναι μεγάλα, λόγω των απαιτούμενων επενδύσεων και της αναγκαίας τεχνολογίας: ορισμένοι ανταγωνιστές ανέφεραν ότι απαιτούνται έως και πέντε χρόνια για την ανάπτυξη και τη διάθεση στην αγορά ενός πολύ μεγάλου υψηλής δυναμικότητας θραυστήρα διά κώνου. Επιπλέον, λόγω του πολύ περιορισμένου όγκου παγκόσμιων πωλήσεων πολύ μεγάλων υψηλής δυναμικότητας θραυστήρων διά κώνου, θεωρείται μάλλον απίθανο να επιχειρήσουν νέοι ανταγωνιστές να εισέλθουν στο τμήμα αυτό της αγοράς. Πράγματι, εκτός από τα μέρη, η μοναδική άλλη επιχείρηση στην αγορά αυτή, η Kawasaki, δεν υπήρξε ιδιαίτερα επιτυχημένη, καθώς δεν κατάφερε να αποσπάσει περισσότερο από [5-15 %]* των παγκόσμιων πωλήσεων και δεν πραγματοποίησε ούτε μία πώληση στην Ευρώπη κατά την τελευταία τριετία.
(214) Η συγκέντρωση θα καταργήσει τον μοναδικό σημαντικό ανταγωνιστή της Nordberg στην αγορά των θραυστήρων διά κώνου υψηλής δυναμικότητας, και πιθανώς τον μοναδικό ανταγωνιστή με επαρκείς τεχνολογικούς και οικονομικούς πόρους που θα μπορούσε να επεκτείνει επιτυχώς τις πωλήσεις του στον τομέα των πολύ μεγάλων θραυστήρων διά κώνου. Σχετικά με το θέμα αυτό, εσωτερικό έγγραφο στρατηγικής της Metso, με ημερομηνία 1η Αυγούστου 1999, αναφέρει τα ακόλουθα: [...]*.
(215) Η είσοδος νέων επιχειρήσεων στην αγορά των πρωτογενών περιστροφικών θραυστήρων είναι επίσης μάλλον απίθανη, λόγω του πολύ περιορισμένου όγκου πωλήσεων, τόσο σε ευρωπαϊκό όσο και σε παγκόσμιο επίπεδο: κατά την τελευταία τριετία, οι ετήσιες παγκόσμιες πωλήσεις περιστροφικών θραυστήρων δεν υπερέβησαν τις 30 μονάδες. Τρίτα μέρη ανέφεραν ότι απαιτούνται περίπου πέντε χρόνια για να μπορέσει μία νέα επιχείρηση να σχεδιάσει, να κατασκευάσει, να εγκαταστήσει και να δοκιμάσει ένα νέο περιστροφικό θραυστήρα. Λόγω του περιορισμένου μεγέθους της αγοράς, οι δαπάνες ανάπτυξης και η επένδυση που θα πρέπει να αναλάβει η νέα επιχείρηση δεν είναι δυνατό να αποσβεσθούν σε εύλογο χρονικό διάστημα. Η είσοδος στην αγορά καθίσταται δυσκολότερη τώρα που η Nordberg εισήγαγε το νέο φάσμα σύγχρονων και κατά τα φαινόμενα αποτελεσματικών πρωτογενών περιστροφικών θραυστήρων XP-50, που στα έγγραφα της Nordberg περιγράφεται ως [...]*.
(216) Επιπλέον, η είσοδος στην αγορά νέων ανταγωνιστών που δραστηριοποιούνται εκτός του ΕΟΧ δεν αποτελεί αξιόπιστη απειλή κατά της θέσης των μερών στην αγορά των περιστροφικών θραυστήρων και των θραυστήρων με σιαγόνες: εκτός από τους κινέζους και τους ρώσους κατασκευαστές που έχουν πολύ περιορισμένη εμπορική παρουσία εκτός των εγχώριων αγορών τους, οι μοναδικοί σημαντικοί ανταγωνιστές των μερών στην παγκόσμια αγορά περιστροφικών θραυστήρων είναι οι Kobe, Kawasaki, F.L.-Smidth-Fuller και Krupp. Στην αγορά των θραυστήρων με σιαγόνες της εξορυκτικής βιομηχανίας, οι κύριοι ανταγωνιστές των μερών σε παγκόσμιο επίπεδο είναι οι Kobe και Terex, με παγκόσμια μερίδια αγοράς κάτω του [0-10 %]*. Οι F.L.-Smidth-Fuller και Krupp δραστηριοποιούνται ήδη στην ευρωπαϊκή αγορά των περιστροφικών θραυστήρων και επομένως δεν είναι δυνατό να θεωρηθούν ως πιθανοί νέοι ανταγωνιστές στην αγορά. Μεταξύ των παγκόσμιων ανταγωνιστών στην αγορά των περιστροφικών θραυστήρων, μόνον οι Kobe και Kawasaki, που δεν πραγματοποίησαν καμία πώληση θραυστήρων της εξορυκτικής βιομηχανίας στον ΕΟΧ μεταξύ 1990 και 1999, θα μπορούσαν να θεωρηθούν πιθανοί νέοι ανταγωνιστές στην αγορά. Ωστόσο, σε παγκόσμιο επίπεδο, η παρουσία των Kobe και Kawasaki στην αγορά των περιστροφικών θραυστήρων είναι πολύ περιορισμένη. Σύμφωνα με εκτίμηση των μερών, το παγκόσμιο μερίδιο(12) της Kobe είναι περίπου [5-15 %]* και το μερίδιο αγοράς της Kawasaki είναι περίπου [0-10 %]*, ενώ το εκτιμώμενο παγκόσμιο μερίδιο αγοράς των μερών, μετά τη συγκέντρωση, θα ανέρχεται σε [30-40 %]*. Ομοίως, οι Kobe και Terex δεν πώλησαν κανένα θραυστήρα με σιαγόνες της εξορυκτικής βιομηχανίας στην Ευρώπη μεταξύ 1990 και 1999 και κατέχουν περιορισμένα μερίδια στις παγκόσμιες πωλήσεις θραυστήρων με σιαγόνες της εξορυκτικής βιομηχανίας. Επιπλέον, οι περισσότεροι ανταγωνιστές και πελάτες θεωρούν ότι η Kobe και η Kawasaki είναι επιχειρήσεις που δραστηριοποιούνται κυρίως στην περιοχή της Ασίας και του Ειρηνικού και δεν είναι παγκόσμιοι ανταγωνιστές. Επομένως, είναι προφανές ότι οι Kobe, Kawasaki και Terex δεν αποτελούν σοβαρή απειλή κατά της θέσης των μερών στην αγορά θραυστήρων με σιαγόνεςκαιπεριστροφικώνθραυστήρωντουΕΟΧ.
(217) Η είσοδος στην αγορά των θραυστήρων διά κώνου υψηλής δυναμικότητας ή των πρωτογενών περιστροφικών θραυστήρων συνεπάγεται σημαντικούς κινδύνους, οι οποίοι είναι απίθανο να τύχουν της ενδεδειγμένης ανταμοιβής, λόγω του περιορισμένου μεγέθους των εν λόγω αγορών. Επιπλέον, τα χαρακτηριστικά των αγορών αυτών, και ειδικότερα η αντοχή των προϊόντων και ο κρίσιμος αντίκτυπος που είναι δυνατό να έχει στην επιχείρηση του πελάτη η διακοπή της λειτουργίας, σημαίνουν ότι η νεοεισερχόμενη στην αγορά επιχείρηση θα κληθεί να αντιμετωπίσει ιδιαίτερα μεγάλα εμπόδια. Καθώς οι πελάτες δείχνουν μεγάλη ευαισθησία στην αξιοπιστία, κάθε νέος ανταγωνιστής θα πρέπει να βεβαιώσει ότι τα προϊόντα του είναι τουλάχιστον εξίσου καλής ποιότητας με εκείνα των μερών. Η αποστροφή του κινδύνου από τους πελάτες της εξορυκτικής βιομηχανίας σημαίνει ότι θα είναι μάλλον πολύ απρόθυμοι να αγοράσουν προϊόντα από νεοεισερχόμενη στην αγορά επιχείρηση, εκτός εάν αυτή μπόρεσε να αποδείξει την ποιότητα των προϊόντων της σε επαρκώς μεγάλο χρονικό διάστημα. Επομένως, μία νεοεισερχόμενη επιχείρηση θα πρέπει να αφιερώσει σημαντικό χρόνο και πόρους στην επίδειξη των νέων προϊόντων της, προτού μπορέσει να πραγματοποιήσει πωλήσεις. Κάτι τέτοιο θα μείωνε περαιτέρω την αποδοτικότητα της εισόδου στην αγορά των θραυστήρων διά κώνου υψηλής αποδοτικότητας ή/και στην αγορά των πρωτογενών περιστροφικών θραυστήρων.
(218) Επιπλέον, οι νεοεισερχόμενες στην αγορά επιχειρήσεις θα αντιμετώπιζαν ένα πρόσθετο εμπόδιο, καθώς στον ΕΟΧ τα μέρη κατέχουν το μεγαλύτερο μερίδιο της εγκατεστημένης βάσης των πρωτογενών περιστροφικών θραυστήρων και σχεδόν το σύνολο της εγκατεστημένης βάσης των θραυστήρων διά κώνου υψηλής δυναμικότητας. Αυτές οι ισχυρές εγκατεστημένες βάσεις σημαίνουν ότι, λόγω της σπουδαιότητας των μεταγοραστικών υπηρεσιών, τα μέρη θα διατηρήσουν προνομιακή πρόσβαση στους κύριους ευρωπαίους πελάτες της εξορυκτικής βιομηχανίας.
(219) Στην απάντησή τους στη δήλωση αιτιάσεων, τα μέρη ανέφεραν ότι θεωρούν πως τα εμπόδια στην είσοδο στην αγορά των θραυστήρων με σιαγόνες της εξορυκτικής βιομηχανίας είναι μικρά. Στην απάντησή τους, τα μέρη αναφέρονται στην Extec, εταιρεία του Ηνωμένου Βασιλείου που "εισήγαγε εκ του μηδενός ένα κινητό προϊόν με σιαγόνες το 1996 και διαθέτει σήμερα πλήρες φάσμα κινητών θραυστήρων με σιαγόνες για την παραγωγή αδρανών υλικών και την οικοδόμηση, το οποίο πωλεί στο σύνολο του ΕΟΧ". Ωστόσο, η Extec δεν είναι δυνατό να θεωρηθεί ως νεοεισερχόμενη επιχείρηση στην αγορά των θραυστήρων με σιαγόνες της εξορυκτικής βιομηχανίας. Οι κινητοί θραυστήρες με σιαγόνες για την παραγωγή αδρανών υλικών και την οικοδόμηση είναι σημαντικά μικρότεροι από τους θραυστήρες με σιαγόνες της εξορυκτικής βιομηχανίας (που είναι πάντα σταθεροί) και ανήκουν στην αγορά των θραυστήρων με σιαγόνες για την παραγωγή αδρανών υλικών και την οικοδόμηση, η οποία διαφέρει από την αγορά των θραυστήρων με σιαγόνες της εξορυκτικής βιομηχανίας. Η Extec δεν πώλησε ποτέ κανένα θραυστήρα με σιαγόνες της εξορυκτικής βιομηχανίας. Τα μέρη δεν παρουσίασαν καμία άλλη απόδειξη πρόσφατης και επιτυχημένης εισόδου στην αγορά.
(220) Επιπλέον, η συνολική ζήτηση σε επίπεδο ΕΟΧ και σε παγκόσμιο επίπεδο για θραυστήρες με σιαγόνες της εξορυκτικής βιομηχανίας είναι εξαιρετικά μικρή σε σύγκριση με τη ζήτηση για άλλους τύπους εξοπλισμού θραύσης πετρωμάτων. Τα τελευταία χρόνια, η μέση ετήσια ζήτηση για θραυστήρες με σιαγόνες της εξορυκτικής βιομηχανίας ήταν [...]* στον ΕΟΧ, και περίπου 50 παγκοσμίως, ενώ η ζήτηση για θραυστήρες με σιαγόνες για την παραγωγή αδρανών υλικών και την οικοδόμηση υπερέβη τις 600 μονάδες ετησίως, μόνον στον ΕΟΧ. Έτσι εξηγείται γιατί οι νέοι ανταγωνιστές, όπως η Extec, επικεντρώθηκαν στην αγορά των θραυστήρων με σιαγόνες για την παραγωγή αδρανών υλικών και την οικοδόμηση και απέφυγαν στην πράξη την είσοδο στην αγορά των θραυστήρων με σιαγόνες της εξορυκτικής βιομηχανίας. Επομένως, και για τους λόγους που αναφέρονται στις αιτιολογικές σκέψεις 213 έως 217 ανωτέρω σχετικά με την είσοδο στην αγορά των πρωτογενών περιστροφικών θραυστήρων ή στην αγορά των θραυστήρων διά κώνου υψηλής δυναμικότητας, η είσοδος νέων ανταγωνιστών στην αγορά των θραυστήρων με σιαγόνες της εξορυκτικής βιομηχανίας είναι μάλλον απίθανη, λόγω του περιορισμένου μεγέθους της (σε επίπεδο ΕΟΧ και σε παγκόσμιο επίπεδο) και λόγω της εξαιρετικά μεγάλης αποστροφής των κινδύνων από τους πελάτες της εξορυκτικής βιομηχανίας.
(221) Τέλος, οι προαναφερθέντες κίνδυνοι και δαπάνες θα αυξηθούν περαιτέρω λόγω της σχεδιαζόμενης συγκέντρωσης, για τους λόγους που αναφέρονται επίσης στην περίπτωση των αγορών εξοπλισμού για την παραγωγή αδρανών υλικών και την οικοδόμηση. Κάθε νέος ανταγωνιστής θα πρέπει να αντιμετωπίσει μία επιχείρηση με δεσπόζουσα θέση, με εξαιρετική φήμη, με ευρύ φάσμα προϊόντων και γεωγραφική παρουσία, με σημαντικούς όγκους πωλήσεων και πελατειακή βάση.
(222) Από τα ανωτέρω συνάγεται ότι ο πιθανός ανταγωνισμός δεν θα επαρκεί για την άσκηση ουσιαστικών πιέσεων στην ανταγωνιστική συμπεριφορά της συγχωνευθείσας επιχείρησης.
Συνέπειες της συγκέντρωσης
(223) Από τα ανωτέρω συνάγεται ότι η συγχωνευθείσα επιχείρηση θα είναι σε θέση να ενεργεί ανεξάρτητα από τους ανταγωνιστές και τους προμηθευτές της στις αγορές των θραυστήρων διά κώνου υψηλής δυναμικότητας, των θραυστήρων με σιαγόνες και των πρωτογενών περιστροφικών θραυστήρων, και ότι η προοπτική της πιθανής εισόδου νέου ανταγωνιστή δεν θα ασκήσει επαρκείς ανταγωνιστικές πιέσεις στη θέση της στην αγορά.
(224) Η θέση στην αγορά της συγχωνευθείσας επιχείρησης θα ενισχυθεί περαιτέρω, καθώς, όπως αναφέρεται στις αιτιολογικές σκέψεις 190 έως 195 ανωτέρω, θα επωφεληθεί ορισμένων ανταγωνιστικών πλεονεκτημάτων πέραν του μεγέθους της. Πρόκειται ειδικότερα για την εξαιρετική φήμη και τη μεγαλύτερη γεωγραφική κάλυψη στον τομέα καθώς και το ασυναγώνιστο φάσμα προϊόντων.
Γ. Συμπέρασμα
(225) Από τα ανωτέρω συνάγεται, επομένως, ότι η συγκέντρωση θα δημιουργήσει ή θα ενισχύσει τη δεσπόζουσα θέση της συγχωνευθείσας επιχείρησης στις αγορές των πρωτογενών περιστροφικών θραυστήρων στον ΕΟΧ, των θραυστήρων με σιαγόνες της εξορυκτικής βιομηχανίας στον ΕΟΧ και των θραυστήρων διά κώνου υψηλής δυναμικότητας της εξορυκτικής βιομηχανίας στον ΕΟΧ.
VIII. ΔΕΣΜΕΥΣΕΙΣ ΠΟΥ ΠΡΟΤΕΙΝΕ Η METSO
(226) Στις 13 Δεκεμβρίου 2000, τα μέρη πρότειναν ορισμένες δεσμεύσεις για την άρση των σχετικών με τον ανταγωνισμό ανησυχιών που είχε επισημάνει η Επιτροπή στη δήλωση αιτιάσεων. Οι δεσμεύσεις αυτές τροποποιήθηκαν στη συνέχεια από τα μέρη λαμβάνοντας υπόψη ορισμένες προσαρμογές που ζητήθηκαν από την Επιτροπή, ενόψει ειδικότερα των αποτελεσμάτων της έρευνας αγοράς. Το πλήρες κείμενο των τελικών δεσμεύσεων επισυνάπτεται στο παράρτημα II.
A. Σύνοψη των δεσμεύσεων
(227) Στις δεσμεύσεις που πρότειναν τα μέρη περιλαμβάνονται η πώληση τριών θυγατρικών εταιρειών της Svedala που δραστηριοποιούνται στην έρευνα και ανάπτυξη, την κατασκευή και την τεχνολογία εξοπλισμού θραύσης, η πώληση του φάσματος GY πρωτογενών περιστροφικών θραυστήρων της Nordberg, και η πώληση ορισμένων πάγιων στοιχείων στον τομέα της διανομής της Svedala στον ΕΟΧ.
(228) Ειδικότερα, στις δεσμεύσεις περιλαμβάνονται τα ακόλουθα:
- η πώληση της Svedala - Arbra AB (εφεξής "SAAB"), στην οποία η Svedala κατέχει 100 % του μετοχικού κεφαλαίου, η οποία παράγει το σύνολο των θραυστήρων διά κώνου Hydrocone (συμπεριλαμβανομένου του θραυστήρα διά κώνου υψηλής δυναμικότητας H8000 της Svedala) και κατασκευάζει όλους τους θραυστήρες με σιαγόνες Jawmaster,
- η πώληση της Svedala SA (εφεξής "SAA"), στην οποία η Svedala κατέχει 100 % του μετοχικού κεφαλαίου, η οποία παράγει το σύνολο των θραυστήρων διά κώνου Eurocone και κατασκευάζει ορισμένους κρούστες οριζόντιου άξονα, κόσκινα, αγωγούς τροφοδοσίας, μεταφορείς και κινητές εκδοχές των προϊόντων αυτών. Η SAA διαθέτει επίσης μηχανολογικές εγκαταστάσεις στο Clichy (Γαλλία),
- η πώληση της Svedala Mobile Equipment AB (εφεξής "SMEAB"), στην οποία η Svedala κατέχει 100 % του μετοχικού κεφαλαίο, η οποία παράγει τις κινητές εκδοχές των θραυστήρων με σιαγόνες Jawmaster και των θραυστήρων διά κώνου Hydrocone και κατασκευάζει επίσης κινητά κόσκινα και κινητούς αγωγούς τροφοδοσίας,
- η πώληση των φασμάτων GY και Morgardshammar των πρωτογενών περιστροφικών θραυστήρων της Nordberg και της τεχνολογίας του νέου πρωτοτύπου XP-50 της Nordberg,
- η μεταβίβαση βασικού προσωπικού και πάγιων στοιχείων σχετικών με τη διανομή των προϊόντων της Svedala στην Αυστρία, το Βέλγιο, τη Γαλλία, τη Γερμανία, τη Δανία, το Ηνωμένο Βασίλειο, την Ιρλανδία, την Ισπανία, την Ιταλία, τις Κάτω Χώρες, τη Νορβηγία, τη Σουηδία και τη Φινλανδία,
- η ανάθεση της σύμβασης διανομής της Svedala σε τρίτο στην Πορτογαλία.
(229) Η εκχώρηση των SAAB, SAA, SMEAB και του φάσματος των πρωτογενών περιστροφικών θραυστήρων της Nordberg θα περιλαμβάνει όλα τα συναφή δικαιώματα πνευματικής ιδιοκτησίας, τα βοηθητικά εξαρτήματα, τα αποθέματα ανταλλακτικών καθώς και τα υφιστάμενα δικαιώματα στις συμβάσεις προμήθειας, στο προσωπικό και στις συμβάσεις πώλησης. Θα περιλαμβάνει επίσης τη μεταβίβαση των συμβάσεων μίσθωσης της Svedala που αφορούν όλες τις εκτάσεις γης και τα κτίρια που συνιστούν τις εγκαταστάσεις της SAAB και της SMEAB (και δεν ανήκουν στη Svedala).
Β. Αξιολόγηση των δεσμεύσεων
Θραυστήρες διά κώνου και θραυστήρες με σιαγόνες
(230) Οι δεσμεύσεις που πρότειναν τα μέρη θα έχουν ως αποτέλεσμα την πώληση όλων των προϊόντων της Svedala στην αγορά των θραυστήρων διά κώνου και των θραυστήρων με σιαγόνες, και επομένως θα εξαλειφθεί πλήρως η αλληλεπικάλυψη των προϊόντων μεταξύ Nordberg και Svedala στους τομείς αυτούς.
(231) Επιπλέον, φαίνεται ότι το σύνολο των πωλήσεων περιλαμβάνει αρκετά στοιχεία ενεργητικού, προσωπικό και δικαιώματα ώστε οι αγοραστές των εκχωρούμενων επιχειρήσεων να μπορούν να λειτουργήσουν ως βιώσιμη ανταγωνιστική δύναμη στις συγκεκριμένες αγορές. Ειδικότερα, πρέπει να σημειωθεί ότι οι προτεινόμενες δεσμεύσεις περιλαμβάνουν το σύνολο των εγκαταστάσεων παραγωγής θραυστήρων διά κώνου της Svedala, εκτενή πάγια στοιχεία στους τομείς της έρευνας και ανάπτυξης, της τεχνολογίας και της διανομής, και προσωπικό.
(232) Ομοίως, μολονότι οι προτεινόμενες δεσμεύσεις δεν περιλαμβάνουν όλες τις εγκαταστάσεις παραγωγής θραυστήρων με σιαγόνες της Svedala, καθώς η μονάδα της Svedala στη Βραζιλία (όπου παράγονται οι περισσότεροι θραυστήρες με σιαγόνες Jawmaster) δεν περιλαμβάνεται στο σύνολο των πωλήσεων, από τα στοιχεία που προσκόμισαν τα μέρη φαίνεται ότι η παραγωγή αυτή θα μπορούσε να αναληφθεί από τη μονάδα της Svedala στη Σουηδία. Αυτό συμβαίνει επειδή η συγκεκριμένη μονάδα της Svedala εξακολουθεί να παράγει θραυστήρες Jawmaster και συνεπώς διαθέτει τα απαραίτητα μηχανήματα, τα εργαλεία και την τεχνογνωσία στον τομέα αυτό, και επειδή η εν λόγω μονάδα υπολειτουργεί επί του παρόντος και έχει επαρκή δυναμικότητα ώστε να αναλάβει την παραγωγή που κατασκευάζεται σήμερα στη Βραζιλία. Στη μεταβατική περίοδο προτού μπορέσει η μονάδα της Svedala να αναλάβει πλήρως την παραγωγή των προϊόντων που κατασκευάζονται σήμερα στη Βραζιλία, τα μέρη αναλαμβάνουν επίσης να κατασκευάζουν βάσει άδειας εκμετάλλευσης τους θραυστήρες Jawmaster που θα ζητούν οι αγοραστές των εκχωρούμενων επιχειρήσεων.
Πρωτογενείς περιστροφικοί θραυστήρες
(233) Στις προτεινόμενες δεσμεύσεις περιλαμβάνεται επίσης η πώληση όλων των γραμμών προϊόντων της Nordberg στον τομέα των περιστροφικών θραυστήρων, και ειδικότερα το υφιστάμενο φάσμα πρωτογενών περιστροφικών θραυστήρων GY και Morgårdshammar που διατίθεται από τη Nordberg, και η νέα τεχνολογία XP-50 της Nordberg, η οποία δεν έχει πωληθεί ακόμη, αλλά αναμένεται να καταστεί καθοριστικό στοιχείο της στρατηγικής της Nordberg στον τομέα των περιστροφικών θραυστήρων [...]*.
(234) Για την άρση των σχετικών με τον ανταγωνισμό ανησυχιών στην περίπτωση αυτή, πρέπει να εξαλειφθεί η πλήρης αλληλεπικάλυψη. Η αρχική πρόταση της Metso περί παραχώρησης της άδειας εκμετάλλευσης της νέας τεχνολογίας XP θα δημιουργούσε μία κατάσταση στην οποία ο αγοραστής της εκχωρηθείσας επιχείρησης θα αποκτούσε τα υφιστάμενα (και παρωχημένα) προϊόντα της Metso καθώς και την άδεια εκμετάλλευσης ενός προϊόντος που δεν έχει ακόμη αναπτυχθεί πλήρως, ενώ η συγχωνευθείσα επιχείρηση θα περιελάμβανε τόσο το κορυφαίο φάσμα προϊόντων της Svedala όσο και τη νέα τεχνολογία της Metso. Υπάρχουν σοβαροί κίνδυνοι ότι σε μία τέτοια κατάσταση ο αγοραστής της εκχωρηθείσας επιχείρησης δεν θα λειτουργούσε ως βιώσιμη ανταγωνιστική δύναμη στην αγορά. Για παράδειγμα, ο αγοραστής, ως δικαιοπάροχος, θα έχαιρε λιγότερο καλής φήμης από τη συγχωνευθείσα επιχείρηση, δικαιοδόχο και σαφή ηγέτη της αγοράς. Δεύτερον, σε μία τέτοια περίπτωση, ο αγοραστής θα μπορούσε να αποφασίσει να μην επενδύσει στην τελική ανάπτυξη της τεχνολογίας XP, φοβούμενος ότι δεν θα είχε επαρκή πελατειακή βάση για την απόσβεση της επένδυσης αυτής.
(235) Επιπλέον, φαίνεται ότι το σύνολο των δεσμεύσεων περιλαμβάνει επαρκή πάγια στοιχεία, προσωπικό και δικαιώματα ώστε οι αγοραστές των εκχωρούμενων επιχειρήσεων να λειτουργήσουν ως βιώσιμη ανταγωνιστική δύναμη στις συγκεκριμένες αγορές. Ειδικότερα, μολονότι οι δεσμεύσεις δεν περιλαμβάνουν εγκαταστάσεις παραγωγής ή προσωπικό ειδικά για τα προϊόντα αυτά, κάτι τέτοιο δεν φαίνεται αναγκαίο στην παρούσα περίπτωση. Πράγματι, σύμφωνα με τα στοιχεία που προσκόμισαν τα μέρη, η Nordberg δεν διαθέτει εγκαταστάσεις κατασκευής ή προσωπικό ειδικά για την παραγωγή περιστροφικών θραυστήρων, επειδή η ζήτηση για τα προϊόντα αυτά είναι τόσο σπάνια ώστε καθιστά μία τέτοια προσέγγιση μη οικονομική. Φαίνεται αντιθέτως ότι η κατασκευή των εξαρτημάτων ανατίθεται σε τρίτους και ότι ο περιστροφικός θραυστήρας συναρμολογείται συνήθως στη συνέχεια στις εγκαταστάσεις του πελάτη.
(236) Επιπλέον, μολονότι η πώληση δεν περιλαμβάνει το προσωπικό που ασχολείται άμεσα με την κατασκευή, τη μηχανολογία ή την έρευνα και ανάπτυξη που σχετίζονται με τους πρωτογενείς περιστροφικούς θραυστήρες της Nordberg, θα περιλαμβάνει το προσωπικό της Svedala που ασχολείται επί του παρόντος με την έρευνα και ανάπτυξη, την τεχνολογία και την κατασκευή του φάσματος των περιστροφικών θραυστήρων της Svedala. Από τα στοιχεία που προσκόμισαν τα μέρη φαίνεται ότι το προσωπικό αυτό θα μπορούσε να υποστηρίξει την ανάπτυξη και κατασκευή του φάσματος των πρωτογενών περιστροφικών θραυστήρων της Nordberg, καθώς η βασική τεχνολογία των προϊόντων της Svedala και της Nordberg είναι ουσιαστικά ίδια. Ειδικότερα, όσον αφορά την τεχνολογία XP-50, ο αγοραστής της συγχωνευθείσας επιχείρησης θα μπορεί να είναι παρών στο εργοστάσιο της Metso στις Ηνωμένες Πολιτείες, ώστε να επιτύχει την πλήρη μεταφορά της εν λόγω τεχνολογίας και να λάβει όλα τα στοιχεία σχετικά με τη δοκιμή της τεχνολογίας αυτής, η οποία πραγματοποιείται επί του παρόντος σε εγκαταστάσεις πελάτη στις Ηνωμένες Πολιτείες.
Συμπέρασμα
(237) Από τα ανωτέρω η Επιτροπή συνάγει ότι οι δεσμεύσεις που προτείνουν τα μέρη επαρκούν για την άρση των σχετικών με τον ανταγωνισμό ανησυχιών που επεσήμανε η Επιτροπή κατά την έρευνα της σχεδιαζόμενης συγκέντρωσης.
IX. ΣΥΜΠΕΡΑΣΜΑ
(238) Επομένως, η συγκέντρωση κηρύσσεται συμβιβάσιμη με την κοινή αγορά και τη λειτουργία της συμφωνίας για τον ΕΟΧ, βάσει του άρθρου 8 παράγραφος 2 του κανονισμού περί συγκεντρώσεων. καθώς δεν δημιουργεί ούτε ενισχύει δεσπόζουσα θέση, η οποία θα μπορούσε να παρεμποδίσει σημαντικά τον ανταγωνισμό στον ΕΟΧ ή σε σημαντικό μέρος του,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η κοινοποιηθείσα συγκέντρωση μέσω της οποίας η Metso Corporation αποκτά την Svedala Industri AB κηρύσσεται συμβιβάσιμη με την κοινή αγορά και τη λειτουργία της συμφωνίας για τον ΕΟΧ, υπό τον όρο να τηρηθούν στο ακέραιο οι δεσμεύσεις που αναφέρονται στο παράρτημα II.
Άρθρο 2
Η παρούσα απόφαση απευθύνεται στην επιχείρηση: Metso Corporation Fabianinkatu 9A PO Box 220 FIN - 00101 Ελσίνκι.
Βρυξέλλες, 24 Ιανουαρίου 2001.

Labels: 12
4
15
14